  گونتای گنجالپ  

یاغیز قاریشقالار
  اوغلوملا اورمانلیقدا گزیردیک. قاریشقانی ایلک دفعه  اولاراق گؤرن اوغلوم «آتا، بو ندیر؟» دئیه سوردو. «او، قاریشقادیر اوغلوم. آنا دیلیمیزده اونا قاریشقا دئییریک» دئدیم. گئجه لر یاتدیغیمیزدا قاریشقالار حاققیندا اونا ناغیل سؤیله مه می ایسته دی. اوغلوما اویدوروب سؤیله دیگیم ناغیل بؤیویوب کیچیک بیر رومان اولدو.   

  آلپَرَنلیگین یئددی قورالی: 1- دؤزگه. 2- ارگه. 3- سئزگه. 4- بیلگه. 5- بیرگه. 6- سئوگه. 7- چؤزگه.
  
بیری وار ایدی، بیری یوخ ایدی. بیری آز ایدی، بیری چوخ ایدی. بیری آج ایدی، بیری توخ ایدی. لیملی آدیندا بیر قاریشقالار اؤلکه سی وار ایدی. لیملی اؤلکه سینده بویوز* قاریشقالارلا یاغیز** قاریشقالار بیر یئرده یاشاییردیلار. لیملی اؤلکه سینی بویوز قاریشقالارین سئچکینلری یؤنه تمَکده ایدیلر. مین ایل یاغیز قاریشقالار لیملی اؤلکه سینی یؤنه تمیشدیلر. یاغیز قاریشقالار لیملی اؤلکه سینی یؤنه تدیکلری زامان بویوز قاریشقالارین یاشام بیچیمینه توخونمامیشدیلار. اونلار اؤز دیللرینده دانیشیر، اؤز دیللرینده شرقیلر سؤیله ییر، اؤز موسیقیلری ایله رقص ائدیردیلر. آنجاق نئجه اولموشدوسا، یؤنه تیم ال دَییشدیره رک، بویوز قاریشقالارین الینه کئچمیشدی. بویوز قاریشقالار یؤنه تیمی اله کئچیردیکدن سونرا یاغیز قاریشقالارا اؤزگو1 دیرلری یاساقلادیلار. بویوزلار یاغیزلارین شهرلرینی سؤمورور، اؤز شهرلرینه داشیییردیلار. یاغیز قاریشقالارین آنبارلاری قیشین سرت گونلرینده بوش قالدیغیندان بویوز قاریشقالارین خیدمتچیلرینه چئوریلیردیلر. زامان کئچدیکجه اؤز دیللرینی اونودوب بویوزلارین دیلینده دانیشیردیلار. یاغیز قاریشقالار گئجه- گوندوز بویوز قاریشقالارین آنبارینا تاخیل داشیییردیلار. هم ده سورَکلی اولاراق اویغون اولمایان سؤزلرله آشاغیلانیردیلار. یاغیز قاریشقالارین دوشونجه و داورانیشلاری گئت- گئده بویوزلاشیردی.   

  
یاغیزلارین ایچینده اوغلو ایله بیر یئرده یاشایان بیر آنا وار ایدی. آنا یاغیزین اولگن*** آدیندا بیر اوغلو وار ایدی. آنا یاغیز اوغلو اولگنی ده یانینا آلیب یووادان چیخیب یئم داشیماغا گئدردی. آنجاق آنا قاریشقا چوخ سسسیز ایدی. کیمسه ایله دانیشمادان اوغلونا گؤز- قولاق اولاراق، یاغیز قاریشقالارلا بیر یئرده بویوزلارین آنبارینا آرپا- بوغدا، یا دا باشقا یئیه جک داشییاردی. یاغیز قاریشقالار یورولدوقلاریندا بویوزلارین سالدیریلارینا اوغراردیلار. بویوزلار یورغون یاغیزلاری یورولمادان چالیشماغا زورلاردیلار. بویوزلارین تاخیل آنبارلاری دولوب-داشاردی. 
  بیر گون یانیندا بالاجا اولگنله آنا یاغیز یوک داشیماقدا ایدی. بالاجا اولگن ایلک کز2 اولاراق اوزَرینه بیر بوغدا پارچاسی آلمیش آناسی ایله بیر یئرده یووایا دوغرو گئدیردی. قاریشقالار اؤلکه سی لیملی نین آرخاسیندا قَجَل* آدیندا بیر اوچوروم وار ایدی. قَجَل اوچوروموندان کئچرکن اولگنین آیاقلاری سوروشدو. آنا یاغیز اوزَرینده کی یوکونو بوراخیب اوغلو اولگنین یاردیمینا قوشدو. اولگنی بوینونا آلیب اوچورومدان کئچمه سینه یاردیمچی اولدو. لیملی نین آرخاسینداکی قَجَل اوچورومونو کئچدیکدن سونرا یاغیز آنا اوغلو اولگنی قاریشقالار یولونا بوراخدی. بو زامان بویوز قاریشقالاردان اوچو آنا یاغیزین اوزَرینه گلیب «هانی سنین یوکون؟» دئیه باغیردیلار. آنا یاغیز «اوغلوم اولگن، قَجَل اوچوروموندان دئوریلمک اوزره ایدی. یوکومو بوراخیب اونا یاردیم ائتمک زوروندا قالدیم» دئدی. بویوز قاریشقالار آنا قاریشقانین اوستونه باغیراراق «خرچه!» دئییب آشاغیلادیلار. «خرچه» ان آشاغیلاییجی سؤیوش ایدی. آنا یاغیز باشینی آشاغی سالدی. هئچ بیر سؤز سؤیله مه دی. بیردن گؤزلری اوغلو اولگنه ساتاشدی. اولگن ایلک کز ایدی آناسی نین آشاغیلاندیغینی گؤروردو. اوزَرینده کی یوکو یئره بوراخیب بویوز قاریشقالارا قارشی یورویَرَک «سیز ندن منیم آنامین اوستونه باغیردینیز، آشاغیلادینیز؟» دئدی.  

  بویوزلاردان بیری: سنین آنان تنبلین بیریدیر. بوتون قاریشقالار یوک داشیماقدا ایکن، سنین آنان باشی بوش دولاشماقدادیر اورتالیقدا، هانی بونون یوکو؟  

  
اولگن: آنجاق آنام اوچورومدان کئچمک اوچون منه یاردیمچی اولدو. او، اولماسایدی، من قَجَل اوچوروموندان دره یه یووارلاناجاقدیم.  

  
ایکینجی بویوز: باخ بالاجا یاغیز، سنین دره یه یووارلانیب- یووارلانماماغی نین هئچ بیر اؤنَمی یوخدور. اؤنَملی اولان آنبارلاری یئمکله دولدورماقدیر.
  
اولگن: سیزین اوچون اؤنَمسیز اولا بیلر. آنجاق منیم ساغلیغیم آنام اوچون چوخ اؤنَملیدیر. نه یین اؤنَملی اولوب-اولمایاجاغینی یاغیزلارا سیزمی بللی ائدیرسینیز؟  

  
آنا یاغیز: اوغلوم اولگن، گل گئدک...  

  
اوچونجو بویوز: دور بیر. بالاجا یاغیز، سن باشیندان، بویوندان بؤیوک سؤزلر دانیشیرسان. البتته کی، نه یین اؤنَملی اولوب-اولمادیغینی بیز بللی ائدیریک.   

  
اولگن: سیز بللی ائده بیلمزسینیز. سیزین بو داورانیشینیز سایقیسیزلیقدیر.  

  
بیرینجی بویوز: ایندی سنه گؤستره ریک سایقیسیزلیغین نه اولدوغونو.  

  
آنا یاغیز سسینی یوکسلده رک: اولگن، گل گئدک، یئتر آرتیق، - اوزونو بویوزلارا توتوب و سانکی یالوارارجاسینا- او، بیر چوجوقدور. نه لر اولدوغونو بیلمیر.  

  
ایکینجی بویوز: نه لر اولدوغونو بیلمیرسه، آنلاداریق بیلر.   

  
آنا یاغیز اوغلونو آرخاسیندا گیزلتمه یه چالیشاراق «بالاما توخونمایین!» دئدی.
  
اوچونجو بویوز الینده کی چیرتدیق* کؤتویو سوپا ایله آنا یاغیزین تپه سینه بیر ضربه ائندیردی. آنا یاغیزین باشیندان قان فیشقیردی. بدنی تیترمه یه باشلادی. اولگن آناسینی توتماق ایسترکن، بویوزلار اللرینده کی چیرتدیق کؤتویو سوپالاری ایله اونا دا سالدیردیلار. اولگنله آناسینی آجیماسیزجا دؤیوب اوزاقلاشدیلار. اولگنین بدنی یارالانمیشدی. آنجاق آغری حیسس ائتمیردی. گؤزلری نین اؤنونده آناسی نین دؤیولوب آشاغیلانماسینی ایچینه سیندیره بیلمیردی. اولگن چوخ آشاغیلانمیشدی. او آن اؤلوب یئره گیرمک ایسته ییردی. آناسی نین اوزونه آخمیش قانی سیلدی. هئچ بیر شئی سؤیله میردی. آناسی دا سوسقون ایدی. لیملی نین باتیسیندا قاراوول** تپه سی نین آرخاسیندا گونش باتماق اوزره ایدی. آنا-بالا آشاغیلانمیش روح حاللاری ایله یئرین آلتینداکی یووالارینا دوغرو سوسقونجا یورودولر.   

  
گئجه یاریسی ایدی. بوتون قاریشقالار یاتمیشدی. یاغیزلار دا یورغونجا یاتمیشدیلار. قاریشقالار اؤلکه سی لیملی نین مئیدانلاریندا بویوز گؤزَتچیلر دولاشیردی. آنا- بالا آغریدان یاتا بیلمیردیلر. اولگن آناسی نین یانیندا اوزانیب فیکره دالمیشدی. سسسیزجه آناسی نین قولاغینا «آنا، منیم آتام کیمدیر؟ آتام هاردادیر؟» دئیه پیچیلدادی. آناسی ائشیتسه ده، اؤزونو ائشیتمزلییه ووردو. اولگن سسینی یوکسلدیب «آنا، سندن آتامین کیم اولدوغونو سوردوم. ندن بیزی ساوونماسیز بوراخمیش؟» دئدی. یئنه ده آناسیندان بیر جاواب گلمه دی. اولگن یئریندن قالخیب «آنا، منیم سورولاریمی جاوابلامازسان، اؤزومو اؤلدوره جه یم. منیم آتام کیمدیر؟ منیم کیملیگیم حاققیندا دانیش!» دئدی.  

  
آنا یاغیز دیکسینَرَک قالخیب یئرینده اوتوردو. اوغلونون بوینونا ساریلیب «اولگنیم، اؤزونو نییه اؤلدورورسن؟ من گئرچکلری گئج-تئز سنه دئیه جکدیم. دوشونوردوم کی، زامانی گلمه لیدیر. سنین اؤز آتانی تانیمان حاققیندیر. نئجه ناموسلو بیر یاغیزین اوغلو اولدوغونو بیلمن سنین حاققیندیر اوغلوم»  دئدی.  

  
اولگن: ایندی تام زامانیدیر. سؤیله آنا جان، سؤیله! کیمدیر منیم آتام؟ ندن آرامیزدا دئییل؟ ندن بیزی بویوزلار قارشیسیندا ساوونماسیز بوراخمیش؟ هاردادیر؟  

  
آنا یاغیز: یاخین گل، قولاغینا سؤیله مه لی یم بونلاری. بویوزلار دویماسینلار. یاخین گل اوغلوم، آتانین کیم اولدوغونو بیلمه زامانین گلمیشدیر دئمک.  

  
آنا یاغیز اولگنی باغرینا باسیب یارالارینی اوخشایاراق، آتاسی حاققیندا گوندوغانا قدر بؤیله دانیشدی:
  سئوگیلی اوغلوم، سنین آتان چوخ ناموسلو یاغیزدیر. آتانین آدی بیلآیدیر. آتان، یاغیزلار تاریخینده اولان آلپَرَنلردن بیریدیر. آلپَرَنلیک یاغیز تؤره سینده بیر چوخ اؤزللیکلری اؤزونده باریندیرماقدادیر. بیلگه لیک، ارَنلیک و دوغرولوق یولوندا ساواشچیلیق کیمی، اوستون اخلاق اؤزللیکلری آلپَرَنلره اؤزگودور. سنین آتان دا بیر آلپَرَن. لیملیده قاریشقالار آراسیندا باریش وار ایدی. بویوزلارلا یاغیزلار باریش ایچینده دوستجا یاشاردیلار. او دؤنمده اؤلکه نین یؤنه تیمی یاغیزلارین الینده ایدی. نه اولدویسا، لیملی نین یؤنه تیمی یاغیزلاردان بویوزلارا کئچدی. بویوزلار یاغیزلارا اؤزگو نه وارسا، هامیسینی یوخ ائتمه یه باشلادیلار. اسکیلردن قالما بوتون یازیتلاریمیزی،* اویقارلیقلاریمیزی** سیلدیلر. آتان بیلآی دا یاغیزلارین آلپَرَن ساواشچیسی ایدی. اؤزللیکله آلپَرَنلری تکله ییب اوردا-بوردا اؤلدوروردولر. اونلارجا آلپَرَن یاغیزین جسدلری لیملی نین گئنباجا، قوشاباجا، ایشیقچیخماز، باشباجا، سولوباجا کیمی اؤروشلرینده تاپیلدی. آتانین چوخ یاخین دوستلارینی اؤلدورموشدولر. یاغیزلارین دا دوشونجه سینی، دویغولارینی دَییشیک یؤنته ملرله بویوزلاشدیریردیلار. بوتون آلپَرَن یاغیزلار گؤزَتیم آلتینا آلینمیشدی. آتانی دا گؤزَتله ییردیلر. او زامان من سنه گبه3 ایدیم. آتان «بالامیزین کؤله لر کیمی بؤیومه سینی ایسته میرم» دئییردی. بیر گئجه آتان منه «بیز یئنیلدیک. بوتون آلپَرَن یاغیزلاری تکله ییب اؤلدوردولر. بونلار منی ده اؤلدوره جکلر. آلپَرَن یاغیزلار اؤلدورولدوکچه، یاغیزلارین تاریخ بیلینجی ده یوخ اولاجاق. من لیملیدن قاچماق ایسته ییرم. ایده لی اؤلکه سی ایله لیملی آراسیندا چَرَنبیل*** آدیندا بیر داغ وار. اوردا گئدیب یاشایاجاغام. اوغلوم دونیایا گلیب بؤیودویونده منیم اوردا یاشادیغیمی اونا سؤیلرسن. بویوزلارین آشاغیلامالارینا اوغرادیغیندا منی آختاریب تاپسین. تکباشیما ساواشسام دا یئنیله جه یم. یاغیزلارین قورتولوش دوشونجه سی اولان آلپَرَنلیک، سویوموزدان سیلینسه، بویوزلاشیب یوخ اولاجاغیق. چَرَنبیل داغیندا آلپَرَنلیک دوشونجه سینی یاشاداجاغام. یاغیز گنجلرین گلیب منی آراییب تاباجاقلارینا امینم. اوغلوموز اولدوغوندا آدینی اولگن قوی. اسکی یاغیز تؤره سینده اولگن قوتسال آد اولموش. اولو تانری نین آدلاریندان بیری اولموش. اولگن بؤیودویونده یاغیزلارین تاریخدن سیلینمه سینی اؤنله مک اوچون بؤیوک ساواشا قاتیلمالیدیر. اولگنه سؤیلرسن آتان بؤیله ایسته میشدی. بؤیله اولمازسا، آتالیق حاققیمی اونا باغیشلامارام سؤیله دی آتان» دئدی.   

  
اولگن آناسی نین قوینونا گیرمیش، آناسی نین پیچیلدایاراق سؤیله دیکلرینی دیقتله دینله ییردی. دینله دیکچه، ایچینده سانکی ایلدیریملار چاخیردی. بؤیله آتاسی نین اولدوغونو اؤیرندیکچه، ایچینده غورور دویغولاری دالغالانیردی. گنج اولگنین، سانکی دیلی توتولموشدو. اؤیرنمه سی گرکن نه قدر بیلگیلر وار ایمیش. آتاسینی گؤرمه ایسته یی ایچینی یاخیردی. یارالاری نین آغریلارینی اونوتموشدو. آتاسی حاققیندا داها دا گئنیش بیلگی اؤیرنمک ایسته ییردی. آناسی نین بوینونا ساریلیب قولاغینا «آنا، آتامدان دانیش. سونرا نه اولدو؟» دئدی.   

  
آنا دا اوغلو اولگنه آتاسی بیلآی حاقدا دانیشماق ایسته ییردی. سانکی آنانین ایچیندن بیر سس «اوغلونا آتاسینی آنلات!» دئییردی. بو اوزدن ده آنا، اولگنین آتاسی حاقدا درین ایلگی ایله دانیشیردی. آنا داوام ائتدی: آتان بیلیردی گئج-تئز اونو دا توتوقلاییب اؤلدوره جکلر. چونکو بویوزلار یاغیزلارین تاریخی آنیلارینی بیلن بوتون آیدین آلپَرَنلری اؤلدورمگی عاغیللارینا تاخمیشدیلار. آتان ساواشچی آلپَرَنلیگینی بوراخیب بویوزلارا یوک داشییان کؤله اولا بیلمزدی. بونا اونون آلپَرَنلیک بیلینجی و اردمی4 ایذن وئرمزدی. بو اوزدن ده لیملیدن اوزاقلاشیب داها اوزاقلاردا یاشاماق ایسته ییردی. آنجاق لیملیدن نئجه اوزاقلاشاجاغینی بیلمیردی. چونکو بوتون یوللاری بویوزلار گؤزَتمَکده  ایدیلر. آلپَرَنلیک تؤره لرینی بیلن یاغیزلاری گؤزَتیردیلر. بویوزلارین باشآلان آدیندا باشچیلاری آلپَرَن یاغیزلارین اؤلدورولمه سینه بویوروق وئرمیشدی. بیر چوخ یاغیزین باشینی قوپاردیغیندان دولایی اونا «باشآلان» لقبی تاخیلمیش. ایندی ده باشآلان آلپَرَنلرین اوغوللارینی، تورونلارینی* اؤلدورمکده. بویوزلار دوشونورلر کی، آلپَرَنلیک آنیسی یاغیزلاردا یئنیدن باش قالدیرا بیلر. اونا گؤره ده آلپَرَن سویوندان اولانلاری گؤزَتیم آلتیندا ساخلاماغا چالیشیرلار. بو اوزدن ده گؤزل اوغلوم سنین ده یاشامین تهلوکه آلتیندا.   

  
اولگن: آنا، آتامدان دانیش، داها چوخ دانیش.   

  
آنا: اوَت اوغلوم، آتان بیر گئجه لیملیدن اوزاقلاشماغا قرار وئردی. قیلیجینی آلیب سسسیزجه، قارانلیقدان یارارلاناراق یووادان چیخدی. لیملی نین دوغوسوندا بایقوشیوواسی** آدیندا قورخونج بیر دره وار. آتان بایقوشیوواسینا چاتدیغیندا آی دوغموش. آیدینلیقدا بویوز گؤزَتچیلر آتانی گؤرموشلر.   

  آنا قاریشقا کؤکس اؤتوروب بیر آز سوسدو. صبیرسیزلیکله اولایلارین آخیشینی بیلمک ایسته ین اولگن «سؤیله، داها نه اولدو، آنلات آنا جان، آنلات. آتامین باشینا بایقوشیوواسیندا نه لر گلدی؟» دئدی.  

  آنا: بایقوشیوواسیندا بویوزلار آتانا «یاغیز بیلآی، قیلیجینی بوراخ تسلیم اول!» دئمیشلر. آتان دا «آلپَرَن یاغیزلار تسلیم اولمازلار. گوجونوز یئترسه، گلین تسلیم آلین» دئمیش. بویوزلار آتانا سالدیرمیشلار. آتان بؤیوک ساواشلارین اوغورلو باشچیسی اولموشدو اوزون زامانلار. بایقوشیوواسیندا ساواش باشلامیش. بویوزلار آتانا سالدیرمیشلار. آتان اوچ گون اوچ گئجه بویوزلارلا ساواشمیش. لیملی نین اورتاسیندا باشآلان بویوزلاری توپلاییب اونلاری آتانلا ساواشا گؤندردی. لیملیده اولاغان اوستو5 دوروم اولوشدورموشدولار. بایقوشیوواسیندان قیلیج سسلری لیملیده ائشیدیلیردی. یاغیزلارین آلپَرَنلیک اینانجیندا بویوز بیله اولسا، قاریشقا اؤلدورمک دوغرو دئییلدیر. اونا گؤره ده آتان، یالنیز بویوزلاری یارالاییر، اونلارین قیلیج و سونگولرینی ووروب سالیرمیش. یوزلرجه یارالی بویوزو لیملی نین اورتا یووالارینا داشیییردیلار. یارالانانلاردان اؤلنلر ده اولوردو. لیملیدن بایقوشیوواسینا بویوز عسگرلر آپاریلیردی. بایقوشیوواسیندا ساواشین اوچونجو گونونده آتانین آرخا آیاغینی یارالاییرلار. آلپَرَنلیک ساوونماسیندا، یالنیز اؤلومونو اؤنله مک6 اوچون قاریشقا اؤلدورمک اولار. آتان بو دفعه بویوزلارلا اؤلوم-دیریم ساواشینا گیریر. یارالانمیش آتان بویوزلاردان یوزلرجه سینی اؤلدورور. آنجاق آتانین یاراسیندان قان آخدیقجا گوجسوزلشیرمیش. اوچونجو گونون سون ایدی. گون لیملی نین قاراوول تپه لری نین آرخاسیندا باتماق اوزره ایکن، دوغودان دا قارا بولودلار گؤیلرده یاییلیردی. قورخونج ایلدیریملار چاخدی. بایقوشیوواسیندا ساواش داوام ائدیردی. آنجاق ایلدیریملارین شاققیلتیسی قیلیج سسلری نین ائشیدیلمه سینی اؤنله میشدی. سرت یاغمور یاغماغا باشلادی. لیملی نین هر طرفینده قاریشقالار یووالارینا سوخولدولار. بایقوشیوواسینداکی ساواش دا دورموشدو. داها سونرا نه اولدوغونو بیلمیرم. آتان بو یاغمور توفانیندان یارارلاناراق، اورتادان چیخیب چَرَنبیل قایاسینا گئتمیش. من بؤیله دویدوم. نئجه چیخماسی، چَرَنبیل قایاسینا یارالی اوالاراق، نئجه چاتماسی ایله باغلی بیلگیم یوخدور. ایندی آتان اوردا یالنیز یاشاییر. دئییلنه گؤره ساریتیکانلاردان قوتسال قیلیجلار دوزلدیرمیش. بویوزلارین دا تک قورخدوقلاری آتاندیر. چونکو آلپَرَنلیک تؤره سی نین نه اولدوغونو ان دوغرو بیلن اودور. باخ بؤیله بیر کیشیدیر سنین آتان اولگنیم. 

  آنا، اولگنین آتاسی حاقدا گرکن بیلگیلری اوغلونا وئرمیشدی. اولگن صاباحا قدر یاتا بیلمه دی. گؤزلری قارانلیقدا پارلایان اولگن سورَکلی چَرَنبیل قایاسیندا یالنیزباشینا یاشایان آتاسینی دوشونوردو.
***

  
آیلار کئچدی. اولگن آتاسی حاقدا باشقا بیلگیلر ده اؤیرندی آناسیندان. اولگن بیر گنج یاغیز اولموشدو. بویوزلار یاغیز گنجلری چالیشدیریر، آغیر یوک داشیتدیریردیلار. اولگن ایسه، یوک داشییا-داشییا لیملیدن قاچمانین بیر یولونو آختاریردی. لیملیدن قاچماغی اوسونا7 تاخمیشدی. بوتون گؤزَتیملره باخمایاراق، گووَندیگی یاخین یاغیز گنجلرله دانیشیب لیملیدن آیریلما حاققیندا دانیشیردی. «یاغیزلاری گؤزَتیم قورومو»نون باشقانی آسار آدیندا بویوز ایدی. آسار، گنج اولگنین گؤزَتیمی اوچون اؤزل تاپشیریقلار وئرمیشدی. اولگن گؤزَتیم آلتیندا اولدوغونو بیلیردی. آنجاق دوروم گرگینلشدیکچه، یاغیزلار اوزَرینه باسقی آرتدیقجا یاغیز گنجلرین آراسیندا دیره نیش دویغوسو اویانماقدا ایدی. هاوالار قاریشیب ایلدیریملار چاخدیغیندا بویوزلارین گؤزَتیمی چتینله شیردی. بو زامان اولگن گنج یاغیزلارلا لیملیدن قاچیب چَرَنبیل داغینا وارمالاری حاقدا دانیشیر، یاغیزلاری قورتاماق اوچون آلپَرَنلیک تؤره سینی آتاسی بیلآیدان اؤیرنمه دوشونجه سینی اونلارلا پایلاشیردی.   
  بیر گون قاریشقالار لیملی نین اورتا یووالارینا یوک داشییارکن، دومان هر طرفی سارمیشدی. یاواش-یاواش سیرسیرا یاغمور یاغیردی. قاریشقالار آرتماقدا اولان سو بیریکینتیسی نین سئللرینه قاپیلماسینلار دئیه آلاقلارین، بیتکیلرین و آغاجلارین بوداقلاری آلتیندا دالدالانمیشدیلار. چوغانین* یارپاقلاری آلتیندا بیر نئچه یاغیز گنج ایلک گیزلین توپلانتیلارینی کئچیردی. اولگن، گنج یاغیزلارلا اویغون فورصتلرده ایلیشکییه گیریب بو گیزلین توپلانتینی اولوشدورموشدو. ایلک کز یاغیز گنجلر یاغیزلارین قورتولوشو اوچون توپلانمیشدیلار. آرالاریندا ان گوجلوسو و ان اولقونو ارتای ایدی. اولگن ارتایدان توپلانتینی یؤنه تمَک اوچون ایستکده بولوندو. اولگنین ان یاخین آرخاداشی اولان گونآل** دا اولگنین سؤیله دیگینی اونایلادی و «ارتای، سن بیزیم هامیمیزدان داها بؤیوکسن. آرخاداشلارین اعتیراضی یوخدورسا، توپلانتینی سن یؤنت!» دئدی. ارتای «توپلانتیلاریمیزدا ساوونآل، سئویلآی، گووَنآل، اؤزآی، خاموت، دورآل و یاغیل دا بولونماقدادیر.*** سیزلرین فیکرینیز ندیر؟» دئدی. اونلار دا هامیسی بیر یئرده «زامانیمیز آزدیر ارتای. هئچ بیر ساقینجاسی یوخ. ندن توپلاندیغیمیزی آنلایالیم. داوام ائت!» دئدیلر.  

  ارتای: ایستکلی دوستلار، اؤنجه بیلمه لیسینیز کی، بیزیم بو گیزلین توپلانتینی بویوزلار بیلسه لر، هامیمیزی اؤلدوره جکلر. اونا گؤره ده اؤنجه بو قونودا بیلگیلی اولمامیزدا یارار وار. کیمسه بو ایشه گیریشمه نین قولای اولدوغونو سانماسین.   

  بو زامان یاغیل و خاموتون ایچلری اورپَردی سانکی. ایچلرینده قورخو حیسسی اویانمیشدی. آنجاق اؤزلرینی اله آلیب دینله مک زوروندا قالدیلار. ایچلرینده بیر تک یاغیز قیز اولان سئویلآی «بؤیله توپلانتیلارلا نه یی آماجلاییریق؟» دئدی.   

  ارتای: آماجیمیز یاغیزلارین قورتولوشودور. یاغیزلار گون کئچدیکچه، سویسوزلاشیر بویوزلاشیرلار. دیلیمیز آشاغیلانماقدا، کولتوروموز و بیزه اؤزگو نه وارسا، یوخ ائدیلمکده دیر. یاغیزلار نئجه قورتولا بیلر؟ سورون و سورو بودور. دوشونجه میز و وارلیغا باخیش بیچیمیمیز بویوزلاشماقدادیر. بویوزلارا کؤله اولمامیزین اؤته سینده بیر ده یاغیز کیملیگی اولاراق یوخ اولماقداییق. ایستکلی یاغیز دوستلاریم، بو بیچیم یاشاماق دوغرو دئییلدیر. بیز قورتولوشوموز اوچون بیر ایشلر گؤرمه لیییک. آنجاق نئجه؟ بوتون تاریخ بیلگیلریمیز و بیلینجیمیز بویوزلاشماقدادیر. اؤز سویوموزدان قایناقلانان قورتولوش بیلگیلری گرکیر. گئرچکدن بیز کیمیک؟ بو سورولارا یانیت8 بولمادیغیمیز سورَجه، بیز قورتولا بیلمه ریک، بویوزلارین کؤله سی اولاماغا محکوم اولاریق. بو حاقدا آرانیزدا دوشونجه سی اولان وارمی؟  

  سئویلآی بارماغینی قالدیریب دانیشماق ایسته دی  

  ارتای: بویور سئویلآی!
  سئویلآی: بیزی گوندوغاندان گونباتانا قدر چالیشدیرماقدادیرلار. دوشونمه یه واخت قالمیر. داشیدیغیمیز یوکلر بویوزلارین آنبارلاریندا بیریکیر. قیشدا دا آج گونده یاشاییریق. بونا بیر چؤزگه9 بولمامیز گرک.   

  ساوونآل: یاغیزلاردا اؤزگووَن یوخدور. ایللر بویو کیملیگیمیز آشاغیلاندیغیندان قورتولوش اینانجی ایتیریلمیش. هم ده کؤنوللو اولاراق بویوزلاشما اَییلیمی10  اورتایا چیخمیش.   

  خاموت: گئرچکدن بیز نییه بؤیله آشاغی قاریشقالاریق؟  

  گونآل: یاغیزلارین اویانیشی چوخ زوردور. آنجاق زور دا اولسا، چوخ شرفلی ایشدیر.  بو یاشام بیچیمیندن قورتارمالیییق.   

  یاغیل: نئجه قورتولاجاغیق. هانسی بیلگیلرله؟ هانسی اینانجلا؟ یاغیزلار باتماق اوزره دیرلر.  

  اؤزآی: یاغیزلارین اسکی اینانجلاری اولموش. آنجاق نئجه اولدوغونو بیلمیریک. بونو بیلسک، اونا گؤره داورانا بیله ریک. بیزلر گؤزوموزو آچدیغیمیزدا بویوزلارین اینانجینی گؤرموشوک. اونلارین تؤره لرینه گؤره بؤیوموشوک. اؤزگه لشمیشیک.   

  گونآل: اولگنین آتاسی چَرَنبیل داغیندا یاشاماقدا ایمیش. بیزیم کیملیگیمیز و اسکی اینانجیمیز حاقدا اونون بیلگیلری وارمیش. هم ده ساواشچی بیلگه ایمیش. اونا وارمانین بیر یولونو بولمالیییق.    

  گووَنآل: یاغیزلاردا اؤزونه گووَن دویغوسونو اولوشدورمالیییق. تک یول بودور. اؤزگووَن اولدوقدان سونرا بیز چوخلوقداییق. بویوزلاری یئنه بیله ریک.   

  اولگن: آلپَرَنلیک تؤره میز اولموش. بیزلر اونون نه اولدوغونو بیلمیریک. بیلمه لیییک. یاغیزلاری قورتارماق اوچون اؤزوئریلی11 یاغیزلار اورتایا چیخیب اؤرنک اولمالیدیرلار. ایچیمیزده، روحوموزدا آلپَرَنلیک کؤک سالارسا، یئنیلمز اولاریق.  

   ارتای: بورایا توپلاشان یاغیز گنجلر اولاراق، سویوموزون کؤله لیکده یاشادیغی اینانجینداییق. یاشلی آنالاریمیز، دده لریمیز هئچ بیر گووَنجه اولمادان عؤمورلری نین سونلارینا قدر بویوزلار اوچون چالیشماقدادیرلار. خسته لندیکلرینده گیزلینجه اؤلدورولورلر. اؤلدورولورلر کی، آنبارلارداکی تاخیلین هامیسی بویوزلارا قالسین. بیزلر ده یاغیز گنجلر اولاراق، دوروما سئییرجی قالماقداییق. بؤیله اخلاق اولا بیلمز. بو دورومو اورتادان قالدیرماق یاغیز گنجلرین گؤره ویدیر. باخینیز دَیَرلی یاغیز گنج دوستلاریم. هامیمیز دوروموموزون چوخ چتین اولدوغونون بیلینجینده ییک. آنجاق بو دوروم قونوشماقلا دَییشمز. منیم سوموت12 اؤنه ریم* وار. بو اؤنه ریمی دیقتله دینله مه نیزی ایسته ییرم. اؤنوموزده بیر سؤیود آغاجی وار. او سؤیود آغاجیندان بیر بوداق، کیچیک بیر بوداق گمیریب قوپارمالیییق. او بوداغی گیزلینجه سوروکله ییب لیملی نین آرخاسینداکی قَجَل اوچورومونا یئرلشدیرمه لیییک. سونرا دا اویغون فورصت بکلمه لیییک. یاغمور یاغدیغیندا بو بوداقدان یاپیشیب اؤزوموزو فیرتینالارا، سئللره بوراخمالیییق. سئللر بیزی لیملیدن، بویوزلارین گؤزَتیمیندن اوزاقلاشدیرا بیلر. داها سونرا اوزاقلاردا بویوزلارین گؤزَتیمی اولمایان یئرلرده سئللردن آیریلیب اولگنین آتاسی بوگو13 بیلآی دده نی آرایا بیله ریک. آنلاشیلان بودور کی، بیلآی دده سیز بو ایشلر یورومه یه جک. اونا وارماغیمیزین دا تک یولو اؤزوموزو سئللره بوراخماقدیر. اونا گؤره ده بو چتین یوللارا دوشمک اوچون یاخشیجا دوشونون. یالنیز بؤیوک آجیلارا، آغریلارا قاتلاشا بیله جک اولانلار گلسینلر. بیز لیملینی و لیملیده کی یاغیزلاری قورتاماق اوچون لیملیدن آیریلیب، یئنیدن قورتولوش دوشونجه سی ایله گئری دؤنمه لیییک. بو قونودا دوشونجه لرینیز ندیر؟  

  آرخاداشلاری نین قونوشمالارینی دیقتله دینله ین دورآل سسسیزلیگینی پوزوب دئدی: منجه، چوخ تهلوکه لی ایشلرله اوغراشماقداسانیز. سیزین آماجینیزی بویوزلار بیلسه لر، هر تک-تکینیزی اورتادان قالدیرار و یاغیزلار اوزَرینه ده باسقیلاری آرتیرا بیلرلر. آیریجا، دیقتلی اولمالیسینیز. چونکو بویوزلارلا امکداشلیق ائدن یوزلرجه یاغیز وار. سیزلری اله وئره بیلرلر. من سیزلره باشاریلار دیله ییرم. آنجاق بؤیله چتین بیر یولون یولچوسو اولا بیله جگیمی سانمیرام. ناغیللاردا، داستانلاردا بو یوللارین چوخ چتین اولدوغونو دویموشوق. دویغولارا قاپیلمادان بو یولا گیرمه یه قرار وئرمه نیزی ایستردیم. داها سونراکی پئشمانلیق ایهانت دوغورا بیلر. من سیزلرله گلمه یه جه یم. سیزین ائیله ملرینیزین14 آیرینتیلاری حاقدا بیلگیلنمک ده ایسته میرم. بیلمه سه م، داها یاخشیدیر. بو اوزدن ده ایذنینیزله آرانیزدان آیریلماق ایسته ییرم.  

  دورآل چوخ تمکینلی بیچیمده آیریلماق ایسترکن، ارتای اوزونو اونا توتوب «دورآل، بؤیله دوروستجه داوراندیغین اوچون چوخ ساغ اول. من سنی آنلاییرام. یالنیز اینانجلی و گوجلو یاغیز گنجلر بو سفره چیخمالی. سنین بو توتومونا گؤره سندن اینجییه بیلمه ریک. هئچ بیر یاغیزا قارشی اولما حاققیمیز یوخدور. باشقا آرخاداشلاریمیز دا دیقتلی اولسونلار. چوخ چتین یوللاردیر. اؤلوملو-ایتیملی یوللار. بویوزلارا تاخیل داشییاراق داها اوزون سوره لی یاشاماق مومکون اولا بیلر. آنجاق بو یول قولای یول دئییلدیر. قرار وئرمه دن اؤنجه یاخشیجا دوشونمه نیز گره کیر.» دئدی.
  دورآل آیریلیب گئدرکن، یاغیل و خاموتون گؤزلری اونا زیللندی. دورآل چوخ کدرلی گؤرونوشو ایله اونلارا «اوماریم باشاریلی اولورسونوز» دئییب آیریلیب گئتدی. یاغیل و خاموتون ایچینده سانکی بلیرسیزلیک* وار ایدی. ایچلرینده کی بلیرسیزلیک صیفتلرینده گؤرونوردو. خاموت ایچینده کی بلیرسیزلیگی بیر بیچیمده اؤرت-باس ائدیب سسینده هئچ بیر توتارلیلیق اولمادان «هر حالدا عؤمور بویو کؤله کیمی یاشایاسی دئییلیک» دئدی. داها سونرا یاغیل سانکی اؤز-اؤزونه قونوشارجاسینا «بورداکی توردئش15 یاشامدان بو سفره چیخماق داها یاخشی اولار» دئدی.   

   گووَنآل: من بو گؤروشه تام اولاراق و بوتون اورگیمله قاتیلیرام. تک اؤزگورلوک یولوموز بیلگه بیلآی دده یه واریب گئرچکلری اؤیرنمکدیر.
  اولگن: او زامان فورصتی ایتیرمه دن سؤیود آغاجیندان بیر بوداق قوپارالیم. نه دئییرسینیز آرخاداشلار؟  

  گونآل: منجه ده.  

  یاغیل: بیر آز احتیاطلی اولمالیییق.  

  خاموت: ایشین سونو حاقدا یاخشی دوشونمه لیییک.  

  سئویلآی: سونراکی دوشونجه لری یوللار اؤزو دوغورار.   

  اؤزآی: دوغرو، ایشین سونراسینی واراجاغیمیز سونراکی ائوره لر16 بللی ائدر. من بو دوشونجه یه قاتیلیرام.   

  خاموت: قورخونج ایشدیر. اونا گؤره ده یوز اؤلچوب بیر بیچمه لیییک.  

  ارتای: آنلاشیلان اودور کی، منیم اؤنه ریمی بورداکی گنج یاغیزلار قبول ائتمیشلر. او زامان فورصتی قاچیرمادان سؤیودده ن بیر بوداق قوپاریب اوچورومون کنارینا یئرلشدیره لیم. دومانلیق و سیرسیرا یاغمور بونون اوچون یاخشی فورصتدیر.  

  یاغیز قاریشقالار سؤیوده دیرماشیب یاشیل بیر بوداغین آغاجا بیتیشیک یئرینی گمیرمه یه باشلادیلار. چوخ قیسا بیر سوره ده** بوداغی قوپاریب اوچوروما یئرلشدیردیلر. بوداغی اوچوروما یئرلشدیریب داغیلدیلار. فیرتینالی هاوانی بکله یه جکدیلر. فیرتینالی، یاغمورلو بیر گونده بوتون قاریشقالار یووالارینا قوشارکن، اونلار اوچوروما قوشوب، بو بوداقدان یاپیشاراق اؤزلرینی سئللره بوراخاجاقدیلار. بؤیله اولدوغوندا بویوزلار اونلارین لیملیدن اوزاقلاشمالارینی اؤنله یه بیلمزدیلر.
***

  بویوز گؤزَتچیلرین سسلری یوکسلمیشدی. «تئز اولون، دوغودان قارا بولودلار لیملی نین اوستونه گلمکده. بَرک یاغمور یاغاجاق. یوکلرینیزی یووالارا داشییین!» دئیه باغیریردیلار. ارتای اوزَرینده بیر آرپا دنه سی اطرافینداکی یوک داشییان آرخاداشلارینی سوزدو. گؤزلری ایله بیر-بیرلرینه ایشاره ائدیردیلر. اولگن اوزَرینده کی یوکو بیر آن یئره قویوب آرخاسینا، دوغویا باخدی. قارا بولودلار یاخینلاشیردی. بو زامان گؤزَتچی بیر بویوز اولگنه طرف «خرچه!» دئیه باغیرراراق «گؤرمورسنمی فیرتینا یاخینلاشماقدادیر، ندن دورموشسان یئریمیرسن؟» دئدی. اولگن آرتیق بو آشاغیلامادان اوزولموردو. سانکی ائشیتمیردی بو آشاغیلاییجی سؤزلری. بوتون دیقتی آز سونرا وارمالاری گرَکَن اوچوروما دوغرو یوروشلرینه یؤنلمیشدی. تک-تک یاغمورجوقلار یاغماغا باشلامیشدی. بویوزلارین الینده چیرتدیق کؤتویوندن سوپالاری « تئز اولون!» باغیرتیلاری داوام ائدیردی. بعضن ده هانسیسا یورغون یاغیزا اللرینده کی سوپا ایله ووروردولار. ارتای سوپالار آلتیندا آشاغیلانیب اینله ین یاغیزلارین آغریلی فریادلارینی ائشیدیردی. یاغمور گئت-گئده آرتیردی. اؤنجه دن یاپدیقلاری حاضیرلیغا گؤره گؤیده کی ایلک قورخونج ایلدیریم چاخماسییلا یاغیزلار قَجَل اوچورومونا دوغرو قوشماغا باشلادیلار. اوزَرلرینده کی تاخیل یوکونو بوراخیب اوچوروما طرف قوشماغا باشلادیلار. ارتای «آرخاداشلار، فیرتینالی یاشاما دوغرو ایره لی!» دئیه باغیردی. بویوز گؤزَتچیلر اؤنجه شاشیردیلار. یاغیزلارین هارا قاچدیقلارینی آنلایا بیلمه دیلر. چونکو فیرتینانین باشلاماقدا اولدوغو بو آندا بوتون قاریشقالار یووالارینا قوشمالییدیلار. یاغیز گنجلر تام ترسینه ائدیردیلر. دوققوز یاغیز گنج اوچوروما دوغرو قوشوردولار. بویوزلار آرخالارینجا «هارا قاچیرسینیز؟ دورون!» دئیه باغیردیلار. آلدیریش ائدن اولمادی. یاغمور سرتجه یاغماغا باشلامیشدی. بویوزلارین کوموتانی «اونلارین اؤنونو کسین، قویمایین قاچسینلار» دئیه بویوروق وئردی. اللرینده چیرتدیق سوپاسی اولان بویوزلار یاغیز گنجلری ایزله مه یه باشلادیلار. چیینینده آغیر یوک داشییان اولگنین آناسی گنجلرین قَجَل اوچورومونا دوغرو قاچیشلارینی گؤروب گؤز یاشلارینی توتامایاراق، اؤز-اؤزونه «یولونوز آچیق اولسون بالالاریم» دئیه پیچیلدادی. بویوزلارین «دورون، قاچمایین!» باغیرتیلارینا آلدیریش ائتمه دن یاغیزلار اوچوروما دوغرو قوشوردولار. داها اؤنجه دن بیر قایانین آلتیندا گیزلتدیکلری سؤیود بوداغینا چاتمیشدیلار. هامیسیندان داها ایری گؤوده لی اولان ارتای آغزی ایله بوداغی دارتیشدیریب هر آن گوجلنمکده اولان سئله طرف یاخینلاشدیریردی. باشقا یاغیز گنجلر ده آغیزلاری ایله بوداغی سوروکله مه یه باشلادیلار. بویوزلار چاتماق اوزره ایدیلر. یاغیز گنجلر بوداغین یاریسینی سئلین ایچینه سوخموشدولار. تام بو زامان قورخونج ایلدیریم چاخدی. آرخادان گوجلنمکده اولان سئل داشیب اؤز یاتاغیندان چیخدی. داشقین سئل، بوداغی باغرینا آلیب یوخ ائتدی. بویوزلار حئیرتله یاغیز گنجلری ایزله دیلر. یاغیزلار سئلین داشدیغی دره ده یوخ اولدولار. بویوزلار تلم-تله سیک گئری دؤندولر. تانیق اولدوقلاری اولایلار حاققیندا آیرینتیلی بیلگی یازیب «یاغیزلاری گؤزَتیم قورولو» باشقانی آسارا گؤندردیلر. لیملیده اؤزلرینی سئللره بوراخمیش یاغیز گنجلر حاققیندا آیرینتیلی آراشدیرما باشلاتیلدی.  

***

  
سئل بوداغی بوروب-بوروشدوروب اورا-بورا چیرپا-چیرپا ایره لییه دوغرو آپاریردی. یاغیز گنجلر ایلک کز بؤیله قورخونج سئلده یاشاماغی دئنه مَکده ایدیلر. بوداقدان برک-برک یاپیشمیشدیلار. بوداق بعضن قارشیدا بیر انگله، بیر دیک قایاجیغا سرتچه توخونوب هاوایا سیچراییردی. بو زامان یاغیزلار سئلین دیشیندا دریندن نفس آلا بیلیردیلر. هامیسیندان داها ایری گؤوده لی اولان ارتایین «آرخاداشلار، قورخمایین، دؤزمه لیییک. بیز باشاراجاغیق» هایقیرتیسی ائشیدیلیردی. بوداقدان برک-برک یاپیشمیش یاغیزلار بیر-بیرینه اورک-دیرک وئریردیلر. زامان کئچدیکچه، فیرتینایا آلیشیردیلار. فیرتینادا یاشاماغا آلیشیردیلار. اؤلوم-دیریم ساواشی ایدی. چتین بیر اورتامدا یاشام ساواشی. دوروما آلیشدیقجا بؤیله بیر یاشامین اسارتدن داها اوستون اولدوغونو حیسس ائدیردیلر. بو، اونلاری گوجلندیریردی. اؤز ایستنجلری17 ایله یاشاماقدایدیلار. بویوزلار باشلاری نین اوستونده دئییلدی. اؤلومله بوغوشاراق اولسا دا، اؤزگورجه یاشامین کؤله لیکدن داها اوستون اولدوغونو بوتون وارلیقلاری ایله اؤزومسه ییردیلر. سئل، بوداغی باشقا بیر قایایا چارپدی. بوداق یئنه ده هاوایا سیچرادی. یئنیدن سئلین ایچینه دوشمه دن، آرالاریندا تک قیز اولان سئویلآیین اینجه هایقیرتیسی ائشیدیلدی: «یاشاسین اؤزگورلوک. آرخاداشلار، گوجلو اولالیم. بیز اوغور قازان…» سؤزونو تام اولاراق بیتیره بیلمه دی. بوداق یئنیدن سئلین ایچینده گؤمولدو و سئویلآیین سون سؤزلری دویولمادی. آنجاق سئویلآیین هایقیریشلاری باشقا یاغیزلاری اوموتلاندیرمیش، داها دا گوجلندیرمیشدی. ایلدیریملار چاخیر، گورشاد* یاغمور دورمادان یاغیردی. باشقا دره لرین ده سئللری آنا دره یه قوووشوب داغلارین آراسینداکی سئلی داها دا گوجلندیریردی. بایقوش یوواسیندا دره نین آغزی گئنیشله نیردی. داها گئنیش اولان دره ده سئللرین ترپه ده بیلمه یه جگی داغلارین کؤکسوندن قوپوب گلمیش قایالار وار ایدی. سئل بو بؤیوک قایالیقلارا چیرپیلیب گئری دؤنوردو. یئنیدن قایالارین یانلاریندان بورولوب ایره لییه دوغرو قوشوردو. بوداق دره نین اورتاسیندا ان بؤیوک قایایا چارپیلدی. هاوادا فیرلانا-فیرلانا دره نین کنارینا، داغین کؤکسونده بیر آز ایره لی گلمیش سال قایالیغا دوشدو. بورادا قایالیق بیر آز ایره لی گلمیش باریناق** کیمی اولموشدو. یاغمور بو باریناق کیمی یئره گیره بیلمه سه  ده، اوست طرفدن داغین باشیندان سوزولوب گلن سولار باریناغین یان-یؤره سیندن آخیب گئدیردی. یاغیزلار آرتیق برک-برک یاپیشدیقلاری بوداغی بوراخمیشدیلار. باریناق کیمی بو یئرده هر یاغیز بیر طرفده سانکی بایقینجا*** دوشوب قالمیشدی. سئلین تلاطوملو و جوشقولو سسی بئیینلری نین ایچینده ایدی. بیر سوره هر بیر یاغیز دوشدویو یئرده جه حرکتسیز قالدی. اطرافدا قورخونج ایلدیریملار چاخیب یاغیش یاغسا دا، اوراسی قوپ-قوروجا باریناجاق کیمی ایدی. بیر آز زامان کئچدیکدن سونرا اؤزلرینه گلدیلر. ایری گؤوده لی ارتای اطرافا باخدی. «اولگن، گونآل هاردادیر؟» دئدی. هامی بیر-بیرینه باخدی. گونآل آرالاریندا یوخ ایدی. اولگن باریناجاقدان ایره لییه دوغرو یئریییب دره ده گورلایان سئله باخدی. آرخاسینجا دا باشقا یاغیزلار دره یه باخیردیلار. گونآل تکباشینا سئلله بوغوشوردو. سئل گونآلی بیر قایایا چارپدی. گونآل هاوایا سیچرادی. اوزونو اونا باخان آرخاداشلارینا توتوب «منی سئللر آپاردی. سیز یولونوزدان قالمایین. بلگه بیلآی دده یه اوغرایین. الویدااااع آرخاداشلاریم. یاشاسین اؤزگورلوک، یاشاسین یاغیز…» سؤیله دی. سون سؤزلرینی بیتیره بیلمه دی. سئل گونآلی سولارین جوشقون درینلیکلرینده یوخ ائتدی. چاره سیز یاغیز گنجلر بیر یئرده «گو…ناااا…ل» دئیه باغیردیلار. گونآلدان بیر سس چیخمادی. سئویلآی هؤنکورتو ایله آغلاماغا باشلادی و بوغازی توتولا-توتولا «آه گونآل قارداشیم، گونآل، گونآل. سنی اونوتمایاجاغیق گونآل» سؤیله دی. یاغیزلار گونآلین باتدیغی درینلییه باخا-باخا قالمیشدیلار. گونآلدان خبر چیخمادی. ارتای «آرخاداشلار، گونآل یاشامینی یاغیزلارین اؤزگورلوگو یولوندا فدا ائدن ایلک ساواشچیمیز اولدو. بو گوندن سونرا «گونآل» سؤزو قوتساللاشاجاقدیر. آرامیزدا اونون قوتساللیغینا آند ایچیله جکدیر. گونآلین اؤزگورلوکچو روحو هئچ بیر زامان بیزدن آیری اولمایاجاقدیر» دئدی.  

  اولگن گونآلین باتدیغی سئللرین قایناشماسیندان گؤزلرینی چکمه یه رک او آنکی دویغولارینی ازبر بیلدیگی قوشوقلا آنلاتدی:
  فیرتینالار قوینوندا، اؤلن ساواشچی دوستوم    

  سیلینمز کؤنلوموزدن، اؤزگورلوک خیاللارین   

  اؤزگولوک دوشلرینه، ساغلاناجاقدیر اویوم  

  اؤزگور روحون آیدینلیق، گتیرر بیزه یارین  

*

  فیرتینالار قوینوندا، اؤلنلرین سئوگیسی  

  سؤنمز، اوزانیب گئدر، سورَکلی سونسوزلوغا  

  اؤلوملرله سارسیلماز، قورتولوشون سئزگیسی  

  اؤلوم بیر جیغیر آچار، گونشلی آیدینلیغا. 

  بولودلار گؤیلردن چکیلمک اوزره ایدی. یاغمور دایانسا دا، بایقوشیوواسینداکی سئللرین جوشقولو آخیشی داوام ائدیردی. گونآلدان اوموت کسیلمیشدی. یاغیزلار باریناقدا گونآلین اؤلوم آجیسینی یاشاییردیلار. یولا گیریشلری نین ایلک باشیندا آرخاداشلاریندان بیری یاغیزلارین قورتولوشو یولوندا اؤلموشدو. گونآلین اؤلومو قورتولوشچو یاغیزلاری درده باتیرسا دا، اونلارین ایستنجینی قیرمامیشدی. اؤزآی «تانری، آرخاداشیمیز گونآلی اؤز یانینا آلسین. دوشونورم کی، گونآلین اؤلومو بیزی سارسیتمامالیدیر. اونون اینانجی یولوندا داها دا بؤیوک بیر ایستنجله یورومه لیییک. گونآلین اؤلومو یاغیزلارین قورتولوشونون نه قدر اؤنَملی اولدوغونو گؤسترمکده دیر. بو قورتولوش یولوندا گونآل کیمی گنج یاغیزلار اؤلومو گؤزه آلیرلارسا، او زامان اینانجیمیزی ایتیرمه مه لیییک. قورتولوشون یاخیندا اولدوغونا اینانمالیییق» دئدی.  

  گووَنآل: منجه ده. یاس توتماغیمیزین بیر آنلامی یوخ. هر بیر یاغیزین اؤزگورلوک یولوندا اؤلمه سی ساواش ایستنجیمیزی داها دا یئنیلمز ائتمه لیدیر.   

  ساوونآل: میلیونلارجا یاغیزلارین قورتولوشو اوچون یولا دوشموشوک. بیرئی اولاراق یاشامیمیزی گئنل یاغیز یازقیسینا باغلادیغیمیزی دوشونوروکسه، هئچ بیر اولای بیزی سارسیدا بیلمز. فیرتینالار قوینوندا اؤلمک بویوزلارین کؤله سی کیمی یاشاماقدان داها اوستوندور، داها شرفلیدیر.  

  خاموت: من بو قدر چتینلیکلرله راستلاناجاغیمیزی بیلمیردیم. هله یولون تام باشلانقیجیندا ایکن، باشیمیزا بو قدر چتینلیکلر گلدی. آز قالا بوغولاجاقدیم. بیر نئچه کره ارتای منی قورتاردی. یوخسا بوغولوب اؤله جکدیم.   

  یاغیل: بؤیله آنلاشیلیر کی، هله قارشیدا داها چوخ فلاکتلر وار. ان اؤنَملیسی ده بودور کی، بیز بیلمیریک اولگنین آتاسی چَرَنبیل داغیندا یاشاییر، یوخسا یوخ. توتالیم کی، بیز چَرَنبیله چاتدیق و گؤردوک کی، بوگو بیلآی دده یوخدور، اؤلموش. او زامان نه ائده جه ییک؟ ندن بو حاقدا یولا دوشمه دن اؤنجه هئچ دوشونمه دیک؟  

  یاغیلین بو سؤزلری اولگنی چوخ اوزدو. آنجاق اولگن سوسماغی ترجیح ائتدی. بولودلار چکلمیش، گؤی اوزو درین ماویلییه بورونموشدو. گونشین باتماقدا اولان ایشینلاری یاغیزلارین بئلینی ایسیدیردی. ارتای «بوردا دینجه لک بیر آز. یارین ائرکندن یولوموزا داوام ائتمه لیییک» دئدی. دره ده سئلین سسی گئت-گئده آزالماقدا ایدی. اولگن اوچون بولوندوقلاری یئر چوخ اؤنَملی بیر مکان ایدی. آتاسی بیلآی بوردا، بایقوشیوواسیندا بویوزلارلا ساواشمیشدی. بو اوزدن ده بایقوشیوواسی نین هر طرفینه دیقتله باخیردی. آتاسیندان بیر ایز گؤره بیلیر دئیه هر یانی دیقتله سئیر ائتمکده ایدی. بایقوشیوواسی نین آرخاسیندا بالاخانباجاسی آدیندا اوچوروملو ائنیشلر وار ایدی. یارین یاغیزلار بالاخانباجاسیندان چَرَنبیل داغینا طرف یولا دوشه جکدیلر. گون باتمیشدی. یاغیزلار باریناقدا یوخویا دالمیشدیلار.
  گئجه یاریسی ایدی. گنج یاغیزلار یاتمیشدی. سئویلآی گئجه یاریسی یوخودان اویاندی. سویوقدان یاتا بیلمه میشدی. بیر آز اؤز-اؤزونه دوشوندو. «یقین باشقا یاغیزلار اوچون ده سویوقدور»  دئیه اؤز-اؤزونه پیچیلدادی. یان-یؤره یه باخدی. داشلارا سووانمیش قوللو-بوداقلی سارماشیغا گؤزو ساتاشدی. سارماشیغین یارپاقلارینی ساپلاقلاریندان گمیریب قوپاردی. سونرا دا گتیریب اویوموش اولان یاغیزلارین اوستونه سردی. ارتایین دا اوستونه سارماشیق یارپاغینی اؤرتمک ایسترکن، ارتای یوخودان اویاندی. هئچ بیر سؤز سؤیله مه دن اوزونده گولوجوکلر اولان سئویلآیا باخدی. سونرا اطرافیندا یاتان یاغیزلارا باخدی. سئویلآی هامیسی نین اوستونو اؤرتموشدو. ارتای بیر آز سوسقونجا اؤنجه سئویلآیا باخدی. داها سونرا «ساغ اول، چوخ ساغ اول سئویلآی» دئدی. سونرا اوستونده کی سئویلآیین سردیگی سارماشیق یارپاغیندان یورغانی بیر یانا چکیب سئویلآیین یانینا گلدی.  «آرخاداشلاریمیز یاخشیجا یاتمیشلار. گل بیر آز باریناقدان دیشارا باخیب گؤره لیم نه وار، نه یوخ؟» دئدی.  

  سئویلآی: گل باخالیم. هاوا چوخ گؤزل اولموش. گؤیده اولدوزلار پاریلداییر. آی دا دولونایلاشمیش18. آغ-آپپاق بیر گئجه.   

  باریناغین اؤنوندن بایقوشیوواسی نین قورخونج اوچوروملاری گؤرونوردو. آرتیق گوجلو سئللر یوخ اولموشدو. دره ده اینجه بیر آرخ آخماقدا ایدی. کئچن گون گونآلین بوغولدوغو یئرده کیچیک بیر گؤلمه چه وار ایدی. آی، گؤلمه چه ده گؤرونوردو. یاواشچا اسن یئل گؤلمه چه نین سویونو تیتره دیردی. گؤلمه چه نین سویو تیتره دیکچه، آی گؤلمه چه ده رقص ائدیردی. چئوره ده جیر-جیرالار دا ماهنی سؤیله مکده ایدیلر. ارتای «وارلیق نه قدر ده گؤزل» دئدی. آنجاق سرت اؤسکورک سؤزونون داوام ائتمه سینی اؤنله دی.*
  سئویلآی: ارتای، من سنی تانییالی سورَکلی اؤسکورورسن. ندیر سنین دردین؟  

  ارتای: اوزون بیر ماجرادیر. باشقا بیر زامان آنلادارام. آنجاق بو اؤسکورک کیمی کز19 جانیمی چوخ سیخیر. اوماریم کی، آماجیمیزا اولاشاریق و بو اؤسکورک ساغلیغیما ضرر وئرمز. بؤیله چتین گونده ساغلیغی یئرینده اولان ساواشچی یاغیزلار لازیم.
  سئویلآی: سانکی آز اؤنجه سئللرین اورتاسیندا یاشام ساواشی وئرمیردیک. سانکی گونآل اؤلمه دی، یاشاماقدادیر. یاشام نه قدر ده ایلگینجلیکلرله دولودور!
  ارتای: اوَت، اؤیله دیر. یاشاماق گؤزلدیر. بلکه بیزیم یاشامیمیزین دا گؤزللیگی بو ساواش اوچوندور. گونآل چوخ آنلاملی بیچیمده اؤلدو. بؤیله اؤلوملر یاشاما داها دا آنلام قازاندیریر.
  سئویلآی: کئشکه اؤلمه سه ایدی. بیز بؤیوک قورتولوش سئوداسی ایله یئنیجه یولا گیرمیشکن، گونآل چوخ ائرکندن اؤلدو. گئری دؤندویوموزده آناسینا نه دئیه جه ییک؟  

  بو زامان سئویلآیین گؤزلری دولدو. ایچینی چکیب آغلارکن، ارتای اونون باشینی کؤکسونه طرف چکیب باغرینا باسدی. سئویلآیین ایچینی چکمه سی اولگنی ده اویاتمیشدی. اولگن اویانمیشدی، آنجاق اویاندیغینی بیلدیرمه دی. ارتایلا سئویلآیین صؤحبتلرینی ائشیدیردی.   

  ارتای کؤکسونو اؤتوروب دئدی: بیلیرسنمی سئویلآی؟ موتلو اؤلمه یی باشارماق گرک. گئرچکدن ده هامیمیز اؤله جه ییک. اؤلومدن قورخماماق لازیم. قورخارساق، بیر کره دئییل، بیر نئچه کره اؤله ریک. گونآل موتلوجا اؤلدو. گؤردونمو سون نفه سینده نه لر سؤیله دی؟ سون آنلاریندا اؤلومدن قورخمادیغی بللی ایدی. سون آنیندا دا یاغیزلارین قورتولوشونو دوشوندو. سویوموزون قورتولوشونو. اونون بو بیچیم اؤلمه سی منی چوخ دریندن ائتکیله دی. «یاردیم ائدین!» چاغریلاری یئرینه «یاشاسین اؤزگورلوک» دئییب سئلین درینلیگینده یوخ اولدو. اؤنَملی اولان بو اینانجین باغریمیزدا بارینمیش اولماسیدیر. بو اینانجیمیزی گئرچکلیکله اویوملو دوروما گتیریرسک، سویوموزون قورتولوشو کسینله شه جکدیر. بو بیر سئوگی ساواشیدیر سئویلآی!
  سئویلآی، باشی نین ارتایین کؤکسونده اولماسیندان چوخ موتلو ایدی. آیلی-اولدوزلو گیزملی20 گئجه ده سئویلآی سئوگی ایله قورتولوش اینانجی قونوسوندا بیر ائرکک یاغیزدان سؤزلر دویماسیندان چوخ خوشلانمیش گؤرونوردو. اؤزونو داها دا ارتایین قوینوندا یئرلشدیریب «سئوگی ندیر سنجه ارتای؟» دئدی.  

  ارتای: سئوگی نین نه اولدوغونو بلکه بیلگیلریمیزله آنلادا بیلمه ریک. ایچیمیزده سؤنمه یَن بیر گوجدور سانیرام. بیزی دوروست اولماغا، اؤزوئریلی اولماغا یؤنلندیرن اودور. گیزملی بیچیمده ایچیمیزده وارلیغی، اؤزللیکله یاغیزلاری سئومه بیلینجینی اولوشدورار. آنجاق بیز او سایتالمان21 سئوگینی بیر یاغیز بیرئیی22 اوزَرینده اوداقلانمیش23 اولاراق گؤردویوموزده ایچیمیزین یاندیغینی حیسس ائدریک. سئوگی بودور منجه. اؤزوموزو تینسل24 آچیدان وارسیل25 سانماغا باشلاریق.   

  سئویلآی: چوخ گؤزل آنلادیرسان. آنلاتماغا داوام ائت!
  ارتای: سئوگی، یئنیدن دوغوشدور منجه. بیر اینانج و اخلاق دوزه نینه اویوم ساغلاما سورَجیدیر. اؤزوئریلیکده بولونمامیز اوچون ایچیمیزده گئنیش اولاناقلار26 ساغلایان گیزملی گوجون آدی سئوگیدیر. ایچیمیزی کؤتو دویغولاردان آریندیران دا اودور. دوشونورم کی، گئرچک سئوگی دار اورتاملارا سیغماز، سیغاماز. ایچیمیزده حاققیندا دانیشدیغیم سئوگی اولماسایدی، بؤیله قورخولو یوللارا گیرمزدیک. گئرچک سئوگی گلدیگینده اؤدله کلیک27 یاغیزین ایچینی ترک ائدر. بونون اوچون سانیرام بیر سورو چتین یوللاردان کئچمک، بیر چوخ دئنمه لردن اوغورلا چیخماق گره کیر. چونکو اؤدله کلیکله یاغیزین ایچینی گئنیشله دن بؤیوک سئوگی ایکیسی بیر یئرده اولاماز. گونآل، سئوگیسیندن واز کئچمه دن اؤلدو. بؤیله اؤلدویو اوچون ده اؤلمه دی. یاغیزلارین تاریخینده سونسوزلوغادک یاشایاجاقدیر. بیزی سونسوزلوقلا اؤزدئشلشدیرن28 گوجون آدی سئوگیدیر.    

  سئویلآی ارتایی دینله دیکچه، ایچی سانکی دریندن-درینه آیدینلانماقدا ایدی. بو گیزملی گئجه ده یاغیز بیر ائرککدن سئوگی حاققیندا سؤزلر دویماق ایچینی بؤیوک بیر گووَنله دولدورماقدا ایدی. ارتایین اؤسکورتولری آراسیرا قونوشماسینی کسیردی. آرخادا اولگن ده اونلارین آرالاریندا کئچن قونوشمالاری اونلاردان خبرسیز ائشیدیردی. اولگن ارتایی دینله دیکچه، اونا ایچدن-ایچه درین بیر گووَن دویغوسو حیسس ائدیردی. دوشونوردو کی، بؤیله بیر یاغیزلا قورخونج یوللاردا یول یولداشی اولماق اولار. آنجاق ارتایین آرا-سیرا قورخونج اؤسکورکلری اولگنی ده اوزمکده ایدی. بو گوجلو یاغیز گنج ندن بؤیله سرت اؤسکوروردو؟ سئویلآی، دامارلاریندا سئوگی نین قایناییب داشدیغینی حیسس ائدیردی. ایچینده کی سئوگینی ارتایا آچماق ایسته ییردی. دامارلاریندا تامورلاری29 سرتچه چیرپینماقدا ایدی. بوتون30 وارلیغینی سئوگی سارمیشدی. ارتایین اؤسکورکلرینی ائشیتدیکچه بو گوجلو یاغیزا سئوگیسینی سؤیله مه و اونو گوجلندیرمه دویغولاری کئچیردی ایچیندن. سونوندا گؤزلری گونآلین باتدیغی یئره باخاراق و دوداقلاری تیتره یه ره ک «ارتای، سنین آنلاتدیغین کیمیدیر. چوخ حاقلیسان سئوگی ایله ایلگیلی سؤیله دیکلرین دوغرودور. تام آنلاتدیقلارین کیمی سنی سئویرم» دئدی.   

  ارتای سوسموشدو. اونون دا گؤزلری گونآلین بوغولدوغو دره یه دیکیلمیشدی. کؤکسونو اؤتوردو. سئویلآیین بوینونا ساریلیب «یوردوموزو قورتاردیقدان سونرا هر شئی یاخشی اولاجاق. او زامان بوتون یاغیزلار آغریلارا قاتلاشمادان سئویب-سئویله جکلر. سئوگیمیزین آماجی اؤزگورلوگوموزدور» دئدی. ایکیسی ده بیر-بیرینه ساریلیجا گونآلین بوغولدوغو دره یه باخیردیلار. اولگن اونلاری سسسیزجه دینله ییردی. بو قوتسال سئوگی قونوشمالاری قارشیسیندا دویغولانمیشدی. گنج اولگن گؤز یاشلارینی توتامادی. کیمسه گؤرمه دن ایچین-ایچین و سسسیزجه، گؤز یاشلاری آخیب گئدیردی. ایلک کز ایدی ایکی یاغیزین بؤیله درین سئوگیلرینه تانیق31 اولوردو. آنجاق اویاق اولدوغونو بیلدیرمه دی. اونلارین قونوشمالارینی، اونلارین بیر-بیرینه ساریلمالارینی اؤنله مک ایسته مه دی.   

  ارتای سئویلآیین الیندن اؤپه رک «یارین ائرکندن یولا چیخمامیز گره کیر. بیر آز اویومامیز لازیم» دئدی. سئویلآی ارتایدان آیریلماق ایسته میردی. بیر آز دوروخدو. دوشوندو کی، یارین قیزمار گونش آلتیندا اوزون یولچولوغا چیخاجاقلار. ارتایین دا دینلنمه سی گره کیردی. بو اوزدن «اوَت، بیر آز اویوساق، یاخشی اولار» دئدی.
***

  یاغیزلار ائرکندن اویاندیلار. گونش دوغماق اوزره ایدی. دونکو* برک یاغموردان سونرا تورپاق یئنی نفس آلمیش، یاشیللیقلار سحر یئللری ایله دالغالانماغا باشلامیشدی. ییپار32 هر طرفی ساریب دولدورموشدو. یاغیزلار بایقوشیوواسیندا گئجه له دیکلری باریناقدان داغین آرخاسینا طرف دیرماشماغا باشلادیلار. داغین آرخاسی بالاخانباجاسی آدلانیردی. بالاخانباجاسیندان چَرَنبیل داغی نین گؤروندویونو ائشیتمیشدیلر. ارتای ایری گؤوده سی ایله داغین دوروغونا33 دوغرو دیرماشیردی. آرخاسینجا دا باشقا یاغیزلار یاواش-یاواش دیرماشیردیلار. ان آرخادا اولگنله سئویلآی بیر یئرده دیرماشیردیلار. اونلارین اؤنونده خاموت و یاغیل یورومکده ایدیلر. اولگن و سئویلآی خاموتلا یاغیل آراسیندا کئچن صؤحبتلری دویوردولار. خاموت سانکی کیمسه نین دویماسینی ایسته مه دن یاواشچا یاغیلا «بو قدر اوزون یولو گئتدیکدن سونرا بیر ده بونون گئری دؤنوشو وار. چَرَنبیل داغیندا بیزی نه لرین بکله دیگینی ده بیلمیریک» دئدی. 

  یاغیل: سانیرام یولا چیخمادان اؤنجه نه لریسه، دوغروجا اؤن گؤرمه میشیک. بیر آزدان یاندیریجی گونش بیزی بو سال قایالیقلاردا یاخاجاق. سئللردن جانیمیزی قورتارساق دا، قیزمار گونشدن قورتارا بیلمه یه جه ییک.
  خاموت: سن نه دوشونورسن؟ گئری دؤنمک قولای34 اولار، یوخسا ایره لییه دوغرو یورومکمی؟  

  یاغیل: بیلمیرم. باشیمیزی درده سوخدوق. گئری ده دؤنسک، بو کز بویوزلار بیزی توتوقلایاجاقلار. توتوقلاییب قارانلیق تونکلره 35 آتاجاقلار.   

  خاموت: دوشونورم ده، بلکه باشیمیزا اؤیله قورخونج اولایلار گله بیلر کی، تونکلرده قالماق اوندان داها یاخشی اولار. 

  اولگن و سئویلآی خاموتلا یاغیلین آراسیندا کئچن قونوشمالاری دینله ییب بیر-بیرینه باخدیلار. سسلرینی چیخارمادان اونلارین آرخاسینداکی قایالیقدان دیرماشیردیلار.
  ارتای دوروغا اولاشمیش آرخاسینجا گلن آرخاداشلارینی بکله ییردی. تام بو سیرادا خاموتون «یاردیم ائدین، یاردیم ائدین، دوشورم» فریادی یوکسلدی. خاموتون آیاغی قایمیش36 دوشمک اوزره ایکن، بیر تورشنگ* بوداقجیغینا یاپیشیب ساللانماقدا ایدی. اورادان قوپسایدی، دره نین درینلیگینه دوشوجکدی. ارتای اونون یاردیمینا قوشدو. الینی اوزادیب خاموتون الیندن یاپیشیب قورتارماسینا یاردیم ائتدی. خاموت قورتولوب زیروه یه اولاشدییسا دا، ارتایا بیر «ساغ اول!» دا دئمه دی. خاموتون اوزونده قورخونج پئشمانلیق و گووَنسیزلیک دویغوسو وار ایدی. ارتای هئچ بیر سؤز سؤیله مه دی. زیروه ده بیر یئره توپلاشدیلار. بالاخانباجاسی داها قورخونج بیر دره یه دوغرو اوزانماقدا ایدی. اونلار بو قورخولو یوللاردان کئچه جکدیلر. چوخ اوزاقدا باشی دومانلی بیر داغ چتینلیکله گؤرونوردو. ارتای یانیندا دوران گووَنآلا «گؤرورسنمی؟ اورایا گئده جه ییک بیز» دئدی. گووَنآل یانیتلامادان اؤنجه یاغیل «چوخ اوزاقدیر. آیلار سوره جک اورایا واریشیمیز» دئدی. خاموت اوزونو اولگنه توتاراق «بوگو بیلآی دده ده چوخ اوزاقلارا گئتمیش. بو یاخینلاردا بیر یئرده گیزلنه بیلمزدیمی؟» دئدی. اولگن هئچ بیر شئی سؤیله مه دی. ارتای آرایا گیریب «بیلآی دده ان دوغرو اولانی ائتمیش. ان دوغرو یئره یئرلشمیش» سؤیله دی. «بوردا بیر آز دینجه لیب یولا دوشه جه ییک» دئیه داوام ائتدی. 

  گووَنآل یاغیلین و خاموتون داورانیشلاریندان اینجیک ایدی. آنجاق دانیشماماغی، سوسماغی سئچمیشدی. گون اورتایا دوغرو هاوا آشیری بیچیمده ایسینمکده ایدی. گووَنآل برک سوسامیشدی. داغین زیروه سینده سو بولونمایاجاغینی بیلیردی. بیر آز کناردا اوه لیگین** گئنیش یارپاقلاری اوزَرینده دونکو یاغموردان قالان سو داملالاری وار ایدی. ایچمک ایسترکن، آرخاداشلارینا «سوسامیش اولانلار وارمی؟ بیر آزدان سو بولونمایاجاق. اوتلارین اوزَرینده کی سولاری قوللانمالیییق» دئدی. خاموت و یاغیل اوه لیگین اوزَرینده بیریکمیش سویو ایچمه یه قوشدولار. گووَنآل گئرییه چکیلیب اونلارا یول وئردی. اوه لیگین اوزَرینده کی سو بیریکینتیلرینی باشقالاری نین سوسوزلوقلارینا آلدیریش ائتمه دن ایچدیلر. خاموتلا یاغیلین بو داورانیشلاری یاغیزلاری اینجیتسه ده، کیمسه بیر سؤز سؤیله مه دی. چتینلیکلرله قارشیلاشدیقجا یاغیز بیرئیلرین گئرچک کیملیکلری اورتایا چیخیردی. بو آن یاغیزلارین دیقتی ارتایا یؤنلدی. ارتای سئویلآیا سؤیکه نمیش سرتچه اؤسکوروردو. ساوونآل و گووَنآل ارتایین دورومونو سوردولار. سئویلآیین اوزونده درین کدر گؤرونوردو. ارتای اؤزونو توپارلاییب «آرخاداشلار، زامانی ایتیرمه دن یولا چیخمالیییق. ایچینه دوشدویوموز چتینلیکلر بیزیم گؤره ویمیزی اونوتدورمامالیدیر. اونوتمایالیم کی، سویوموز، بویوزلارین باسقیسی آلتیندادیر» دئدی. یاغیزلار بالاخانباجاسیندان چَرَنبیل داغینا طرف یولا دوشدولر. خاموت و یاغیل ان آرخادا قالمیش دانیشیردیلار. اونلارین یاخشی قونولار دانیشمادیقلارینی یاغیزلار بیلیردیلر. آنجاق قاریشماق ایسته میردیلر. داها اؤنده گئدن ارتایین درین راحاتسیزلیغی اولسا دا، بونو بللی ائتمه مه یه چالیشیردی. اؤزآی ارتایین آرخاسینجا یورومکده ایدی. بیردن ارتای حالسیزلاشیب باییلدی. اؤزآی ارتایی توتماسایدی دره یه یووارلاناجاقدی. ارتای باییلمیشدی. یاغیزلار یاردیملاشیب ارتایی بالاخانباجاسی نین کیچیک بیر تپه سینه داشیدیلار. خاموت بایقین* ارتایا باخیب «بیر-بیر هامیمیز بو قیزمار گونشین آلتیندا اؤله جه ییک. یاخشیسی بودور کی، گئری دؤنه لیم» دئدی. 

  یاغیل: منجه ده. ارتایی دا آلیب گئری دؤنه لیم. بیزیم ایچیمیزده ان ایری گؤوده لی ارتایدیر. ارتای سایرولاشیرسا37، بیز ده گئج-تئز سایرولاشیب اؤله جه ییک.
  اؤزآی: نه دانیشیرسینیز؟ نه گئری دؤنمک؟ گئری دؤنوب بویوزلارین قارانلیق تونَکلرینده اؤلمه لیییکمی؟ بیزلر گئری دؤنمک اوچونمو یولا چیخدیق؟ گونآلی بونون اوچونمو ایتیردیک؟  

  سئویلآی چوخ گرگینجه «آرخاداشلار، بو آن بیز ارتایین ساغلیغینی دوشونمه لیییک» دئدی.
  ساوونآل: اوَت، ارتایین ساغلیغی چوخ اؤنَملی.
  گووَنآل: ارتای اوچون اؤزل داشییاجاق دوزلده لیم. اونون ایچینه قویوب چیگینلریمیزه آلیب چَرَنبیل داغینا طرف یورویه لیم.
  اولگن سوسقونجا دورموشدو. گؤزلرینی چوخ اوزاقلاردا گؤرونن چَرَنبیل داغینا دیکیب «ارتایی چَرَنبیله چاتدیرا بیلسک، بلکه آتام اونون سایرولوغونو دا گئدره بیلر. آنامدان آلپَرَنلیک تؤره سینده «یاغیزچاره» آدیندا سایرولوقلاری ساغالتما بیلگیسی نین ده اولدوغونو دویموشدوم. آلپَرَنلرده آتاچلیق38 دا اولورموش. آتام منجه، ارتایین سایرولوغونا بیر چؤزگه39 قیلار» دئدی.  

  بو زامان ارتای بیر آز اؤزونه گلمک اوزره ایدی. سئویلآی ارتایین باشینی قوجاغینا آلمیشدی. ارتایین گؤوده سی تیر-تیر تیتره ییر، برک ده اؤسکوروردو. ارتایین اؤزونه گلمه سینی گؤرن یاغیل «ارتای، خاموتلا منیم دوشونجه میز گئری دؤنمکدن یانا. سن نه دئییرسن؟ بو سایرو دورومونلا سنی بیلآی دده یه چاتدیرا بیلمه ریک» دئدی.   

  خاموت: گئری دؤنوب بویوزلاردان باغیش دیله یه لیم. دوشلریمیز40 بیزی آلداتدی دئیه لیم. اینانین کی، بیزیم آبارتدیغیمیز کیمی، بویوزلار چوخ دا کؤتو دئییللر.
  ارتای باشینی سئویلآیین قوللاریندان قالدیراراق «سیز هانسی اینانج و دویغو ایله یولا چیخدینیز؟ بیر آز چتینلیکلرله راستلانمیشسینیز دئیه گئری دؤنمک ایسته ییرسینیز! گئری دؤنرسک، بوتون یاغیزلاردا دوشقیریقلیغی* اولوشار. سونسوزلوغادک کؤله لیگه محکوم ائدیلریک. اینانین کی، بو آن میلیونلارجا یاغیزین اوموتلاری بیزیک. آلپَرَنلیک بیلگیلری ایله گئری دؤنوب اونلاری قورتاراجاغیمیزی بکله ییرلر. آیریجا، گئری دؤنرسک، تک آلپَرَن اولان بیلآی بوگونو ده بیر دفعه لیک ایتیره بیله ریک. چونکو او دا یاشلانمیش اولمالی. اؤلورسه، آرتیق بیزیم آلپَرَنلیک کئچمیشیمیزله بوتون باغلاریمیز قوپاجاق، قیریلاجاق. بؤیله جه ده قورتولوش دوشونجه میز تاریخدن سیلینر» دئدی.  

  اؤزآی: چوخ دوغرودور. بیز یالنیز ایره لییه دوغرو گئتمه لیییک.  

  گووَنآل: زامان ایتیرمه دن ارتایی اوموزلاییب41 گئده لیم.   

  ساوونآل: ارتایی من اوموزوما آلا بیلرم. داشییاجاغا گرک یوخ منجه.   

  ارتای: دَیَرلی آرخاداشلار، سیزه چوخ اؤنَملی قونو ایله ایلگیلی دانیشماق ایسته ییرم.   

  اولگن: بویور ارتای!
  ارتای: سیز منیم سایرولوغوملا ایلگی بیلگیسیزسینیز. سانیرام منیم یاشامیم سونا ارمکده دیر.
  سئویلآی: اؤیله قونوشما ارتای! سن یاشایاجاقسان.   

  ارتای: هر تک-تکیمیز آلپَرَنلیک حاققیندا بیر شئیلر دویموشوق. نه اولدوغونو تام بیلمه سک ده. اؤرنه یین بیلیریک کی، آلپَرَنلیکده گونشه و قیلیجا آند ایچیلیر.
  اؤزآی: دوغرودور.   

  ارتای: ایندی سیزلردن ایسته ییرم کی، بو یولدان دؤنمه مه نیز اوچون باشیمیزین اوستونده پارلایان گونشه آند ایچه سینیز.   

  یاغیزلار بیر یئرده آند ایچدیلر. آنجاق خاموت و یاغیلین سسلری ایچدن دئییلدی. یاغیزلارین آند ایچمه سیندن سونرا ارتای «منی اوموزلارینیزا آلیب، یا دا بیر داشییاجاقدا داشیسانیز، چَرَنبیل داغینا وارمامیز چتینله شه جک، یا دا هئچ مومکون اولمایاجاق. یاغیزلارین قورتولوشو منیم یاشامیمدان داها اؤنَملی. منی بوردا بوراخیب چَرَنبیل داغینا دوغرو بؤیوک ایستنجله یورومه نیزی ایسته ییرم» دئدی.  

  سئویلآی آغلایاراق: ارتای، سنی بوردا نئجه بوراخا بیله ریک؟  

  گووَنآل: سنی بوردا بوراخیب گئتمه میز یولداشلیق ایلکه لرینه آیقیریدیر42. دوغرو اولماز.   

  ارتای: من بیر یاغیز قوشوغو ازبرله میشدیم چوجوقلوغومدا. بلکه سیزلر ده ازبر بیلرسینیز. بؤیله ایدی:
   «اول اوزاقلیقلارداکی مین تورلو گیزلر سسله نیر،  
  یاش کئچیر، کؤکسومده آنجاق تورلو سیرلر بسله نیر  

  بو داغیلمیش حیسلریم، مندن قاچیب هر کسله نیر  

  

مؤحکم اول کیم بو چتینلیکلر سنی هئچ ییخماسین،  

  

یولداش اولدور کیم، قارا گونلرده یولدان چیخماسین.»   

  بو شعری من چوخ سئوردیم. بعضی یاغیزلار بو قوشوغو ماهنی اولاراق سؤیلرلر. آنجاق بو شعر، سانکی بیزیم یولداشلیق سئوگیمیزی آنلاتماقدادیر. سیزلرین چَرَنبیل داغینا وارمانیزی ایسته ییرم. گئری دؤنوب یوردوموزون و یاغیزلارین قورتولوشو یولوندا ساواشمالیسینیز. چوخ شرفلی بیر یاشام بیچیمیدیر بو. من ده سیزینله اولاجاغام. گونآل دا. بیز یاغیزلارین قورتولوشو اوچون یولا چیخمیشیق. اؤلوموموز ده بو قورتولوش اوچون اولمالیدیر.   

  یاغیزلار سسسیزجه، ارتایی دینله ییردیلر. اولگن و اؤزآی گؤز یاشلارینی چتینلیکله توتا بیلمیشدیلر. سئویلآیین گؤز یاشلاری دورمادان آخیب ارتایین کؤکسونه داملاییردی. گووَنآل کؤکس اؤتوروب «ارتای، سن اولماسایدین، بیز بو  یولا چیخا بیلمزدیک. سن بیزی اورکلندیردین» دئدی.  

  ساوونآل: دوغرودور. سن گئرچک بیر یاغیزسان. بیزیم بؤیویوموزسن. سنی بوراخیب گئتمک دوغرو اولماز.  

  ارتای: منی بوراخیب گئتمه یه جکسینیز. من یالنیز اؤلمک ایسته میرم. سیزلردن باشقا بیر ایسته ییم اولاجاق.   

  گووَنآل: بویور سؤیله ارتای!  

  اولگن: ارتای، سنین سایرولوغون بو قدرمی آغیر. توسو43 بولمازسانمی؟   

  اؤزآی: اوَت، سنین سایرولوغون نه؟ ندن بؤیله اؤسکوروب تیتره ییرسن؟  

  خاموت: بیزیم یانلیش یولا گیرمه میز ارتایین باشینی درده سوخدو. چتین یوللار ارتایی سایرولاشدیردی.  

  یاغیل: ارتایی دا آلیب گئری دؤنه لیم. گئری دؤنوش یولوموز داها یاخیندیر.  

  ارتای: سئوگیلی خاموت و یاغیل، سیزلر بو گوجسوز ایستنجینیزله یاغیزلارین کؤله لیگینی اونایلاماقداسینیز. گئری دؤنمک ایسته رسنیز، دؤنون. آنجاق ایره لییه دوغرو گئتمک ایسته ینلرین ایستنجینی ائتکیله مه یین. منیم توسو بولمام اولاناقسیز. سیزلر بیلآی بوگویه وارمالیسینیز. یالنیز سیزلردن بیر ایسته ییم اولاجاق.  

  سئویلآی: ندیر ایسته یین ارتای؟  

  ارتای: یالنیزجا قالیب گوجسوزله شیب، گوجومو ایتیریب اؤلمک ایسته میرم.  

  اولگن: نه ائتمه میزی ایسته ییرسن؟  

  ارتای دره نین درینلیکلرینده چاغلایان سولاری گؤستریب «او چاغلایانین44 چاغلار درینلیکلرینده اؤلمک ایسته ییرم. گونآل کیمی، فیرتینالارین قوینوندا. اؤلومون منی آشاغیلاماسینی ایسته میرم. من اؤزگورلوگوموز یولوندا ساواشیب اؤلمک ایسته میشدیم. بو بؤیوک موتلولوق منیم یازقیمدا45 یوخ ایمیش. سیزلر بؤیله ائدرسینیز» دئدی.   

  یاغیزلار ارتایین سؤزلرینی دیقتله دینله ییردیلر. ارتای تیر-تیر تیتره ییر، سرتجه اؤسکوروردو. اؤسکوره یینه آرا وئریلدیگینده اؤزونو توپارلاییب دانیشیردی. یاغیزلار ارتایین اؤلوم بیچیمینی سئچمه سی قارشیسیندا شاشقین ایدیلر. ارتای بیر آز کناردا بیر گونه باخانا ساریلان سارماشیغی گؤستریب «او سارماشیغی قیریب گتیره بیلرسینیزمی؟» دئدی. سئویلآی ارتایین باشینی قوجاغینا آلمیشدی. ائرکک یاغیزلار سارماشیغی تورپاغا باغلاندیغی یئردن گمیریب قوپاردیلار. اوزون سارماشیغی سوروکله ییب گتیردیلر. داها سونرا ارتای بیر داشا ایشاره ائده رک «او یومورو داشی دا گتیرین!» سؤیله دی. یاغیزلار یومرو-یووارلاق داشی دا گتیردیلر. ارتای «سیزدن ایسته ییم بودور کی، منی سرتچه سارماشیقلا ساریییب بو داشا باغلایین. اؤیله باغلایین کی، آچیلما اولاسیلیغی46 اولماسین» دئدی.   

  یاغیزلار ارتایی دینله مکدن باشقا چؤزگه لری یوخ ایدی. سسسیزجه ارتایین دئدیکلرینی ائدیردیلر. ارتایی سئویلآیین قوجاغیندان آلیب تیترک گؤوده سینی یومرو-یووارلاق داشا سارماشیقلا برک-برک ساریدیلار. ارتای سون سؤزلرینی یولداشلارینا بو شکیلده سؤیله دی: «آرخاداشلار، من گوجسوز یاغیز دئییلم. من گوجلو اؤلمه یی سئچدیم. هر بیر یاغیز گوجلو اؤلمه لیدیر. اؤلوم بیزیم ایستنجیمیزی سؤندوره بیلمز. قورتولوش و اؤزگورلوک یاغیزلارین حاققی. من گئرچک بیر یاغیز کیمی اؤلمک ایسته ییرم. اؤلومون منی آشاغیلاماسینا ایزین وئرمم. سیزلر اسن قالین. منی اونوتمایین. هر زامان سیزینله اولاجاغام. ایندی سیزدن ایسته ییرم کی، بو داشی دره نین دیبینه، چاغلایانین چاغلادیغی یئره یووارلاداسینیز.» 

  یاغیزلار او آن ارتایی اؤز کوموتانلاری کیمی گؤروردولر. اونون دئدیکلرینی بویوروق اولاراق قبول ائدیب اویقولاییردیلار. سسسیزجه داشین آلتینا گیریب یووارلاتماق ایسته دیلر. بو زامان ارتای «سئویلآی، سنی سئویرم. اونوتما، سن سئویلمه یه لاییق یاغیز قیزیسان. اسن قال سئویلآی» دئدی. سئویلآی آرتیق آغلامیردی. شاشقینلیق ایچینده دورومو ایزله مکده ایدی. اؤز-اؤزونه «آلپَرَنلر بؤیله اؤلورلر. سن بیر آلپَرَنسن. من ده سنی سئویرم. روحومدا سورَکلی یاشایاجاقسان ارتاییم» پیچیلدادی.   

  داش یووارلانماغا باشلامیشدی. دره نین دیبلرینه دوغرو یووارلاندیقجا آرخاسیندا توز-تورپاق یوکسلیردی. یاغیزلار چاغلایانا دوغرو یووارلانان یووارلاق داشا شاشقینجا باخیردیلار. یووارلاق داش بیر قایایا سرتجه توخونوب هاوایا فیرلاندی. فیرلانا-فیرلانا دره نین دیبینده چاغلایانین تام اورتاسینا دوشدو. سو، یووارلاق داشی باغرینا آلیب گؤرونمز ائتدی. یاغیزلار دوردوقلاری تپه نین باشیندان بیر سوره چاغلایانا باخدیلار. ارتایدان خبر چیخمادی.   

***

  ارتایین اؤلومو یولچو یاغیزلاری سارسیتمیشدی. ایچلرینده ان ایریسی، ان گوجلوسو ارتای ایدی. اونون اؤلومو ایله یولچولوق بیر چوخ چتینلیکلرله راستلاناجاقدی. خاموت و یاغیل ارتایین اؤلوموندن سونرا اؤز قوشقولارینا47 داها دا یئنیلدیلر. لیملیدن داها چوخ اوزاقلاشمادان گئری دؤنمه لرینی دوشونوردولر. یاغیزلار اونلارین آرخادا نه لر دانیشدیقلارینا آلدیریش ائتمه دن ایره لیله ییردیلر. اونلار ایسه، اؤبَکدن48 آرخادا قالمیش گئری دؤنمه لرینی دانیشیردیلار. اولگن گئرییه دؤنوب باخدی. خاموتلا یاغیلین گئرییه دؤنوب لیملییه طرف گئتدیکلرینی گؤروب آرخاداشلارینا «اونلار گئری دؤندولر» دئدی.   

  اؤزآی: گئری دؤنمه لری داها یاخشی.   

  گووَنآل: هئچ ده یاخشی دئییل. اونلاری بویوزلار بیزیمله یولداشلیقلاریندان دولایی باسقی آلتینا آلاجاقلار.  

  ساوونآل: بلکه بیر سوره باسقی آلتیندا قالا بیلرلر. آنجاق بؤیله ارَکسیز49 و ایستنجسیز50 یاغیزلار بویوزلارلا ایشبیرلیگینه گیریب یاغیزلاری ازمکده یاردیمچی اولارلار.   

  اولگن: بو یالقولار51 یارارسیز یارادیلیش. اونلاردان یاغیزلارا یارار گلمز.   

  سئویلآی: اوَت، اونلار قورتولوشا اولان اینانجلارینی ایتیردیکلریندن دولایی هر تور ایشبیرلیگینه و کندی سویلارینا قارشی چیخماغا یاتقیندیرلار.   

  اؤزآی: خاموت و یاغیل یاولاقلا52 ایشبیرلیگی یاپاجاق تورلر.  

  یاغیزلار سارسیلماز ایستنجله چَرَنبیل داغینا دوغرو ایره لیله مکده ایدیلر. چتین یوللاردان کئچدیکچه، آرخاداشلیقلاری دا دئننمیش53 اولوردو. یاغیزلار کیمی کز* اؤلومونه ده ک بیر-بیرلری اوچون اؤزوئریلیکده بولونور، جانلارینی بیر-بیرلری اوچون تهلوکه یه آتیردیلار. چتین یوللار اونلارین یولداشلیقدا نئجه گووه نیلیر اولدوقلارینی اوزه چیخاریردی. بئش یاغیز بو قورخونج یولچولوقدا اینانیلماز اؤزوئریلیک گؤستره رک، اوچوروملاردان، قورخونج دره لردن کئچه رک، چَرَنبیل داغینا دوغرو یورویوردولر. بو ایره لیله ییش اونلاری بیرر ساواشچی دوزئیینه یوکسلدیر، اینانجلارینی سارسیلماز ائتمکده ایدی.   

  چَرَنبیل داغی نین اتگینه وارمیشدیلار. چَرَنبیل داغیندان قوپوب دره نین دیبینده یئرلشن بیر نئچه بؤیوک قایا وار ایدی. دَوه دن یوکسک اولدوغو اوچون بو داشلارا دَوه داشی دئییلیردی. یازین ان قورخونج یاغمورلاریندان اولوشان سئللر ده دَوه داشلارینی یئرلریندن ترپه ده بیلمه میشدی. داشین اوزَرینده چوخ اسکی یاغیزلارین یازیتلاری وار ایدی. باشقا اؤلکه لره کؤچن یاغیزلار دَوه داشی نین اوستونه آنیلارینی یازیب آیریلمیشدیلار. گنج یاغیزلار دَوه داشی نین اوستونه دیرماشدیلار. اسکی خطلرله یازیلان یازیتلاری اوخویا بیلمه سه لر ده، بو یازیلارین اؤنَملی تاریخ بیلگیلرینی ایچه ردیکلرینی54 ایچدن-ایچه سئزیردیلر. بیلآی بوگویه یاخینلاشمیشدیلار. بیلگه دده نین بو یازیتلارلا ایلگیلی بیلگیسی نین اولاجاغینا اینانیردیلار. بلکه ده دَوه داشلاری نین اوزَرینده کی یازیتلاردا اونلارین اؤیرنمک ایسته دیکلری آلپَرَنلیک قوراللاری55 یازیلی ایدی. یاغیزلار یایین قیزمار گونشی آلتیندا دَوه داشی نین اوستونده بیر آز دینجه لیب یولا چیخماق ایسته دیلر. سیلدیریملی سال قایالاردان چَرَنبیل داغی نین زیروه سینه دوغرو دیرماشاجاقدیلار. گونشین سیجاقلیغی یورغون یاغیزلاری یوخویا آپاردی. یورغونلوق اوزوندن دادلیجا یوخویا دالدیلار. قیسا سوره کئچمیشدی. سئویلآی ماهنی سسینه اویاندی. دَوه داشی نین اوستوندن بویلانیب اطرافا باخدی. اینسان ائولادلاری اولان قیزلار یارپیز، بولاق اوتو ییغیب ماهنی اوخویوردولار. سئویلآی آرخاداشلارینی اویادیب «آرخاداشلار، اویانین. اویانین گؤرون اینسانلار نئجه گؤزل ماهنی سؤیله ییرلر» دئدی. یاغیزلار اویاندیلار. قیزلار آرخین کنارلاریندا و ایچینده یارپیز و بولاق اوتو دریب ماهنی سؤیله ییردیلر. قیزلار آغیز-آغیزا بو ماهنینی بیرلیکده سؤیله ییردیلر:  

  

«سن منیم کؤنلومده اونودولمادین  

  

داغلاری، داشلاری آشیب گلرم.  

  

هر زامان قوتسالدیر قلبیمده آدین  

  

من سنی دوشونوب جوشوب گلرم.  

*

  

گئجیکسم، اوزولمه، یوللار چوخ اوزاق  

 

اوزاقلار باغریندا اوره ییم توتساق  

  

دوراقلاماز کؤنلوم، یورولماز آیاق  

 

 سئل اولوب درینلر آشیب گلرم.  

*

  

سن اینجه دویغولو گولدن اینجه سن  

  

روحوم قارانلیغا باتار، اینجیسن  

  

اگر گلمز اولسام، مندن اینجی، سن  

  

گونتایام، یوللارا دوشوب گلرم.»  

  یاغیزلار قیزلارین بیرلیکده سؤیله دیکلری ماهنیلارا ذؤوقله قولاق آسدیلار. گونشین ایشینلاری56 باتییا دوغرو اَییلمیشدی. قیزلار ماهنی سؤیله یه-سؤیله یه اوزاقلاشیب گئتدیلر. یاغیزلار دا دَوه داشی نین اوستوندن ائنیب چَرَنبیل داغی نین زیروه سینه دوغرو دیرماشماغا باشلادیلار.   

***

  یاتسی57 واختی ایدی. یاغیزلار داغین زیروه سینه وارماق اوزره ایدیلر. دولونایین گیزملی ایشیغی هر طرفی سارمیشدی. دوغویا طرف اوزاقلاردا اوفوقلر یئره ائنیب قوووشموشدو. بیاض گئجه نین درینلیگینده بیر قارتال قاناد چالمادان سوزوب گئدیردی. چَرَنبیل داغی نین دوروغوندان دولونایین ایشیغیندا چوخ اوزاقلاردا لیملی گؤرونمکده ایدی. یاغیزلار آرتیق تام اولاراق داغین دوروغوندایدیلار. بو زامان بیر چؤگور58 سسی دویدولار. چؤگور سسی نین گلدیگی یؤنه دوغرو یاواش-یاواش یورودولر. قوجامان بیر یاغیز قیلیجینی یانینا بوراخمیش، چؤگورونو باغرینا باسمیش «عیرفانی» هاواسی چالیردی. بیلآی بوگو ایدی. اولگن آتاسینی گؤرمک اوچون تله سیردی. ایره لییه آتیلیب «آتا!» دئمک ایسترکن، ساغدان اؤزآی، سولدان دا گووَنآل اللری ایله اولگنین ایره لیله مه سینی دوردوردولار.  ساوونآل یاواشجا «اولگن، دور!» دئدی. سئویلآی دا سسسیزجه اولگنین قولاغینا «آرخاداشلاریمیز دوغرو سؤیله ییرلر، بکله یه لیم بیلآی دده تانری ایله سؤیله شیسینی بیتیرسین سونرا» پیچیلدادی.   

  گووَنآل: بیلآی بوگو اؤزونه و چؤگورونه دالمیش. ایندی یانینا وارساق دا بیزی گؤرمز اولا بیلر بو دورومو ایله.   

  ساوونآل: بکله یه لیم بیلآی دده چؤگور چالماغی بیتیرسین سونرا.  

  اؤزآی: بکله مه لیییک. بیلآی دده نی بو روح حالیندان آییرماق دوغرو اولماز. گؤرورسونوزمو؟ او، بوتون وارلیغی ایله اؤزونو چؤگوره وئرمیش. ان دوغروسو اونو دینله مکدیر، دینله یه لیم.    

  ساوونآل: دینله یه لیم. بیر آلپرنی بو روح حالی ایله گؤرمک ده بیر فورصتدیر. باخالیم گؤره لیم بیلآی دده نه ائده جک؟  

  گووَنآل: اوَت، آرخاداشلار، سسسیزجه دینله یه لیم بیلآی دده نی.  

  اولگن آرخاداشلاری نین سؤیله دیکلرینی اوسلوجا59 گؤردو. سسسیز قالیب بیلآی دده نی دینله مک ایسته ییردیلر. بیر آز داها سسسیزجه ایره لیله ییب بیلآی آلپَرَنی یاخیندان گؤرمک ایسته دیلر. بیلآی آلپَرَنین قیلیجی یانیندا دولونایین ایشیغی آلتیندا پارلاییردی. چؤگورونه کندیسینی قاپدیرمیش جوشقو ایله «عیرفانی» هاواسینی چالیردی. بیلآی آلپَرَنین اوزو ده آچیقجا گؤرونوردو. یاشلی آلپَرَنین گؤزلری آی ایشیغی آلتیندا آرا-سیرا آچیلیب پارلاییردی. بیلآی آلپَرَن گؤزلرینی قاپامیش چؤگور چالماقدا ایدی. «عیرفانی»60 هاواسی نین ان جوشقولو یئرینده بیلآی آلپَرَن قوشوق61 سؤیله مه یه باشلادی. چالدیغی «عیرفانی» هاواسینی اؤووردو. بیلآی آلپَرَنین اولقون بم سسی عیرفانی چؤگور هاواسی ایله بیر یئرده بیاض گئجه نین سسسیزلیگینی قیریردی:  

  

«چاغلاییب ایچیمی ایشیقلا دولدور  

  

منی اؤزلوگومه باغلا عیرفانی  

  

یاشام آشیریملی، سونسوز بیر یولدور  

  

ایچیمده اؤزگووَن ساغلا عیرفانی.  

*

  

باخدیم دا گؤیلره، سونسوز اوزایلار  

 

ایچیمده یوکسه لیش هیجانی وار  

  

دولوب دالغا-دالغا ایچه ریمی سار  

  

سیرلی فریادینلا چاغلا عیرفانی.  

*

  

هاردان قایناقلانیر بو سئودا سسی؟  

  

کوکره ییب یوکسلن عشقین نغمه سی؟  

  

بو دویغو یوکوملو سیرلی نفه سی  

  

بوتون چاغلار اوچون ساخلا عیرفانی.  

  

منی اؤزلوگومه باغلا عیرفانی.»   

  
  بیلآی آلپَرَنین ائتکیله ییجی سسی بوتون وارلیغی سارمیشدی. سؤزلرده کی آنلام درینلیگی سسسیزجه دینله ین یاغیزلاری شاشقینا چئویرمیشدی. اؤزللیکله بیلآی آلپَرَنین سسینده کی گوج و ائتکیله ییجیلیک یاغیزلارین روحلاری نین درینلیگینه اوزانیردی. هر یاغیزین ایچینده بؤیله بیر سورو دولاشیردی: «ایللر بویو یالنیز باشینا یاشامیش بیلآی دده نین سسینده کی بو موتلولوق گوجو هاردان قایناقلانیر؟ اوزون سوره لی یالنیزلیق اونون روحونو سارسیتمامیشمی؟» یاغیزلار سسسیزجه، دینله مکده ایدیلر. بیلآی آلپَرَن عیرفانی هاواسیندا اوخودوغو قوشوغو بیتیرمیشدی. عیرفانی ده بیتمیشدی. بیر سوره سسسیز دوردو. داها سونرا چؤگورونو قیلیجی نین یانینا بوراخیب آیاقلاری اوزَرینده قالخیب اللرینه گؤیده کی دولونایا طرف اوزاداراق یوکسک سسله باشقا بیر قوشوق سؤیله مه یه باشلادی:  

  

«آلپَرَنلیک حاللاری، ایچه ریمه تؤکولدو  

  

ارنلر طرفیندن دوغرو یولا قویولدوم  

  

ایچه ریمده موتلوجا، بیر دانیئری سؤکولدو  

  

ارمیشلیک سئوگیسیندن، اینانجیندان یوغرولدوم  

*

  

کؤکسونده فیرتینالار، داشییان آلپَرَنلر  

  

آددیم-آددیم بؤیوکلوک، زیروه سینه قوشارلار  

  

اؤنله یه مَز اونلاری، یالنیزلیقلار و کدر  

  

چونکو اینانجلاریندا، بؤیوک سوروملولوق وار.  

*

  

آلپَرَنلر اوستونه، قورخار گله مَز اؤلوم  

  

اؤلوم چکینگن اولور، بیلر کندی یئرینی  

  

آلپَرَنلر یاشاماز، یاشامی بؤلوم-بؤلوم  

  

کندیلری سئچرلر، اؤلوم بیچیملرینی  

*

  

آلپَرَنلیک بیر یاغیز، ساواشچی نین حاللاری  

  

اونلار موتلو اؤلمه یی، باشاران قهرمانلار  

  

سونسوزلوقدا دولاشار، اونلارین خیاللاری  

  

اونلار اوچون اؤلوم یوخ، ابدی یاشاماق وار.» 
  بیلآی بوگونون ائتکیله ییجی سسی و سؤیله دیگی قوشوغون سؤزلری گنج یاغیزلاری یئرلرینده جه، شاشیردیب یئره میخلامیشدی سانکی. ایللر بویو یالنیز یاشامیش بیلآی آلپَرَنین دوروشوندا یئنیلگه62 و اوموتسوزلوق سئزیلمیردی. یاغیزلارین ایچینی گیزملی بیر گوج سارمیشدی. نه ائده جکلرینی بیلمیردیلر. بیلآی آلپَرَن سونسوز ائورَنله قونوشماسینی بیتیرمیش، قیلیجی نین و چؤگورونون آراسیندا اوتورموشدو. یاغیز گنجلر بیلآی آلپَرَنله نئجه راستلاناجاقلارینی بیلمیردیلر. بیر سوره سسسیزلیک بو بیچیم سوردو. بیردن اولگنین «آتا!» سؤیله مه سی گئجه نین سسسیزلیگینی قیردی. اولگنین بو سسی بیلآی دده نین سانکی یئددی قاتیندان کئچدی. بیلآی دده اؤنجه باشینی قالدیرمادان ایچینی سارمیش اولان بو دادلی سسین ذؤوقونه دالدی. ایللر بویو بو سؤزو اوغلونون سسی ایله دویماق دیله میشدی. بیلآی دده دالغین ایدی. اولگن اؤزونو توپارلاییب وار گوجو ایله یئنه ده «آتاااا!» دئیه باغیردی. بو آن لیملیده بیر نئچه یاغیز یاتدیقلاری یئرده ایلگینج یوخو گؤروردولر. یوخولاریندا بیر هایقیرتی سسی دویوب دیکسیندیلر. یوخولاری قاچدی. 
بیلآی آلپَرَن یاواش-یاواش گئری دؤنوب باخدی. داغلاردا یانقی* بولان اولگنین «آتا» فریادی درین دره لرده دولاشیردی. اولگن اونون یاخینلیغیندا دورموشدو. اولدوزلار گؤیده پار-پار پاریلداییردی. آیدینلیق گئجه نین گیزملی اورتامیندا63 آتا ایله اوغول قارشی-قارشییایدیلار. اولگن  «آتا، آتا جان» دئییب بیلآی آلپَرَنین قوجاغینا تپیلدی. بیلآی دده اللرینی آچیب هئچ بیر سؤز سؤیله مه دن اوغلونو باغرینا باسدی. بو دوروما سئییرجی اولان گنج یاغیزلار گؤز یاشلارینی توتا بیلمه دیلر. آتا ایله اوغول هئچ بیر سؤز سؤیله مه دن بیر سوره بیر-بیرلرینه ساریلی قالدیلار. ساوونآل «بیر آز بکله یه لیم آتا-اوغول یالنیز قالسینلار. داها سونرا بیلآی دده یه واراریق» دئدی. باشقا یاغیزلار اونون بو سؤزونو اونایلاماق آنلامیندا سسسیزجه باشلارینی آشاغییا دوغرو ترپتدیلر. آنجاق ایچلرینده او گونه ده ک یاشامادیقلاری ایلگینچ حاللار دوغموشدو. اؤزآی «گلمکده نه قدر حاقلی اولدوغوموز آنلاشیلیر» سؤیله دی. باشقا اوچ یاغیز اؤزآیین دوشونجه سینی گوجلندیرمک اوچون بیر یئرده گیزملیجه کؤکس اؤتوروب «اوَت، چوخ دوغروجا ائتمیشیک گلمکده» پیچیلدادیلار. بیر سوره داها بکله دیلر. بیلآی دده ایلک کز گؤردویو اوغلونو یاخشیجا قوخلامیشدی. یاغیز گنجلر یئرلریندن قالخیب بیلآی بیلگه یه دوغرو یاواش-یاواش یورودولر. اوغلونا ساریلی اولان بیلآی بوگو یاغیز گنجلرین اونا دوغرو گلدیکلرینی گؤردو. اوغلونو بوراخیب گلن یاغیزلارلا دا قوجاقلاشیب گؤروشمک ایسته دی. یاغیز گنجلر بیلآی دده نین اؤنونده باش اَییب سایقیلی دوروش سرگیله دیلر. بیلآی بوگو یاخینلاشیب یاغیز گنجلری بیر-بیر باغرینا باسیب و بم سسی ایله «بالالاریم، چوخ یاخشی ائدیب گلمیشسینیز. گلیشینیز منی چوخ سئویندیردی. اوزون ایللر بویونجا، یالنیز یاشامیما باخمایاراق، سورَکلی یاغیز گنجلرین بیر گون گله جکلرینی دوشله میشم. بو دوشلر منی یاشاتمیش، منی گوجلو قیلمیشدیر» دئدی. یاغیزلار یاشلی یاغیز آلپَرَنین اوزونده بؤیوک دوها و آیدینلیق گؤروردولر. آلپَرَن بیلآیین داورانیشلاری، قونوشما بیچیمی، آنلاملی باخیشلاری گنج یاغیزلاری دریندن ائتکیله میشدی. ایلک آندان گنجلرین ایچی اولوملو54 گوجلرله دولماغا باشلامیشدی. بیلآی دده نین اوزونده کی ایشیق گنج یاغیزلارین کؤنوللرینده یئنی اوموت اوچلاری65 آچمیشدی. بیلآی دده ایچلرینده دئوریمجی گوج باریندیران یاغیز گنجلرین گلیشلرینی اوزون ایللر بویو دوشله میشدی. یاشلاندیقجا آرا-سیرا اوموتسوزلوغا قاپیلمیشدی. چونکو یاغیزلار دونیاسیندا او، سون آلپَرَن ایدی. اؤلسه ایدی، آلپَرَنلیک دوشونجه سی، آلپَرَنلیک تؤره لری اونونلا بیرلیکده تورپاغا گؤموله جکدی. یاغیزلارین آلپَرَنلیک تؤره سی نین تاریخدن سیلینمه سیندن قورخوردو. آرتیق بیلآی دده نین بو گنجلری ائییتدیکدن، اونلارا آلپَرَنلیک تؤره لرینی، بیلگی و داورانیشلارینی اؤیرتدیکدن سونرا اؤلومدن قورخماسینا هئچ بیر گرکچه66 قالمایاجاقدی. بوگو یاغیز چَرَنبیل داغی نین زیروه سینده یالنیز یاشامی اوچون بیر یوواجیق قورموشدو. گنج یاغیزلارلا بیر یئرده بیر دلییه دوغرو یوللاندی. دلیکدن ایچه رییه، داغین باشیندا یئرین آلتینا گیردیلر.   

***

  یورغون گنج یاغیزلار گئجه نی دادلی-دادلی یاتدیلار. صاباح یوخودان اویاندیقلاریندا بیلآی دده نی یاتدیغی یئرده گؤرمه دیلر. بیلآی دده ائرکندن اویانیب دیشاری چیخمیشدی. دلیکدن ایچه رییه گیرن گونش ایشینلاری یووانی آیدینلاتماقدا ایدی. یاغیزلار گؤزلرینی اووالایا-اووالایا یوخودان اویاندیلار. بیلآی دده نین یوواسینی دیقتلیجه ایزله مک ایسته دیلر. یووانین بیر یئرینده بیلآی دده نین تاخیل آنباری وار ایدی. دیوارلارا یاغیز دیلینده بعضی سؤزلر یازیلمیشدی. یاغیزلار یووانین بیر یئرینده دیوارا یازیلان یازیلاری اوخودولار. بیلآی دده نین یوواسی نین دیوارلارینا یاغیزلارین تؤره لری و کیملیکلری ایله ایلگیلی سؤزلر یازیلمیشدی. اولگن بیر جومله نی یوکسک سسله اوخودو: «ائی یاغیز سویو، گؤی چؤکمه دیکچه، یئر دلینمه دیکچه، سنه چؤکوش یوخدور.» بیر باشقا یازینی ساوونآل اوخودو: «ائی یاغیز سویو، سن کندین اولدوغوندا بؤیوک اولورسان. کندینه دؤن، کندین اول، بؤیوکلوگونو بولموش اول!» بو سؤزلر گنج یاغیزلاری ایلیکلرینه قدر ائتکیله ییردی. بیر-بیری نین اوزونه باخیب سوسقونجا دیوار یازیلارینی اوخویوردولار. یووانین دیشارییا چیخیشینا یاخین بیر یئرده بیر سیلاح آنباری وار ایدی. پار-پار پاریلدایان قیلیجلار. بیلآی دده ساریتیکاندان یوزلرجه سیلاح دوزلدیب یوواسی نین بیر یئرینده آنباردا دوزنلیجه دوزموشدو. قیلیجلار او قدر چکیجی گؤرونوردو کی، یاغیزلار آنبارا گیریب قیلیجلاری اللرینه آلیب توخونماق ایسته دیلر. سئویلآی «آرخاداشلار، بیلآی ددده ن ایزینسیز گیرمزسک، یاخشی اولار»سؤیله دی. یاغیزلار سئویلآیین دوشونجه سینی قبول ائدیب آنبارا گیرمکدن واز کئچدیلر. بو آن دیشاریدان بیلآی دده نین سسی ائشیدیلدی. سانکی بیری ایله ساواشیر، قیلیجلاشیرمیش کیمی، سسی دویولماقدا ایدی. یاغیزلار تلم-تله سیک دیشاری قوشدولار. بیلآی دده چَرَنبیل داغی نین زیروه سینده ائرکندن اویانیب قیلیج اویناتماقدا ایدی. ایکی قیلیجلا ساواش مشق ائدیردی. گنج یاغیزلار بیر آز اوتاندیلار کی، بیلآی دده ائرکندن اویانیب ساواش مشق ائتمکده ایکن، بونلار یوخویا قالمیشلار. آنجاق داها سونرا اوتانماق دویغوسونون یئرینی باشقا دویغولار آلماقدا ایدی. اونلار بو سون آلپَرَنین قیلیج اویناتماسی قارشیسیندا شاشقینا دؤنموشدولر. بیلآی دده ایکی قیلیجلا ساواش دئنمه سی یاپیردی. گونش دوغودان گونئیه دوغرو یوکسلدیکچه، هاوا ایسینیردی. بیلآی دده ترله میشدی. ساعاتلارجا قیلیج چالیب ساواش فنلرینی دئنه دی. سونوندا یوکسک سسله باغیراراق قیلیجلاری ایله بیر ووروشلا اؤنونده کی قانقالی ووروب ایکییه بؤلوب آشیردی. یاغیز گنجلر ایچدن-ایچه سون آلپَرَنی آلقیشلاییردیلار. تؤوشویه-تؤوشویه نفس آلان بیلآی دده «یاریندان دوزنلی اولاراق درسلریمیزه باشلایاجاغیق. بو گون ده گزیب دولاشین. بو چئوره نی یاخشیجا تانییین. داها سونرا بوش واختیمیز اولمایاجاق» دئدی. یاغیزلار چَرَنبیل داغی نین چئوره سینی او گون یاخشیجا گزیب دولاشدیلار. داغین زیروه سیندن اوزاقلاردا ایکی اؤلکه گؤرونوردو. دوغودا ایده لی اؤلکه سی، باتیدا دا لیملی اؤلکه سی. اونلار یئنیدن لیملییه گئری دؤنمک، لیملینی قورتارماق، آزاد ائتمک اوچون بو چتین یولچولوغا چیخمیشدیلار.   

***

  
ایکینجی گوندن یاغیزلارین آلپَرَنلیک ائییتیمیندن کئچمه لری باشلادی. اوزون سوره چَرَنبیل داغیندا قالاجاقلاریندان دولایی گونون بیر قیسمینی برابرجه یووایا تاخیل داشیییر، گونون قالان بؤلوملرینده ده آلپَرَنلیک بیلگیلری و داورانیشلاری حاققیندا درس آلیردیلار. آلپَرَنلیگین داورانیش ائییتیمی قیلیج قوللانما اؤیره نیمی ایله بیر یئرده سورمکده ایدی. بیلآی دده اؤزو ده، سانکی اونلاردان بیری ایمیش کیمی داورانیردی. آلپَرَنلیک تؤره سینده اؤزونو باشقالاریندان فرقلی گؤرمه، فرقلی گؤسترمه اَییلیمی سؤز قونوسو اولا بیلمزمیش. بیلآی دده بیرلیکده بولوندوقلاری بوتون اورتاملاردا یاغیزلارین هر بیر داورانیشینی آلپَرَنلیک باخیش آچسیندان دَیَرلندیریردی. اورتایا چیخان دوروملارا گؤره آلپَرَنلیک تؤره لریندن یولا چیخاراق، آچیقلاماگتیرمه بیلآی دده نین ائییتیم ایشلرینی قولایلاشدیریردی. بیلآی دده آلپَرَنلیک دونیاگؤروشونو حاضیر بیلگیلر بوتونو کیمی، یاغیز گنجلره سونماق67 ایسته میردی. بیرلیکده یاشاما اورتامیندا گئرچک یاشامی آلپَرَنلیک ایلکه لری ایله آچیقلاماغا چالیشیردی. آماجلارینا داها تئز اولاشماق ایسته ین گنج یاغیزلار اوچون آلپَرَنلیک ائییتیمیندن کئچمک بعضن یوروجو اولابیلردی. آنجاق بؤیوک ایستنجله یولا چیخمیش اولان یاغیز گنجلرین بیلآی دده نین ائییتیمیندن کئچمکدن باشقا چؤزگه لری68 یوخ ایدی. بیلآی دده گون کئچدیکچه، داها سرت ائییتیم قوراللاری اویقولاییردی. بیر گون ساعاتلارجا قیلیج ائییتیمیندن سونرا بیلآی دده «یاریندان اوروج توتماغا باشلایاجاغیق» دئدی. گووَنآلین «آج قارینامی ائییتیم و اؤیره نیم گؤره جه ییک؟» سوروسونا بیلآی بوگو «اوت، آج قارینا چالیشاجاغیق» سؤیله دی.   

  سئویلآی: بیلآی دده، بونون بیر آنلامی وارمی، ندن اوروج توتمالیییق؟  

  بیلآی بوگو: سیز بؤیوک بیر آماج اوچون یولا چیخمیشسینیز. اؤزونوزو فدا ائتمه یه حاضیر اولدوغونوزو سانماقداسینیز. آنجاق بونون اوچون حاضیرلیق ایشلری ائتمه لیسینیز. اؤز نفسینیزین ایستکلرینی سینیرلاماغی باشارمالیسینیز. گونده، یالنیزجا بیر کره یئمک یئیه رک، بدنینیزی روح ایستکلرینیزه اویوملو دوروما گتیرمه لیسینیز. اوروج توتماق، یالنیزجا یئمک یئمه مک آنلامیندا دئییلدیر. باخیشلارینیز، دویمالارینیز* دا اوروج توتمالیدیر. بؤیوک قورتولوش ساواشینا گیرمک ایسته ییرسینیزسه، نفسینیزین دیلکلرینی سینیرلامالیسینیز. اؤنجه سینیرلامالیسینیز، داها سونرا یوخ ائتمه لیسینیز. چونکو، آنجاق بدن ایستکلری بیزی سوچلو داورانماغا زورلار. بدن ایستکلریمیزی نه قدر سینیرلارساق، بیر او قدر موتلو اولوروق. روحلو و گوجلو اولوروق. گوجلولوگون تملینده بدن ایستکلرینی سینیرلاما دورماقدادیر. اونوتمایین، بیزیم ساواشیمیز ایکی یؤنده اولمالیدیر.  

  ساوونآل: بیلآی دده، بو ایکی یؤن نه ایمیش، آچیقلارمیسینیز؟  

  بیلآی بوگو: بیرینجی ساواشیمیز بدن ائییتیمیدیر. بدن ائییتیمی، یالنیزجا یاخشی قیلیج قوللانیب ساواشچی اولماق آنلامیندا دئییلدیر. بونون یانی سیرا بدنیمیزین ایستکلرینی سینیرلاماق دا گره کیر. یوخسا بو ائییتیم سورَجیندن کئچمه دن و بو تور اخلاق آلقیلاییشینی69 داورانیشیمیزدا سرگیله مه دن بویوزلارلا ساواشمانین بیر آنلامی اولماز. بویوزلاری یئنسک ده، بو کز اؤز ایچیمیزده بویوزلوق باش قالدیرار. بو کز ده بیز، بویوزلارا سالدیرماغا، اونلارا ظولم ائتمه یه باشلاریق. یا دا یاغیزلار بیر-بیرینه سالدیرار. بو ندنله آلپَرَنلیک تؤره سینده ساواشلار ائشیتلیک و عدالت یولوندا اولمالیدیر. قاریشقا اؤلدورمک آلپَرَنلیک تؤره سینده یوخدور. ایستر بویوزلاردان اولسون، ایستر یاغیز. اؤلدورمه دورتوسو** قاریشقالارین ایچینده واردیر. بویوزلار دا بو اوزدن بیزی اؤلدورمکده دیرلر. بو دورتونو کندی نفسیمیزده گؤزَتیم آلتینا آلمازساق، بیز ده اونلارین یئرینه اولساق، ایچیمیزده کی اؤلدورمه دورتوسو باش قالدیراجاقدیر. آلپَرَنلیک باشدا قاریشقالار اولماق اوزره بوتون جانلیلارا سایقی ایله یاناشماقدیر. باشقاسینی ازه رَک، باشقاسی نین حاققینی الیندن آلاراق گوج گؤستریسینده بولونماق، دوغرو دئییلدیر. بونا گوجلولوک دئییلمز. بو تام اولاراق گوجسوزلوک و قورخاقلیقدیر. ازن و اؤلدورن اؤز ایچینده قورخو دویغوسو داشیماقدادیر. او قورخو دویغوسونو اؤرت-باس ائتمک اوچون ازمکده، اؤلدورمکده دیر. اؤلدورمه، ان سون و ان سون ائدیمدیر.70 باشقالارینی قوروماق اوچون، بعضن اؤلدورمک زوروندا قالا بیله ریک. آنجاق بو، ان سون ائدیم اولمالیدیر، ایلک باشدا اولمامالی.   

  گووَنآل: آنلاشیلان آلپَرَنلیک تؤره سینی اؤیره نیب داورانیشلاریمیزدا اونا گؤره داورانمامیز ایللرجه زامانیمیزی آلاجاق. بو زامانا قدر یاغیزلار بویوزلارین اسارتینده یوخ اولمازلارمی؟  

  بیلآی دده: یوخ اولمازلار. آیریجا، دوغرولوق یاغیزلارین دا وارلیغیندان اؤنَملیدیر. یاغیزلار تاریخدن سیلینسه لر ده من دوغرولوغو هئچ بیر بیچیمده فدا ائتمک ایسته مرم. یالانلارلا قورتولوش اولماز. یاغیزلار بویوزلارین اسارتیندن قورتولوب اؤز اسارتلرینده یاشامامالی. یا دا بویوزلاری اسارتده ساخلامامالی. آلپَرَنلیگین آماجی ائشیتلیک71. اورتالیقدا فداکارلیق گره کیرسه، فدا اولماسی گرکن آلپَرَن اولمالیدیر. چونکو آلپَرَن یاغیز فدا اولماقدان چکینمز. شوبهه سیز کی، بونو بوتون یاغیزلاردان بکله مک دوغرو دئییلدیر. آنجاق بؤیوک تاریخی گؤره ولیلیگین بیلینجینده اولان یاغیزلار، آنجاق بؤیله داورانا بیلرلر. من ده سیزلرین بیرر آلپَرَن اولمالارینیزی ایسته ییرم. یاغیزلار سیزی اؤرنک آلاجاقلار. بو چتین یوللاردان کئچیب گلمیشسینیزسه، آلپَرَن اولماق سیزین حاققینیز. آنجاق بیلمه لیسینیز کی، آلپَرَنلیک ذؤوق اوچون دئییل. آلپَرَنلیک آجی چکمک و عذابلارا کؤنوللو اولاراق قاتلاشماقدیر. باشقالاری نین دا آجی-آغریلارینی آلپَرَن اؤز اوزَرینه آلمالیدیر. ایشته آلپَرَنلیگین یئددی ایلکه لریندن بیرینجیسی دؤزگه دیر.72  

  آلپَرَنلیگین بیرینجی ایلکه سی دؤزگه دیر. هئچ بیر دورومدا دویغولارینیزین یؤنلندیرمه سی ایله تلم-تله سیک داورانیشدا بولونمایاجاقسینیز.   

  دؤزوملولوک آغری وئریجی اولسا دا، بیرئیسل توتوم و داورانیشدا تؤره نیزه دؤنوشمه لیدیر. دؤزگه سیز داورانیشلاریمیز گئنلده تپلیکلر بوتونودور. دؤزگه لی داورانیش بیر ائتکینلیکدیر73. دؤزگه چیلیگین ده تمه لینی ائتکینلیک اولوشدورار. دؤزومسوز داورانیشلار بدنیمیزین تپکیلری. دؤزگه لیک ایسه، بیلینجیمیزین و روحوموزون ائتکینلیگیدیر. گوجلو بیر یاغیز اولماق ایسته ییرسینیزسه، دؤزگجیلیگی سورَکلی دئنمک زورونداسینیز. چونکو بیز یالنیز روحدان اولوشماماقداییق. بدن و تین ایستکلری بیر یئرده اولدوغوندان چلیشکیلی74 وارلیغیق. یاغیزلارین قورتولوش ساواشیندا بیر گؤرو اوستلنمک ایسته ین هر بیر یاغیز دؤزوم اؤرنه یی اولمالیدیر. بونو دئنمه نین ان اویغون یولو اوروج توتماقدیر. چونکو نفسیمیزین زورلامالارینی بو یوللا اؤنله یه بیله ریک. آیریجا، باشقالاری حاققیندا خطا ائتدیگینیز دوروملاردا دا اؤز نفسینیزی جزالاندیرمالیسینیز. بیر یاغیز خطا ائتدیگینده و بو خطاسیندان باشقاسی آز دا اولسا، اینجیییب ضرر گؤردویونده، ان دوغرو یول خطا ائدن یاغیزین اوروج توتاراق نفسینی جزالاندیرماسیدیر. حقیقته اولاشمانین یولو یاغیزلارین بدنلرینه خیدمت ائتمکدن کئچمز. نفس ایستکلرینی گؤزَتیم آلتیندا توتاراق، ایچیمیزده کی سونسوز تینسل75 اولاناقلاریمیزی اوزه چیخارماقلا مومکون اولور. بو ندنله ده دؤزگه جیلیک یئته نه ییمیزی گلیشدیرمه نین یوللاریندان بیری اوروج توتماقدیر. آنجاق بو اوروج توتماق، یالنیزجا یئمکله سینیرلی بیر قونو دئییلدیر. بیر ده دؤزگه جیلیگی درینلشدیرمک اوچون «قونوشماما اوروجو» وار. هر عاغلینیزدان کئچه نی دیلینیزه گتیرمه مک اوچون بیر ده  «قونوشماما اوروجو» توتمالیسینیز. بیلمیش اولون کی، من قونوشماما اوروجو توتدوغومدا سیزین سورولارینیزا سؤزلو دئییل، یازیلی اولاراق جاواب وئره جه یم. قوم ذره لری ایله سورولارینیزین یانیتلارینی کالدارلارین و اوه لیکلرین یارپاقلاری اوزَرینه یازاجاغام. قونوشماما اوروجو دوشونجه نین درینلشمه سی و اؤز-اؤزونه الشدیرل76 یاناشماسی اوچون بؤیوک فورصتدیر. بو دویدوقلارینیز آلپَرَنلیگین بیرینجی ایلکه سی اولان دؤزگه حاققیندا بیگیلردیر. دویدوقلارینیزی قارشیمیزداکی هفته لر، آیلار و ایللر ایچینده اؤز یاشامینیزدا دئنه مه لی، گئرچک یاشامینیزدا آلیشقانلیق حالینا گتیرمه لیسینیز. بیر یئرده ائده جه ییک. آلپَرَنلیک اخلاق دوزه نی، یالنیزجا بیلگیلر دئییلدیر. بیلگی، داورانیش و اولکو* بیر یئرده آلپَرَنلیک اخلاق دوزه نی نین ایچ توزویونو77 اولوشدورار. ایندی یئنه ده ساواش و قیلیج ائییتیمینه کئچه لیم.  

  بیلآی دده نین بو سؤیله وی78 گنج یاغیزلارین بیلینجلرینی دئویندیرمیشدی.79 اوسلاریندا مین بیر سورو اولوشموشدو. آنجاق سورو سورماغی بوراخیب بیلآی دده ایله قیلیج ائییتیمینه کئچدیلر. بیلآی دده یاغیزلارین عاغلیندان کئچنلری بیلرجه سینه «سورو سورماق دوشونمه یی و دوشونجه نی دئویندیرن ائتکندیر80. چکینمه دن سورولارینیزی سورون. سوردوغونوز سورولار منیم ده یاردیمجیم اولاجاقدیر. سورولارا قیلیج ائییتیمی سورَجینده ده یانیت81 وئرمک مومکوندور. ساواش دئنه ییمینده سورو-یانیت اولا بیلر» دئدی.   

  قیلیجلاشا-قیلیجلاشا گنج یاغیزلار سورو سورور، بیلآی دده ده قیلیج قوللانیمینی اؤیره ده-اؤیره ده یانیتلاییردی. گونلر، هفته لر، آیلار بؤیله جه آخیب گئدیردی. گنج یاغیزلار گوندن-گونه آلپَرَنلشیردیلر.   

***

  داشیدیقلاری تاخیلی یووانین ایچینده کی آنباردا یئربه یئر ائدیب دینجلدیکدن سونرا یئنه ده دیشاریدا داغین زیروه سینده بئیین و بدن ائییتیمینه چیخمیشدیلار. گووَنآل «بیلآی دده بیر نئچه کره یاغیزلارین «اویانیش»یندان سؤز ائتدینیز. بو اویانیش سؤزونون درینلیگینی بیزه آنلادارمیسینیز؟» دئدی. بیلآی دده ساغ الینده کی قیلیجینی گونشه دوغرو اوزادیب سول گؤزونو یوموب ساغ گؤزو ایله قیلیجین کسرلی طرفی نین پاریلداق یئرلرینه باخیردی. قیلیجینی گئری چکیب گووَنآلا دؤنوب «اوت، «اویانیش» چوخ اؤنَملی و درین بیر قاورام.82 یاغیزلاردا بو اویانیش اولایی باش قالدیرمازسا، قورتولوش ساواشیمیز آماجینا اولاشا بیلمه یه جک» سؤیله دی.  

  اولگن: نئجه اولاجاق بو ایش، آتا؟  

  ساوونآل: «اویانیش» دئییلدیگینده گئنلده بیز نه یی آنلامالیییق؟  

  بیلآی دده بیر آز کناردا بیر-بیری ایله دانیشان سئویلآی و اؤزآیا دا ایشاره ائدرک  «سیز ده گلین یاخینا دینله یین!» سؤیله دی.   

  اؤزآی: تامام.  

  سئویلآی: گلدیم بیلآی دده.   

  بیلآی دده: یاشاماق، یالنیزجا وار اولماق آنلامیندا دئییلدیر. وار اولانین وارلیغی نین بیلینجینده اولماسی دوشونجه ده اویانیشین باشلاماسی دئمکدیر. بیز یاغیزلار اولاراق وارلیغین بیر پارچاسیییق. آنجاق وارلیغین بیر پارچاسی کیمی داغلار، گزَگه نلر83، باشقا جانلیلار دا وار. قاریشقالارین باشقا وارلیق و جانلیلاردان فرقی وار. اؤرنه یین بیر آسلان اوزاق گله جگینی دوشونمز. یا دا بیر بالیق. بو اوزدن ده قاریشقالارداکی توپلومسال دوزن، توپلومسال یاردیملاشما و دایانیشما باشقا جانلیلاردا یوخدور. قاریشقالار داها سونراکی گونلرینه تاخیل بیریکدیریرلر. بو، دوغانین قاریشقالارا تانیدیغی دوشونمه اؤزللیگیدیر. قاریشقالاری باشقا جانلیلاردان فرقلندیرن اؤنَملی اؤزللیک ده بودور. قاریشقالار دوزنلی بیر یاشامین قوروجولاریدیر. بونو دا دوشونجه لری اوزوندن ساغلایا بیلمکده دیرلر. بو دوشونجه اونلارین کیملیکلرینی آنلاماغا یؤنلدیگی آندان سونرا «اویانیش» ائوره سی باشلار. اویانیش، دوشونجه نین اؤزونه دوغرو یورومه سیدیر. دوشونجه نین قونوسونون بللی ائدیلمه سیدیر. بو، یالنیزجا یاغیزلارین قورتولوشو کیمی، توپلومسال بیر دئونگنلیکدن اولوشماز. یاغیزلارین اؤز دیللرینده کیملیکلرینی و وارلیغی آنلاما چاباسی نین آدینی «اویانیش» اولاراق سؤیله یه بیله ریک. چونکو بیز، وارلیغی یالنیز و یالنیز دیل دولایسییلا آنلاییریق. دیلیمیز اولماسایدی، بیزده کی توپلومسال یاشام بیچیمی ده اولمازدی. تاریخدن سیلینیشیمیز ده دیلیمیزین یوخ اولماسینا باغلیدیر. بویوزلارین دا تمل آماجی دیلیمیزی یوخ ائتمک. چونکو بیز قاریشقا تورو اولاراق تاریخدن سیلینمه ریک. آنجاق یاغیزلار اولاراق تاریخدن سیلینه بیله ریک. ندن؟ چونکو یاغیزلیغیمیزی ساغلایان تک ائتکن دیلیمیزدیر. دیل، مین ایللر بویونجا سوروب گلن ائوریمین84 اورونودور*. تاریخی آنیلاریمیزی اؤز گیزملی قاتمانلاریندا85 باریندیران تک وارلیغیمیز دیلیمیزدیر. هر بیر سؤزجوک سانکی جانلی بیر یاغیز کیمیدیر. بیر یاغیز اؤلدویونده اوزولریک. دیلیمیزدن بیر سؤزجوک ایتیریلدیگینده، بلکه او اوزگونلوگو حیسس ائتمیریک. آنجاق یاغیز دیلینده بیر آغری و سانجی حیسس اولونار. بو سانجیلار دوشونجه لریمیزین یانلیش یولا یووارلانماسینا ندن اولور. بیز بونون بیلینجینده اولموروق. یاغیزلارین دیلی بویوزلاشیرسا، یاغیز دوشونجه سی ده قارانلیقلارا گؤمولر. بو قارانلیغا گؤمولوش، یاواش-یاواش اولدوغوندان حیسس ائتمیریک. بویوزلار بونون بیلینجیده لر. مینلرجه یاغیز بویوزلاشیر. بویوز دیلی نین وورغونو اولورلار. ایشته، او سانجی نین اورتدیگی توپلومسال سایرولوق بودور. «اویانیش» دئمک اؤز دیلیمیزین، یاغیز دیلی نین اؤنمینی آنلایاراق، یاغیزجانین آچیسیندان وارلیغا باخماقدیر. بو اویانیش دا ارگه لیک و قورخمازلیق ایستر.   

  بیلآی دده بیر آز دوروخوب سونرا داوام ائتدی: آلپَرَنلیگین ایکینجی ایلکه سی ارگه دیر. ارگه لیک، یعنی قورخمازلیق. قورخو بوتون کؤتولوکلرین قایناغیدیر. قورخودان قورتولموش، قورخونو یئنمیش اولان یاغیز آرتیق اؤزگور بیرئیدیر، ارمیشدیر. ارگه یاغیز قورخو دویغوسوندان قورتولموشدور. سورولر یاشامیندا قورخو اولا بیلر. سورونون قورخو آنلاییشی وار. چونکو ارگه لیک سورویه اؤزگو دئییل، بیرئیه اؤزگودور. ارگه لیک و ارگینلیک دوروغوندا کؤتو دویغولارین یئرینی اردملی و باهادیرلیق دویغولاری دولدورار. سورونون اؤته سینه یوکسلمیش اولان یاغیز، قورخوسونو یئنمیشدیر و او، اؤزگور بیرئیدیر. تاریخده بؤیوک ایش گؤرموش اولان بوتون یاغیزلار، بوتون آلپَرَن یاغیزلار قورخونو ایچلریندن سیلمیشلر. ایچیمیزده قورخو وارسا، بؤیوک ایشلری گئرچکلشدیره بیلمه ریک. ایهانتین، کؤله لیگین تک قایناغی قورخودور. اؤلومدن قورخماق. ایچیندن قورخونو یوخ ائده بیلمه ین بیر یاغیز، آلپَرَن اولا بیلمز. بو اوزدن ده آلپَرَنلیک بوتون یاغیزلارا اؤزگو بیر اولای دئییلدیر. آلپَرَنلشن یاغیزلارین اؤرنه یینده یاغیز کوتله سی ده قورخودان قورتولا بیلر. قورخودان قورتولوش بیزیم اؤزگورلوک ساواشیمیزین آنا آماجیدیر. اؤلوم هر بیر یاغیزین یازقیسیدیر. اؤلوم اولماسا ایدی، بیز کندیمیزی محو ائدردیک. اؤلوم کؤتو بیر شئی دئییلدیر. کؤتو اولسایدی، اولمازدی. یارادیلیشین اؤزونده عدالت و ائشیتلیک وار. بو دا اؤلومله ساغلانمیش اولور. یعنی اؤلوم، حیاتدا دنگه و عدالت ساغلایان تک گوجلو ائتکندیر. اوندان کیمینسه قاچیشی اولا بیلمز. دئمک کی، اؤلوم یئنی یاشاملارا بیر یول آچماقدادیر. اؤلوم اولماسایدی، نه تاریخ، نه ائوریم، نه ده بیر یئنیلیک اولاردی. اؤلومدن قورخماماق، حتّی اؤلورکن ده موتلو اؤلمه یی باشارماق قورتولوشون تک یولودور. بؤیله بیلینجه ارمیش اولان یاغیزلار اوچون اؤلوم، اسارتده یاشاماقدان داها شرفلیدیر. آنجاق بونو بوتون یاغیز کوتله سیندن بکله مک دوغرو اولماز. بوتون یاغیز کوتله سیندن بکله نیله سی بیر اولقو اولسایدی، او زامان آلپَرَنلیک آدیندا بیر تؤره میز اولمازدی. آلپَرَنلشن یاغیزلارین ارگینلیگینه86 گووَنن یاغیز کوتله سی بللی تاریخی دؤنملرده قورخودان قورتولموش اولا بیلرلر. باخ بو دؤنم توپلومسال87 یاغیز قورتولوشونون اولاجاغی دؤنمدیر. یاغیزلارین تینسل اویانیشی و روحسال دیریلیشی اولاراق بونو تانیملایا بیله ریک. بؤیله بیر دؤنمده یاغیز آلپَرَن اؤندرلرین، یعنی سیزلرین ایستنجینه، شرفینه گووَنن ان قورخاق یاغیز دا بیرر قهرمانا دؤنوشه جک. بیزیم قورتولوش ساواشیمیزین زیروه تاریخی بو دؤنم اولاجاق. بو ساواشی سیزلر یؤنلندیره جکسینیز. یؤنلندیره بیلمه نیز اوچون ده ایچینیزدن اؤلوم قورخوسونو تام اولاراق سیلمه لیسینیز. یوخسا بوتون یاغیزلاری یانلیش یؤنلندیریب قیرغینا وئره بیلرسینیز.   

  اؤزآی: بو ساواش اوچون قورخو دویغوسونو یئنمه میز یئترلیدیرمی؟  

  بیلآی دده: یاغیزلار تاریخی گؤره ولیلیکلری نین بیلینجینه واریرلارسا، بونا تاریخی یاغیز توپلومو دئیه بیله ریک. هر اولقو کندی تاریخسللیگی ایچینده آچیملانمالیدیر. بونو سئزمک گره کیر. آلپَرَنلیگین اوچونجو ایلکه سی سئزگه چیلیکدیر. بیر تور ایچ بیلگی آخیشی. سئزگه چیلیک وارلیغی و توپلومسال اولقولاری صیرف اوسسال88 آلقیلانیم* اولاراق گؤرمز. بونو وارلیغی اؤزومسه مه شکلینده تانیملایا بیله ریک. بوراداکی آلقیلاما اوسساللیقلا یاناشی هم ده بیر اوزوتچولوق89 اولاراق بلیرله نیر. صنعت یولو ایله وارلیغی آنلاییب آچیقلاما. ایچدن-ایچه وارلیغی اؤزومسه ییش. اؤرنه یین بیر شعر پارچاسی یاغیزلارین روحونا دریندن-درینه خیطاب ائده بیلر. بیر یاغیزین چوخ دا درینجه بیلگیلی اولماسینا گرک یوخ. بیر شعر پارچاسی ایله اونون روحی سئزیشینی ساغلایا بیلرسینیز. روحی جوشقو اولمادان تاریخ یارانماز. چونکو تاریخ اینانج قایناقلی گوجلرله یارانیر، بیلیم ایسه اوس قایناقلی گوجلرله. یعنی تاریخین یارادیجیسی اینانج، علمین یارادیجیسی عاغیلدیر. بیلیمله اوغراشانلار توپلومسال جوشقونون اولوشوموندا ائتکیلی اولامازلار. بونون اوچون سئزگیسی گوجلو اولان اؤندرلر گرکمکده دیر. چونکو بیر یاغیز اؤندر90 هم ده یاغیز سویونون سیمگه سیدیر. دیقت ائتسه نیز، بویوزلار بیزیم اینانجیمیزی چالمیشلار. بیلیمی باشقا دیللرده ده اوخوماق اولار. آنجاق یاغیز اینانجی نین داشیییجیسی یاغیزجادیر. یاغیزجانین دیشیندا یاغیز اینانجینی آرامانین هئچ بیر آنلامی یوخدور. بیزیم سئزگی گوجوموز یاغیز دیلینده اولمالیدیر. سئزگجیلیک یاغیزجانین درینلیگینه ائنمکله مومکوندور. بو اوزدن ده یاغیز دیلینی درینلیگینه بیلمه لیسینیز. یاغیزجانین بوتون اسکی قایناقلارینداکی سؤزجوکلرینه یاشام قازاندیرمالیسینیز. بؤیله تاریخی بیر ساواشا گیرمه یه حاضیرسینیزمی؟  

  یاغیزلارین ایچینده جوشقو دالغالانیردی. هامیسی تک سسله «اوت، حاضیریق بیلآی بوگو، بو آماج اوچون سیزه واردیق» سؤیله دیلر.  

  بیلآی دده سؤزلری چوخ آیدین و آنلاشیلیر بیچیمده سؤیله ییر و دانیشدیقجا دا جوشوردو. دینله ییجی گنج یاغیزلارا هم بیلگی وئریر، هم ده ائتکیله ییجی بم سسی ایله ایچلرینی اولوملو یارادیجی گوجله دولدوروردو. بیلآی بوگو جوشقولو قونومویلا91 سؤزلرینه داوام ائتدی:  

  آلپَرَنلیگین دؤردونجو ایلکه سی بیلگه لیکدیر. بیلگه آلپَرَن دؤزومو، قورخمازلیغی و سئزگیجیلیگی ایله ایچینده بولوندوغو دوروملاری ان دوغرو بیچیمده دَیَرلندیریب توپلومونون یاراری اوچون دوغرو یؤنته ملر سئچه ر. بونون اساسیندا دوغرولوغا اولان کسین و سارسیلماز اینانج دورماقدادیر. بیلگه لیک دوغرولوغا خیدمت ائتمه نین یوکسک دوزئییدیر.   

  سئویلآی: دوغرولوق ندیر؟  

  بیلآی دده: دوغرولوق سورَکلی آچیقلانمایا احتییاجی اولان اینانج حؤکوملریدیر. اؤرنه یین اؤزگورلوک کیمی آنلاییشلارین آچیقلانمایا احتییاجی وار. اؤزگورلوک ندیر؟ کسین حؤکملر ایچه رَن اینانج قوراللاری نین اوسسالیغا دایاندیریلیشی حقیقته دوغرو دئوینیمیمیزی یؤنلندیرر. بو دا یاغیز بیلگه لرینه اؤزگو بیر داورانیش. حقیقتی صنعت تورلری ایله آچیقلاماق ان دوغرو یولدور. بو آچیدان ساواش کندیسی ده بیر صنعتدیر. ساواش محو ائتمک دئییل. ساواشین آماجی کؤتولری یوخ ائتمه یه دئییل، کؤتولوکلری یوخ ائتمه یه یؤنلمه لیدیر. بو آچیدان بویوزلار دا بیزیم دوشمنیمیز دئییل. بویوزلاری سایرولاشدیران دوشونجه نی اورتادان قالدیرمالیییق. بونون اوچون بؤیوک ساواشلارا دا گیره بیله ریک. بونو ایچینده بولوندوغوموز دوروملار بلیرلر. آنجاق بیزیم ساواشیمیز حقیقت اوچون اولمالیدیر. دوغرولوق اوچون. یوخسا آماجی دوغرولوق اولمایان ساواش کندیلیگیندن کؤتولوگو یایقینلاشدیرار. ایشته، ساواشین آماجی «بیرلیک»ه یؤنه لیش اولمالی.   

  اولگن: ساواش چلیشکیلرین توققوشماسی دئییلمی؟ ساواشلا نئجه بیرلیک یارانا بیلر؟  

  بیلآی: آلپَرَنلیگین بئشینجی ایلکه سی بیرگه لیکدیر. حقیقت سونسوزدور. سونسوز ایسه «بیر»دیر. بیر اولان چوخلوق بیچیمینده گؤرونتولنمیشدیر. وارلیق سونسوز اوزایدا بیرلییه دوغرو قوشماقدادیر. دوشونجه نین ده تملی بیردیر. آنجاق بو «بیر» چوخ قارماشیق92 و سونسوزدور. سونسوز ایسه بیردیر. چونکو ایکی سونسوزلوق اولاماز. باشلانغیج و سون بیر نؤقطه دیر، «بیر»دیر. ایره لییه، سونسوزا دوغرو حرکت، اصلینده باشلانغیجا دؤنوشدور. چونکو باشلانغیج و سون «بیر»دیر. بیر تک سونسوزلوق وار. یاشام بو بیر اولانین موسیقیسینه، آهنگینه اویوم ساغلامالیدیر. اویوم ساغلاما تورلرین کندی دوغرولارینی یاشاماقلا اولا بیلر. بیزیم دوغروموز سویسال93 آنلامدا یاغیزجیلیقدیر. بوتون قاریشقالارین و جانلیلارین ائورنسل94 دوغرولاری وار. بو ائورنسل دوغرونون آدینی بیرگه لیک اولاراق آلپَرَنلیک تؤره سینده تانیملامیشلار آلپَرَن یاغیزلار. مین ایللر بویونجا بو بیچیمده تانیملار95، یاغیز آلپَرَنلیگینده داورانیشا دؤنوشموش، آلپَرَنلیک تؤره سینی اولوشدورموشدور. بویوزلارین توتوم و داورانیشلاری بیرگه لیک ایلکه سینه ترسدیر. چونکو دوغانین اولوشدوردوغو، تاریخسل ائوریمین اورتایا قویدوغو چئشیدلیلیکلری اورتادان قالدیرماغا یؤنلمیشلر. وارلیغین بیرلیگینی آلقیلامانین یولو تورلو-تورلو و چئشیدلیدیر. حقیقت بیر اولسا دا، اونو آنلاما یوللاری سونسوزدور. بیر اولانی آنلامانین یولو بیر دئییلدیر. یاغیز دیلینده اؤیله آنلاما یؤنته ملری وار کی، بو یؤنته م و اولاناق بویوز دیلینده یوخدور. بویوزلاشماق و یاغیزسیزلاشماق وارلیغین بیرگه لیک یاساسینا آیقیریدیر. منیم آنلاتماق ایسته دیگیم بیرگه لیک داها گئنیش بیر آنلاییشدیر. اونون یاغیز توپلومسال دئونیمینده کی اؤرنه یی اوزَرینده داها سونرا آیرینتیلی بیچیمده دوراجاغیق. بیر سؤزله یاغیزجیلیق بوتون قاریشقالارین وارلیغینی دا قبول ائدر.   

  اؤزآی: چوخ ماراقلی و درین قونولار.  

  بیلآی دده: آلپَرَنلیگین آلتینجی ایلکه سی سئوگه دیر.* سئوگی یاشامیمیزا آنلام وئرن گوجدور. سئوگی نین گوجو اولماسایدی، من بوردا ایللر بویو تکباشیما یاشایا بیلمزدیم. منی هر زامان جانلی و گوجلو قیلان ایچیمده کی سئوگی اولموشدور. بوتون اولانین وارلیغینی آنلاماق هر کسین یازقیسیندا اولماز. تانری و یا بوتون اولان کندیسی سئچه ر کیمی کز**. قاریشقالارین ایکی تور باطینلری وار: دار باطین و گئنیش باطین. سورَکلی ایچیمیزی گئنیشلتمک ایسته ریک. بو گئنیشله مه ایستکلریمیزده یئنیلمز اولورساق، ایره لیله مه اونا گؤره ساغلانیر. بو ساغلانما سئوگی ایله اولور. سئوگیسیز اولاماز. بوتونون پارچادا کندیسینی تانیملاما آدینا سئوگه دئییریک. سؤنمه ین اودلو بیر گوج. سئوگی بودور. بوتونون پارچادا کندیسینی گؤسترمه سیدیر. بو اوزدن ده یاخیجیدیر، یاندیریجیدیر. یاخیجیدیر، چونکو دار ایچیمیزی گئنیشلتمک ایستر. دار ایچ دونیامیزین گئنیشله مه سی سانجی دوغورار. سانجیلی اولور. بونون اوچون چوخ بیلگیلی اولماق گرکمز. آنجاق بیلگیلی اولماق سئوگی نین اولاناقلارینی گئنیشله ده ر. سئوگه اؤیره نیلمز. او، اؤزو گلر. گله جگی و گیره جگی ایچ مکانی دا اؤزو بللی ائدر. وارلیق سئوگی اورتامیندا اؤزونو بیزه گؤسترر. سئوگی اوچون «سون» یوخدور. سون اولاراق ساندیغیمیز، سئوگیده یئنی باشلانیشدیر. گوجسوزلوک سئوگی اوچون یابانجی بیر آنلام. سئوگه گوج و اوموت دئمکدیر. دامارلاریمیزدا سورَکلی جوشوب سؤنمه ین گوج. وارلیغی بوتون اولاراق ایچدن-ایچه اؤزومسه مه نی سئوگه ده دئنه یه بیله ریک. بوتون اولان کندیسینی بیر باطینده گؤسترر. او باطین او بوتونه اویوملو اولمازسا، بوتون اولان او اویومسوز مکانی ترک ائدر. بو، سئوگه نین بیزی ترک ائتمه سی دئمکدیر. دوروم بؤیله ایسه، سئوگه بیزی ترک ائتمیش اولار. سئوگه اوچون حاضیرلیقلی اولماق گره کیر. او، هر یئرده بیزی یاخالایا بیلر. کندیسینی گؤستردیگی پارچانی ترک ده ائده بیلر. سئوگه ساوروم-ساوروم ساورولوب، ذره- ذره باشقاسیندا بولونماقدیر. سئوگه، یاغیزین فداکارلیغا حاضیر اولما صنعتیدیر. گئرچک قورتولوش دا بوندان سونرا اورتایا چیخار.   

  گنج یاغیزلارین ایچینده سئوگه دالغالانیردی. بیلآی دده یاغیزلارین صیفتینده سئوگه نین نئجه دالغالاندیغینی آچیقجا گؤروردو. گؤردوکجه ده جوشوب انگین دوشونجه لرینی آنلاتماغا داوام ائدیردی. یاغیزلار بایقینجا بیر-بیری نین صیفتینه باخیب، سانکی بیر-بیرلرینی تانییاماز کیمی اولدولار. ایچلرینده کی جوشقو اوزلرینده دالغالانیردی. بیلگی، سئوگی، اینانج و گووَن دویغولاری اونلارین روحلارینی بیر-بیرینه قاریشدیرمیشدی. یاغیز گنجلرین ایچلرینده کی اویانیش اوزلرینی آیدینلاتمیشدی. سانکی سسلری ده دَییشمیش و زامان کئچدیکچه، سسلری ده بیلآی آلپَرَنین سسینه بنزمکده ایدی. سسلری نین دَییشمه سینی گووَنآل سورو سوردوغوندا حیسس ائتدیلر. گووَنآل  اؤزو ده بونو حیسس ائتدی. سورو سورماق ایسترکن، سانکی بوغازی توتولموش کیمی، حیسس ائتدی اؤزونو. آرخاداشلاری اونون سسی نین نئجه ده بملشدیگینی، اولقونلاشدیغینی گؤردولر. گووَنآل اؤزونو توپارلاییب «بیلآی دده، آلپَرَنلیک بو آلتی ایلکه دنمی اولوشماقدادیر؟» دئیه سوردو.  

  بیلآی دده: آلپَرَنلیگین یئددینجی ایلکه سی چؤزگه دیر. چؤزگه، یعنی چاره، چاره بولماق. چؤزگه ائوره سینده آلپَرَن بیریکدیردیگی بیلگیسینی، سئوگه سینی، اینانجینی اؤز توپلومونون قورتولوشو اوچون قوللانمالیدیر. چؤزگه ائوره سینه، یاغیزلاشماق، یاغیز توپلومونا یارارلی اولماق و چاره بولماق دا دئیه بیله ریک. چؤزگه بولماق قولای دئییلدیر. حاققیندا دانیشدیغیم داها اؤنجه کی ایلکه لری اؤز نفسینده یاشامامیش، بو یاشانتی سورَجینده دئنه ییمی اولمایان یاغیز، آلپَرَن اولاماز. آلپَرَنلیک، یالنیزجا گوجلو بیرئی اولماق دئییلدیر. یاغیز توپلومونا یارارلی اولماق، اونلارین زورلوقلارینا چؤزگه بولماق آنلامیندادیر. چؤزگه ده قولایجا بولونماز. ایچ ائوریمله بیر یئرده یاغیز توپلومونو دریندن تانیماغی گرکدیرر.   

  اؤزآی: چوخ گؤزل بیلآی دده. بوتون بو آنلاتدیقلارینیزین ایشیغیندا بیزیم بویوزلارلا ساواش بیچیمیمیز نئجه اولمالیدیر؟  

  بیلآی دده: آلپَرَن گئرچک بیر ساواشچیدیر. اونون قیلیجی دوغرولوق یولوندا قینیندان چیخمالیدیر. آنجاق آلپَرَنلیکده ایستیثنا دوروملار دیشیندا ساواشدا قاریشقا اؤلدورمک یاساقلانمیشدیر. آلپَرَن ساواشچی قارشی طرفی سیلاحسیزلاندیرمالیدیر. بو زامان قارشی طرفی یارالایا بیلر. آنجاق اؤلدورمه مه لیدیر. بو یارادان بیر بویوز اؤله ده بیلر. بو اؤنَملی دئییل. اؤنَملی اولان اودور کی، آلپَرَن یاغیز بیلینجیندن و ایچیندن اؤلدورمه دورتوسونو96 و اؤلدورمه ایچگودوسونو97 سیلمیش اولسون. ایچینی اؤلدورمه ایچگودوسوندن تمیزلمه میش اولان بیر یاغیز، آلپَرَن اولاماز. چونکو آلپَرَنلیک تؤره سینده اینانج و سؤز داورانیشا ائشیتدیر. سؤزله داورانیش آراسیندا اوچوروم اولمامالیدیر. ساواشین آماجی اؤلدورمک دئییل، قورتولوش اولمالیدیر. بو باخیمدان نیت چوخ اؤنملی. ایشته، بو اوزدن آلپَرَن بیر اؤندر هئچ بیر زامان، هئچ بیر بیچیمده یالان دانیشاماز. یالان دانیشسا، آلپَرَنلیک اونو ترک ائدر. ایچ گوجونو ایتیرر.   

  بیلآی دده سوسموشدو. یاغیزلار دا شاشقینجا دوشونوردولر. ساوونآل کؤکسونو اؤتوروب «بیلآی دده، سؤیله دیکلرینیز چوخ چتین سورَجدیر. بیزده بو ایچ حاللاری یاشایاجاق یئتنک گؤرورسونوزمو؟» دئیه سوردو.  

  بیلآی دده: اوَت، گؤرورم. آنجاق بو، بیردن-بیره اولمایاجاق. ایللر زامان لازیمدیر. اؤز اوزَرینیزده چالیشیب-چابالاییب یاغیزلارین قورتولوشو اوچون گئرچک آلپَرَنلر اولمالیسینیز. بونو سیز یاغیز گنجلردن اسارتده یاشایان یاغیز سویونوز ایسته مکده دیر. سیز تاریخین یارادیجی آلپَرَنلری اولاجاقسینیز، اولمالیسینیز. سانیرام بو گونلوک آلپَرَنلیک اؤیره نیمی یئتر. ایندی قیلیجلارینیزی گتیرین سیزلره ایکی قیلیجلا ساواشما یؤنته مینی اؤیرده جه یم.  

  یاغیزلار قوشوب قیلیجلارینی گتیردیدلر. قیلیج ائییتیمی باشلادی. ایچلری اوموت و اینانجلا دولوب-داشان یاغیزلار بدن و قیلیج ائییتیمینه باشلادیلار. ایکی-ایکی قیلیجلاشیردیلار. بیلآی دده «ضربه ائندیردیگینیزده بوتون گوجونوزله باغیرمالسینیز. قارشی طرفه سون ضربه نی ووردوغونوزدا بوتون گوجونوزله باغیرمالیسینیز» دئدی. ساوونآللا اؤزآی، بیلآی دده ایله گووَنآل و اولگنله سئویلآی قیلیجلاشیردیلار. قیلیجلارین سسیندن اطرافداکی زمیلر تیر-تیر تیتره ییردی. سئویلآیین باغیرتیسی نین آرخاسینجا همن اولگنین قورخونج باغیرتیسی یوکسلدی. یاغیزلار قیلیجلاشمانی دوردوروب اونلارا باخدیلار. قورخونج بیر گؤرونتو. سئویلآی قیلیجینی اولگنین ساغ قولتوغونون آلتینا ساپلامیشدی. بیر آن یاغیزلار دهشت ایچینده قالدیلار. سئویلآی اؤزو ده شاشقینجا دوروب اولگنه باخیردی. اولگن سئویلآیا باخا قالمیشدی. بیردن اؤزونو توتا بیلمه ییب دوشدو. سئویلآی سول الینده کی  قیلیجی دا بوراخیب «یاردیم ائدین، اولگنی یارالادیم» دئیه باغیردی. سونرا یئره دوشه رک، باییلمیش اولگنین باشینی قوجاغینا آلیب بیلآی دده نی سسله دی. گنج یاغیزلار اؤزلرینی ایتیرمیشدیلر. اؤزللیکله سئویلآی باغیریب دورماقدا ایدی. آنجاق بیلآی دده چوخ سویوققانلی داورانیردی. بیلآی دده یاخینلاشیب اوغلونون قیلیج ساپلانان یئرینه باخیب «قوروخولو یئره ساپلانمامیش قیلیج» دئدی. سونرا دا گنج یاغیزلارا «چئوره دن بیر آز پوروق98 بیتکیسی ییغیب گتیرین!» سؤیله دی. یاغیزلار همن پوروق ییغیب گتیردیلر. بیلآی دده پوروغو آغزیندا چئینه ییب سویونو قیلیجین ساپلاندیغی یئره تؤکوردو. خئیلی پوروق چئینه ییب سویونو اولگنین قیلیج ساپلانان قولتوغونون آلتینا تؤکدو. سونرا «آرتیق پوروق یارانی کئییتمیش اولور. قیلیجی چکیب چیخارماق لازیم» دئدی. اولگنین باشی سئویلآیین قوجاغیندا بایقینجا قالمیشدی. بیلآی دده قیلیجی احتیاطلا چکیب چیخاردی. قیلیج چیخار چیخماز یئریندن قان فیشقیردی. بیلآی دده سورَکلی پوروق چئینه ییب آغزینداکی پوروق سویونو اولگنین یاراسینا آخیدیردی. آرتیق قان گلمه سه  ده، اولگن بایقینجا سئویلآیین قوجاغیندا دوشوب قالمیشدی. سئویلآیین رنگی ساپ-ساری اولموشدو. گؤوده سی تیتره ییردی. بیلآی دده سئویلآیا «بیر آلپَرَن بؤیله قورخونج دوروما دوشمه مه لیدیر. اؤزونو اله آل» دئدی. سئویلآی، بیلآی دده نین اوزونه اوتاندیغیندان باخا بیلمیردی. اونون اوغلو اولگنی یارالادیغیندان نه دئیه جگینی بیلمیردی. اونون بو دورومونو گؤرن بیلآی دده «هامینیز منیم بالالاریمسینیز. بیزی بیر-بیریمیزه باغلایان اورتاق آلپَرَنلیک تؤره میزدیر» سؤیله دی. یارالی اولگنی سؤیود یارپاغی نین اوستونه قویوب یووایا آپاردیلار.   

***

  پاییزین اورتا آیی نین سون گونلری ایدی. یارپاقلار سارالیب یئره تؤکولموش، خزان یئللری یارپاقلاری اوچوشدوروردو. بیلآی دده نین ایسته یی اوزَرینه یاغیز گنجلر یووادا تاخیلی قارشیدان گلن قیشا گؤره یئر به یئر ائدیردیلر. بیلآی دده اؤزو ده اوغلو اولگنین باخیمی ایله اوغراشماقدا ایدی. اولگن دانیشا بیلیر، باشقالاری نین یاردیمی ایله یورویه ده بیلیردی، آنجاق یاراسی تام اولاراق ساغالمامیش، هله ده باخیما احتییاجی وار ایدی. یاغیزلار یووانین دیبینده تاخیل ایشی ایله اوغراشیردیلار. آتا-بالا ایلک کز اولاراق بیر یئرده قونوشماغا زامان بولموشدولار. اوغلونون یاراسینی سیغاللایان بیلآی دده کؤکسونو اؤتوروب «سن یاخشی قیلیج قوللانیرسان. ندن کندینی ساوونا بیلمه میشسن آنلامیش دئییلم» سؤیله دی و بیر آز دوشونوب «سئویلآیین دا سنی یارالایاجاق بیچیمده سالدیرماسینا اینانمیرام. بو، ساده جه سنین دیقتسیزلیگیندن و کندینی ساوونماماندان اولمالی» دئیه داوام ائتدی. اولگنین آغریلاری آزالمیشدی. آنجاق، سانکی کؤنلونده بیر باشقا آغری وارمیش کیمی داورانیردی. اؤنجه بیر آز سسسیز قالدی. داها سونرا «بیلیرسنمی آتا؟» سؤیله دی.  

  بیلآی دده: نه یی اوغلوم؟  

  اولگن: سئویلآیا عاشیق اولدوغومو دوشونورم.   

  بیلآی دده سسسیزلیگینی قورودو. اوغلونو داها دا ایچدن سیغاللاییردی. یووانین دیبلرینده تاخیلی یئر به یئر ائدن گنج یاغیزلارا باخدی. سسلرینی اونلار دویمازدی. اوغلونون سئوگی حاققیندا دویغولارینی دویماق ایسته ییردی. کؤکسونو اؤتوروب «سئوگی بؤیوک گوجدور. دئویریجی. هم گوجلو قیلار، هم ده ییخیب یاخار» دئدی.  

  اولگن: سئویلآی قیلیج چالدیغیندا بیر آن اونون وارلیغیندا باشقا شئیلر گؤزلریمه گؤروندو. داها اؤنجه هئچ گؤرمه دیگیم، حیسس ائتمه دیگیم. اوَت، داها اؤنجه بو حالی یاشامامیشدیم. اونون داورانیشلاری، سسی، گؤزلری و بوتون وارلیغی بیر آن ایچینده سونسوز بیر روح حالینی ایچیمده اویاتدی. ایچیمدن بیر آلووون دیشارییا پوسکورمک ایسته دیگینی حیسس ائتدیم. آرتیق گؤزلریم سئویلآیی گؤرموردو. اونون وارلیغیندا ایچیمی یاخان بیر آتش گؤروردوم. گؤزلریمه گؤرونن وارلیغین بوتونو ایدی سانکی. قوللاریمدا، دامارلاریمین ایچینده باشقا بیر شئی آخماغا باشلامیشدی. ساورولوردوم. اونون باخیشلاری یئره ائنمیش گونش کیمی ایچیمی یاخیردی. گؤزلریندن اوزانان جاذیبه ایشینلاری ایچیمی سارماش-دولاش ساریب یاخماقدا ایدی. و اورگیم...  

  اولگن الینی اورگی نین اوستونه قویوب سوسدو. بیلآی دده اوغلونون روحونو سئوگی نین ساردیغینی گؤروردو. ایچدن-ایچه سئوینیردی. چونکو آلپَرَنلیک تؤره سی نین آنا ایلکه لریندن بیری سئوگه ایدی. بیلآی دده قوجاغینا آلدیغی اوغلونون باشینا الینی سوروب «داوام ائت ایسترسن. ایچینده کی لری آنلاتسان، داها گوجلو اولارسان. سیرلر بیر سیرداشلا پایلاشیلیرسا، یاخشی اولور. من سنین هم آتانام، هم ده بؤیوک بیر آماجین یولچولاری اولدوغوموز اوچون دوستوق. آنلات سئوگه نی اوغلوم» دئدی.  

  اولگن: اورگیمده بؤیوک بیر فیرتینا اولدو. سانکی کؤکسومدن آیریلماق ایسترجه سینه اورگیم چیرپینماغا باشلادی. سئویلآیین سئوگیسی اورگیمی چوخ سرت ووردو، آتا. کؤکسوم اورگیمه دارلیق ائدیردی. دار کؤکسومو بو سئوگی زورلا گئنیشلتمک ایسترجه سینه سانجیلار دولموشدو آرد-آردا ایچیمه. ایچ دونیام سونسوز وارلیغا جان آتارجاسینا گئنیشله مکده ایدی. بو ندنله ده سئویلآیین قیلیجلارینی گؤرموردوم. هئچ بیر شئی گؤرموردوم. گؤزلریم گؤرمز اولموش، کؤنلومون گؤزلری آچیلمیشدی. او آن گؤردوکلریمی آنلادا بیلمه یه جه یم. یالنیزجا سونسوز وارلیغین تؤزو* ایچیمه آخیب دولدو سانکی بیر آن ایچینده. باییلماق اوزره اولدوغومو سانیردیم. او سئوگه دالغاسینا ایچیم دایاناماز اولموشدو. سورَکلی دالغالار. دورمادان ایچیمی ساران سئوگه دالغالاری. هر شئی اؤز گؤرونتولوگوندن آیریلیب تؤزو ایله ایچیمده گؤرونور اولموشدو. نسنه ایکیلیکدن قورتولوب بیرلییه واردی ایچیمده. او آن من و وارلیق اؤزدئش اولموشدوق. سن، آنام، آرخاداشلاریم، اوزایلارین سونسوزلوغو و هر شئی ایچیمده بیر اولانلا بیر یئرده اورتایا چیخمیشدی. بو بیر اولانی جیسمیم قالدیراماز اولموشدو. سانیرام او آن سئویلآی قیلیجینی قولتوغومون آلتینا سوخموش. او، منیم ایچیمده کی اولوشوملاری گؤره بیلمزدی. اؤزومو ساووناجاغیمی سانمیش. آنجاق سئوگه منی ساوونماسیز بوراخمیشدی. قیلیجلاریمی ترپه ده بیلمیردیم. عاغلیمی ایلدیریم چارپمیشدی سانکی. سئویلآی قیلیجینی قولتوغومون آلتینا سوخماسایدی دا من باییلیب دوشمک اوزره ایدیم. دوشونورم کی، سئویلآیین سئوگیسی ایچیمده باشقا گوجلری اویاتدی. ایچیمی آنلادا بیلمه یه جه ییم اولاغان اوستو99 گوجلرله تانیشدیردی. ایچیم یاخیلدی آتا جان، ایچیم یاندی!  

  سون سؤزلرینی دئیه رکن، گؤزلری نین یاشینی توتا بیلمه دی. بیلآی دده اوغلونو بؤیوک دیقتله دینله ییردی. سئوینجله کدر بیلآی دده نین ایچینی سارمیشدی. سئوینجله کدر و دادلی بیر کدر. اوغلونا نه دئیه جگینی بیلمیردی. اوغلونون دانیشماسینی، ایچینی بوشالتماسینی ایسته ییردی. یاشلانمیش آلپَرَن، گنج اوغلونون ایچینی سارمیش اولان سئوگه آتشی نین ساورولمالارینی دویماق ایسته ییردی. بیلیردی کی، سئوگه سؤزلرله آنلاتیلاماز، آنجاق یئنه ده دویماق ایسته ییردی. بو دویغولار اونون اوچون چوخ تانیش ایدی. یاشلی آلپَرَن بو آن بویوزلارین اسارتینده اولان اولگنین آناسینی بؤیله سینه سئومیشدی. اسکی آنیلارینی آنیمساییردی. اوغلونون ایچینده کی یانقین و آلوو دیلیملری، سانکی اونون دا ایچینده باش قالدیریردی. گنجلیگینی آنیمساییردی. اوزاقلاردا، چوخ اوزاقلاردا قالمیش گنجلیگینی. کؤله لیگی قبول ائتمه دیگی اوچون اؤز سئوگیسیندن آیریلماق و ایللر بویو یالنیزجا یاشاماق زوروندا قالمیشدی. یاشلی آلپَرَن یالنیزلیق ایللرینده اؤز سئوگیسیندن بیر آن دا آیریلمامیشدی. یوخولاریندا دا اؤز سئوگیسی ایله بیر یئرده اولوردو. یوخولاریندا بعضن گنجلیک آنیلارینی گؤروب دیکسینه رک، اویاندیغی قارانلیق گئجه لری آنیمساییردی. بوتون بو آغریلی-آجیلی گونلرده سئوگیسی نین اونو گوجلو توتدوغونو، یئنیلمز ائتدیگینی آنیمساییردی. یاشلی آلپَرَن اوغلونون دانیشماسینی ایسته ییردی. چونکو اوغلو دانیشدیقجا اؤز گنجلیک گونلری نین سئوگی جوشقولاری اونون ایچینده اویانیردی. گؤزلری نین اؤنونده اولگنین آناسی نین گنجلیک گؤزللیگی دوروردو. یاشلی آلپَرَن اوغلونون دانیشماسینی ایسته ییردی. ائولاد سئوگیسی ایله باشقا سئوگیلری ده بیر-بیرینه قاریشمیشدی. یاشلی آلپَرَن اوغلونون دانیشماسینی ایسته ییردی. آنجاق اولگن سوسموشدو. اولگن سسسیزجه، درین یوخویا دالمیشدی. یاشلی آلپَرَنین دوشلری چوخ اوزاقلاردا دولاشیردی. گؤز یاشلارینی توتا بیلمه دی. آلپَرَنلر یالنیز سئوگه و گؤزللیک قارشیسیندا آغلاردیلار. آلپَرَنلیک تؤره سینده آغلاماق دا گوجلولوکدن، سئوگه نین دوغوردوغو گوجدن قایناقلانیردی. بیلآی دده نین گؤز یاشلاری آخیب گئدیردی.   

***

  قار هر طرفی سارمیشدی. گؤز ایشله دیکچه هر طرف آغ-آپپاق گؤرونوردو. یاغیزلار یئرین آلتینا چکیلمیش بیریکدیردیکلری تاخیلدان قیدالاناراق یاشاییردیلار. یووانین آغزینی اؤرتموش قاری نفسلری ایله اریدیب کیچیجیک دلیک  آچمیشدیلار. آغ-آپپاق قارین اوستوندن یانسییان گونش ایشینلاری دالغالانیب یووانین ایچینه دولور، یووادا گیزملی بیر آیدینلیق اولوشدوروردو. یاغیزلار تاخیل دنه لری نین قابیغینی چیخاریب، قابیقسیز آرپا-بوغدانی یووانین گووه نیلیر بیر یئرینده بیریکدیرمیشدیلر. شووَرَن یارپاقلاریندان یومشاجیق یاتاق یئرلری دوزلتمیشدیلر. گنج یاغیزلار صاباحدان گئجه نین گئج واختلارینا قدر یاغیز کیملیگی، یاغیز تاریخی، یاغیز اویقارلیغی100 ایله ایلگیلی بیلآی آلپَرَندن درس آلیردیلار. هفته لر، آیلار، فصیللر کئچدیکچه، گنج یاغیزلارین بیلینجلری آیدینلانماقدا، بیلگیلری آرتماقدا، گؤوده لری گوجلنمکده ایدی. بیر نئچه ایل آرخادا بوراخمیشدیلار. گنج یاغیزلار بدن گؤرونومو اولاراق دا دَییشمیش، گلیشمیش، گوجلنمیشدیلر. ایندی ده بیر اوزون قیش گئجه سی ایدی. چَرَنبیل داغی نین دوروغوندا یئرین آلتیندا گنج یاغیزلار بیلآی آلپَرَنی چئورله میش اونو دینله ییردیلر. بیلآی آلپَرَن، یاغیزاویقارلیغی نین تاریخی حاققیندا اونلارا چوخلو بیلگی وئرمیشدی. او گئجه یاغیز موسیقیسی حاققیندا هم بیلگی وئریر، هم ده اؤیرَتدیگی موسیقی تورلرینی ایفا ائده رک، اونلارا مئلودیلری آنلادیردی. بیلآی آلپَرَن چؤگورونو کؤکله ییب «من ایندی بیر «قاطار» موغامی اوخویاجاغام. سیز موسیقی بیتدیکدن سونرا ایسته دیگینیز قونو حاققیندا سورو سورا بیلرسینیز. چونکو قونولار بیر-بیرینه قاریشدیغیندا داها یاخشی آنلاشیلیر. بوتون قونولارین ایچدن-ایچه بیر-بیر ایله ایلیشکیده اولدوقلارینی بیلمه لیییک. بیلگی نین و اوزوتون101 قایناغی بیردیر. بیر اولانین تورلو بیچیمده بیلگی و صنعت اورتدیگی سؤز قونوسودور. اوَت، من ایندی سیزه بیر «قاطار» موغامی اوخویاجاغام» دئدی. بیلآی آلپَرَن چؤگورونو باغرینا باسیب بیر «قاطار» موغامی اوخوماغا باشلادی:  

   «کؤنلوموز تکلیک الیندن سیخیلار اولسا دا، بیل!  

  سئوگی اومماق کؤتولردن یئنه ده دوغرو دئییل  

  دونیانی سارسا قارانلیق بیز اَییلمز اولالیم  

  دوغرولوق قارشیسینا سئوگی ایله چیخ دا اَییل!  

  بو گؤزللیکله دولو وارلیغی درک ائیله یه لیم  

  ساختا ایستکلر ایله عؤمرو هدر ائیله مه گیل!  

  بیر اوزون یولدو حیات، یولچوسوز اولماز کی بو یول  

  کندی سئوگینله بو یوللاردا توخوم اول دا اکیل!  

  سئوگیدیر وارلیغا واردیرمیش اولان کؤنلوموزو  

  سئوگیسیز بیر یاشاییشدان چوخ اوزاق دور دا چکیل!  

  گونتایین دوشلری سندن دوشه بیلمز کی، اوزاق  

  منی سارمیش خیالیندان اورگیم آیری دئییل.»
 
 بیلآی آلپَرَن اوخودوغو موغامی بیتریمیشدی. گنج یاغیزلار درین سئوگه دونیاسینا دالمیشدیلار. سانکی هر کسین خیالیندا بیر شئیلر دولاشماقدا ایدی. سئویلآی دا بدنی نین آغریسینی اونوتموشدو سانکی. چونکو سئویلآی اولگنی یارالادیغیندان اوزون زامان کئچمه سینه باخمایاراق، هله ده اؤزونو جزالاندیرماق اوچون گئجه لر گیجیتیکانین اوستونده یاتیردی. اولگن بیر نئچه کره اؤنله مک ایسته میش، آنجاق بیلآی آلپَرَن «سئویلآیا مانع اولمایین ایسته دیگی کیمی ائتسین. یالنیز سئوگیلی قیزیم، بیلمیش اول کی، نفسی جزالاندیرمانین بیر سینیری اولمالیدیر. نفسینی چوخ زورلاما، چونکو ترس تپکی گؤستره بیلر. یانیلقیلاری تؤره دن ائتکنلر ایچیمیزدن سیلینمیشسه، جزالاندیرمایا گرک یوخ. آماج، بیزی یانیلقیلارا سوروکله ین دورتولری گؤزَتیم آلتینا آلا بیلمکدیر» دئمیشدی. سون کز اولاراق سئویلآی گئجه نی صاباحا قدر گیجیتیکان یارپاغی نین اوستونده یاتمیشدی. آرتیق روحونون سربست و راحات اولدوغو سئزیلمکده ایدی.   

  اؤزآی دالقینلیغیندان گئری دؤنوب بیر شئی سورماق ایسته دی. «بیلآی دده، بلکه بیر آز فرقلی قونو اولاجاق. آنجاق عاغلیمدا بیر سورو دولاشماقدادیر. آلپَرَنلیک تؤره سینده اینانجین یئری و اؤنَمی ندیر؟» دئیه سوردو.  

  بیلآی دده: چوخ گؤزل سورودور بو، اؤزآی. اینانج، وارلیغین گیزلری قارشیسیندا حئیرت آنلامیندادیر. وارلیغین ایچینی گؤرمه چاباسی و دویولارین دار ساپتامالاریندان102 قورتولماقدیر. ایچگؤزلم اولاراق تانیملایا بیله ریک. قلبین گؤزو ایله باخیش. اینانج دئنه ییمینده وارلیق، بیر گیز103، یا دا بیر حقیقت، دئنه ییمجییه گؤرونموش اولا بیلر. بوتونون اؤزونو گؤسترمه سی، یا دا پارچانین بوتونو گؤرمه سی اولاراق آنلاماق ایسته دیگیمیز بودور. گئرچکلیگین اؤته سینه یوکسه لیش. یا دا گئرچکلیگین اؤزونوگؤرمه. گؤردوکلریمیزین چوخو گئرچکلر و گئرچکلیک دئییلدیر. گئرچکلیگین سانکی کؤلگه سیدیر. گئرچگین و گئرچکچیلیگین آچیملامالاری دئیه لیم.   

  ساوونآل: چوخ ایلگینج و درین قونودور. بیلآی دده چوخ گؤزل آنلادیرسینیز. بو بیلگیلره بیزیم احتییاجیمیز وار.   

  گووَنآل: بیلآی دده، بونون تاریخیلیکله نه ایلیشکیسی وار؟  

  بیلآی دده: تاریخ کندی اؤته سینه یوکسلمک ایستر. تاریخ اؤته سینین104 تاریخین ایچینه گیریشی اونون اولوشومونو و آنلاشیمینی ساغلامیش اولور. تاریخ اؤته سی نین تاریخه گیریشی بللی قوشوللار اورتامیندا گئرچکلشر. بیزیم دوشلریمیز، سونسوزلوغا اولان اینانجیمیزین دا گئرچک آنلامی بودور، یعنی تاریخ اؤته سی نین تاریخیلشمه سی. بورادا «واراولان» و «وارلیق» قاوراملارینی یاخشیجا آچیقلامامیز، آنلامامیز گرکه جکدیر. «واراولان» و «وارلیق» بنزر ائشآنلاملی* قاوراملار دئییللر. «واراولان» گؤردوکلریمیز و دودیدوقلاریمیزدیر. بیر ده گؤردوکلریمیز و دویدوقلاریمیزلا ایلگیلی اورتدیگیمیز بیلگیلر بوتونودور. اسکی چاغلاردان گونوموزه قدر اورتیلن بیلگیلر. آنجاق «وارلیق» بیر ده گؤرمه دیکلریمیز، دویمادیقلاریمیز و بیلمه دیکلریمیزدیر. گله جکده اونون حاققیندا بیلگیمیز آرتا بیلر، یالنیز اونو تام اولاراق بیله مه یه جه ییک. واراولان تاریخیدیر. واراولان تاریخیلیک باخیمیندان دونو و بو گونو ایچه رمکده دیر.105 وارلیق ایسه، دونو، بو گونو و گله جگی اؤزونده باریندیردیغیندان زامانسیزلیق ایچینده. وارلیغین اؤنجه سیز و سونراسیز* اولوشو دا بو اوزدندیر. بیز سونسوز اولانی اینانج دئنه ییملری ایله سئزمه یه چالیشاریق. چونکو سونسوز اولانی سونلو اوس اولاناقلاری ایله آنلاماق مومکون دئییلدیر. سونسوز اولانی سونسوز بیر یؤنته مله آلقیلاماغا چالیشیریق. بونون دا آدی اینانجدیر. یالنیز شونو بیلمه لیییک کی، اینانج بیرئیسل قونودور. تاریخی عاغیلین اونون اولوشوموندا ائتکیسی آزدیر. بیرئیین اؤز ایچینده کی دَییشیملرین اورونودور اینانج دئنه ییملری. وارلیغین اؤزونو بیرئیه گؤسترمه سی بنزرسیزدیر. بیر بیرئیه گؤرونموش اولان وارلیق باشقا بیرئیه باشقا تور گؤرونموش اولا بیلر. بو ندنله ده اینانج اؤزگورلوگو و اینانج چوغولجولوغو اینانجین اؤزللیگی اولمالیدیر. اینانج بیرئیین ایچیندن وارلیغا اوزانان اؤزگون106 آلقیلاشیم107 تورودور. تاریخین آنلامی دا بودور. یعنی چوغولجو اینانجین بیر تک چاتی آلتیندا بیرلشمه سی. اونو تانری آدلاندیرا بیلرسینیز. یا دا ایسته دیگینیز کیمی اینانا بیلرسینیز. اؤنَملی اولان بو اینانجی ایچیمیزده داشیییب اونون اوسسال درینلیگینی اولوشدوراراق ایچگووه نینیزی ساغلامانیزدیر. بو اینانج بیرئیسل، گیزملی و گیزلی اولدوغوندان، ایچ سیچرامالارا دایاندیغیندان اوموت و اسین108 قایناغینا دؤنوشر. ایشته زامانلا یاواش-یاواش بیرئیسل اولانین توپلومسال ساحه یه یانسیماسینا تانیق اولوروق. تاریخی تؤره لر ده بو یانسیمالارین اورونودور. توپلومسال ساحه یه یانسییان بو اؤزللیکلر اینانجین اؤزونه ائشیت دئییلدیر، اولاماز. توپلومسال دایانیشما و یاردیملاشمانی ساغلایان ائتکنلر اولاراق، اینانجلارین تؤره لره دؤنوشومونه تانیق اولماقداییق. تاریخیلیک دئدیگیمیز ده بودور. توپلومسال و تاریخی تؤره لرین اؤزونه اؤزگو قوراللاری وار. بونا اویماق زوروندا قالاریق. آنجاق بونلار تاریخی سورَج ایچینده ائوریمه و بعضی دؤنملرده ده دئوریمه اوغرار.   

  اولگن: بیرئیسل اینانجلا تؤره سل اینانیشین آیریجالیقلاری ندیر؟  

  بیلآی دده: اینانج بیرئیه یئنی بیر کیملیک باغیشلار. بو یئنی کیملیگی کیمسه گؤرمه یه بیلر، آنجاق بیرئی اؤز ایچینده بونو گؤرر. تؤره لر ایسه، یئنی کیملیک باغیشلاماز تام ترسینه بعضن ده بو یئنی کیملییه قارشی چیخار. تؤره لرین حاضیر قوراللاری وار. بیرئیی بو قوراللارا اویماغا زورلار. اینانج و تؤره لر آراسیندا قارشیلیقلی بیر ایله تیشیم سؤز قونوسو اولور. بو ایله تیشیم اوزون تاریخی سورَج ایچینده ائویریلیشه ندن اولار. گله جکده دیلکلریمیزین گئرچکلشمه سینده و ایشلریمیزین اوغورلو یازقیسی آچیسیندان هئچ بیر بیچیمده اینانجسیز اولماریق. باخین گنج یاغیزلار، بیزیم گله جکده قورتولوشوموزلا ایلگیلی دوشلریمیز و ایستکلریمیز قلبیمیزین درینلیگیندن قایناقلانان اینانج وئریلرینه دایانماقدادیر. بو اینانج اولمازسا، ایستنجیمیز و ایستکلریمیز سؤنر. اینانجیندا یئنیلمز اولان یاغیزلار تاریخده تک باشلارینا بؤیوک دئوینیملره، دئوریملره یول آچمیشلار.    

  
سئویلآی: بیزیم قورتولوش ساواشیمیزین بیر اینانج قونوسو اولدوغونومو سؤیله مک ایسته ییرسینیز؟  

  
بیلآی دده: اینانجلار تاریخی گئنیشلتمیشلر. بیزیم قورتولوش ساواشیمیزدا بیلگی نین و اوسساللیغین چوخ اؤنَمی وار. آنجاق یاغیز کوتله سینی حرکته کئچیرمک اوچون گوجلو بیر اینانج لازیم. بیر اینانج و بو اینانجا باغلی اولان اخلاق دوزه نی. چونکو کوتله لری قهرمانا چئویرن اونلارین اورتاق اینانجلاری اولموشدور. بیلگی اوزمانلارا، سئچکینلره اؤزگودور. بیزیم قورتولوش ساواشیمیزا، یالنیز سئچکینلر قاتیلمایاجاق. یاغیز کوتله سی بوتونویله بو ساواشا قاتیلمازسا، بیز قورتولا بیلمه ریک. بو ندنله بوتون یاغیزلارین روحونا سؤیله نه بیله جک بیر اینانج یؤنته می اولوشدورمالیییق. اسارته آلیشمیش، قورتولوشا اولان دوشلرینی ایتیرمیش یاغیزلاری بیر اینانج چئوره سینده یئنیدن جانلاندیرماق لازیم. سیزین یاغیزلارین تاریخینده ائده جگینیز بؤیوک گؤره وینیز ده بودور. کؤله لیگه آلیشمیش یاغیزلارین ویجدانیندا قورتولوش اینانجینی اویاتمالیسینیز. بؤیله اولورسا، قورتولوش قاچینیلماز اولاجاقدیر. بوندان سونراکی ساواش یاغیز کوتله سی نین بوتونویله قاتیلماسی گرکن قورتولوش ساواشی اولاجاقدیر.   

  
گنج یاغیزلار بیلآی آلپَرَنی دینله دیکچه، روحلاریندا دئوریم اولماقدا ایدی. یاغیزلارین قورتولوش ساواشینا قاتیلماق اَییلیمی گون کئچدیکچه، ایچلرینی یاندیریب یاخماقدا ایدی. آنجاق او بؤیوک ساواشا قاتیلماق اوچون اویغون زامانین گلمه سی گره کیردی. بیلآی آلپَرَندن اؤز کیملیکلری ایله ایلگیلی بوتون بیلگیلری، ساواش یؤنته ملرینی اؤیرنمه لی ایدیلر. بیلآی دده ایچلرینده سئوگی دالغالانان گنجلرین اوزونه باخدی. گئجه نین گئج واختی ایدی. «دینجلمه لیییک. قارشیمیزدا اؤیرنه جگیمیز، ائده جگیمیز چوخ ایشلر وار. ایندی یاتماق زاماندیر. ائرکندن یئنی ایشلریمیز اولاجاق» سؤیله دی و «گئجه نیز خئییره قالسین!» دئییب اؤز یاتاغینا چکیلدی. گنج یاغیزلار دا «گئجه نیز خئییره قالسین، بیلآی دده» سؤیله ییب اؤز یاتاقلارینا چکیلدیلر.  

***

 
 بئش ایل ایدی گنج یاغیزلار سون آلپَرَن بیلآی بوگودن کیملیک درسی آلماقدایدیلار. بئش ایل زامان ایچینده اونلار بیرر آلپَرَنه دؤنوشموشدورلر. جؤمردلیک، اؤزوئریلیک کیمی آنلاییشلار داورانیشلاریندا آچیقجا سئزیلمکده ایدی. اؤزلرینه درین بیر گووَن اولوشموشدو. یاشلانمیش بیلآی دده گنج یاغیزلاردا آلپَرَنلیک داورانیشلارینی گؤردوکچه، ایچی اؤزگووَنله دولوب-داشیردی. آرتیق اؤلسه ده، آلپَرَنلیک کیملیگینی گنج یاغیزلار یاشاداجاقدیلار. گنج یاغیزلارین قونوشما بیچیملری، دوشونوب دانیشمالاری، اولقونجا داورانیشلاری بیلآی دده نین دیقتیندن یایینمیردی. گنج آلپَرَن یاغیزلاردا اؤلوم قورخوسو کؤکوندن یوخ اولموشدو. بیلآی دده آرا-سیرا اؤز-اؤزونه «یاغیزلارین قورتولوشو کسینلشمیشدیر» دئیه پیچیلداییردی. بئش گنج یاغیز دوشونجه ده، داورانیشدا و اولکوده109 بیرر اولقون110 آلپَرَن اولموشدولار. اؤزللیکله اونلارین چوخ چئویک قیلیج قوللانمالاری بیلآی دده نی دریندن سئویندیریردی. یاغیزلار بیرر قورتاریجی اؤندرلره دؤنوشموشدورلر. اونلارین دوشونجه سی، دویغولاری و نفسلری بو بئش ایل زامان سورَجینده آلپَرَنلییه دوغرو اولقونلاشما ائوره لری یاشامیشدی. بیلآی دده ایله ایچدن-ایچه سونسوز دوستلوق باغلاری قورولموشدو گنج یاغیزلار آراسیندا. گوجلنمیشدیلر گنج یاغیزلار. بؤیوموشدولر. هم روح، هم ده گؤوده اولاراق بؤیویوب گوجلنمیشدیلر. گوجلولوکلری دوغرولوغا خیدمت ائدر یؤنده گلیشمیشدی. قیلیجلارینی هر زامان دوغرولوق یولوندا قوللاناجاقلارینی اؤیرنمیشدیلر. آلپَرَنلیک ائییتیمینده قورال بؤیله ایدی. هئچ بیر آلپَرَن دوغرو اولانا قارشی قیلیج چکه مزدی. یانلیشین یانیندا اولوب دوغرویا قارشی ساواشاجاق اولسالار، آلپَرَنلیک روحو اونلاری ترک ائدردی.   

  
بیر سوره ایدی بیلآی دده نین جانی خسته لیکدن سیخیلماقدا ایدی. آنجاق بونو دیله گتیرمیر، خسته لیگی نین گنجلر طرفیندن گؤرولمه سینی ایسته میردی. بیلآی دده حیاتی نین سون آنلارینی یاشادیغی نین بیلینجینده ایدی. بیر صاباح یاغیزلار یوخودان اویاندی. هر یاغیزدان داها ائرکن یوخودان اویانان بیلآی دده هله یئرینده ایدی. اویانمامیشدی. گنج یاغیزلار بو بئش ایل زامان دیلیمینده ایلک دفعه  بیلآی دده نین ائرکندن اویانمادیغینی گؤروردولر. یاتاغینا قوشدولار. بیلآی دده آغیر دورومدا ایدی. نفسی زورلا گئدیب گلیردی. یاغیزلار بیلآی دده یه دورومونو هیجانلا سوردولار. بیلآی دده «یاردیم ائدین دیشارییا چیخالیم» دئدی. بیلآی دده نی چیگینلرینه آلیب چَرَنبیل داغی نین زیروه سینه چیخاردیلار. یازین اورتا آیینین ایلک گونلری ایدی. هر طرفده یاشیللیقلار، رنگلی گوللر یاواشچا اسن کولگین ائتکیسی ایله دالغالانیردی. بیلآی دده نی ایسته یی اوزَرینه داغین زیروه سینده بیر داشین اوزَرینه قویدولار. بیلآی دده اوزاقلارا باخدی. ایللر بویو بو یئرلرده تکباشینا، یاپا-یالنیز یاشادیغی چتین گونلر گلدی کئچدی گؤزلری نین اؤنوندن. تؤوشومه لری آرتمیشدی «منیم یاشامیمین سونو گلمیشدیر گنج آلپَرَنلر. سیزلر آرتیق بیرر آلپَرَنسینیز. سویوموزون اؤزگورلوک دوشونجه سینی داشییان آلپَرَنلیک، آرتیق اؤلمه یه جکدیر» سؤیله دی. گنج یاغیزلار سوسقونجا دینله ییردیلر. اولگن دیقتله آتاسینی ایزله ییردی. بیلآی دده یئنیدن اوزاقلارا-یاخینلارا گؤز گزدیردی. «حیات چوخ گؤزلدیر. یاشاماق، شرفله یاشاماق چوخ گؤزلدیر. یالنیز شرفله یاشایانلار اؤلومدن قورخمورلار. قورخاجاق بیر شئی یوخ. شرفلی حیات قورخونو اورتادان قالدیرار. قورخاقلیق ساغلیقلی اولمایان حیات بیچیمی نین اورونودور111. گنج آلپَرَنلر، اینانین کی، چوخ ایچگووَنله اؤلومه دوغرو قوشماقدایام. ساقین، منیم اؤلوموم سیزلری سارسیتماسین. من سیزلری ائییتمه دن اؤلسیدیم، او زامان اؤلوم منیم اوچون قورخونج اولاردی. ایندی ایسه، منیم دَیَرسیز ووجودوم تورپاغا دؤنوشه جک. تورپاقدان گلمیشیک. تورپاغا دؤنوشوجه ییک گئج-تئز. آنجاق منیم روحوم سیزلرده و یاغیز تاریخینده یاشایاجاق. سیزلر قورتولوش ساواشینا قاتیلاجاقسینیز. او ساواشدا منیم دویغولاریم، دیلکلریم یانینیزدا اولاجاق. سیزلره نه یاپمانیز گره کیر قونوسوندا هئچ بیر سؤز سؤیله مک ایسته میرم. اؤز عاغلینیز وار. نه یاپاجاغینیزی اؤزونوز بللی ائده جکسینیز، قارشیلاشدیغینیز قوشوللار بللی ائده جک» دئدی.  

  
بو زامان گؤیلرین درینلیگینده قاناد چالمادان سوزن بیر قارتالا ساتاشدی آرخاسی اوستونده اوزانمیش اولان بیلآی دده نین گؤزلری. اوزونه بیر گولوجوک قوندو. بورادا یالنیز یاشادیغی زامانلاردا نئچه کره بو قارتالی سوزرکن گؤرموشدو. ایندی سون گؤره جگی اولاجاقدی. کؤکسونو اؤتوروب و «یاشاماق هر قوشولدا گؤزلدیر. سون نفسه قدر جسورجا و گوجلوجه یاشاماق گره کیر» دئدی. نفسی کسیلمک اوزره ایدی. یاغیزلار سون کز اولاراق بیلآی دده نین الینی اؤپوب ویداعلاشماق ایسته دیلر. اؤنجه سئویلآی، بیلآی دده نین الیندن اؤپدو. بیر-بیر اؤپوب یان طرفه کئچیردیلر. ان سون اولگن آتاسی نین الیندن اؤپمک ایسترکن، بیلآی دده اوغلونون الینی الی ایله سیخیب قولاغینی آغزینا طرف چکیب اولگنین قولاغینا «آنانا سؤیله کی، هئچ بیر زامان اونو اونوتمادیم. بوتون یالنیزلیق حیاتیمدا اونو روحومدا داشیدیم، اونونلا قونوشوب، اونا شعرلر اوخودوم» دئدی. اولگن اؤزونو توتا بیلمه ییب هؤنکور-هؤنکور آغلاماغا باشلادی. «آتا، آنام دا سنی سئودی هر زامان. سورَکلی سنی آنلاتدیغیندا سئوگی ایله آنلاتدی...» دئدی، آنجاق هؤنکورتولری داوام ائتمه سینی اؤنله دی. بیلآی دده سون نفسلرینی وئرمکده ایدی. سؤزلر آغزیندان چیخماقدا زورلانیردی. چوخ چتینلیکله سون اولاراق «آلپَرَنلر، اؤلدوکدن سونرا منی آتشده یاخارسینیز. کولومون لیملییه اولاشماسینی ایسته ییرم. لیملی، منیم یوردوم، سئویملی یوردوم» دئدی. سوسموشدو. قونوشا بیلمیردی. بیلآی آلپَرَن اؤلموشدو. اولگن هؤنکور-هؤنکور آغلاییردی. باشقا آلپَرَنلرین ده گؤز یاشلاری آخیب گئدیردی. بیر سوره بؤیله جه زامان کئچدی. بیلآی آلپَرَنین جنازه سی داشین اوستونده اورتادا ایدی. سونوندا اؤزآی «ایچیمیز یانماقدادیر، آنجاق بؤیله آغلاییب دورماقلا بیر شئی اولمایاجاق» سؤیله دی.  

  
گووَنآل: اوَت، بیلآی آلپَرَنی یاخمالیییق.  

  
ساوونآل: اودون گتیره لیم بیلآی آلپَرَنی یاخماق اوچون.  

  
سئویلآی: اولگن، آرخاداشیم، سن ایسترسن آغلاییب ایچینی بوشالت. بیز اودون توپلامالیییق. آغلایا-آغلایا اؤندریمیزی یاخمالیییق. بیلآی دده نین توتسوغو112 اوزَرینه داورانمالییق.   

  
گووَنآل: اوَت، گئرچکدن ده بیلآی دده جیسم اولاراق آرامیزدان آیریلمیشدیر. اونون دَیَرلر توتروغو113 بیزیم یول گؤستریجیمیز اولاجاقدیر.   

  
گنج آلپَرَنلر اودون توپلاییب گتیردیلر. بیلآی دده نی اودونون اوستونه قویوب یاخدیلار. اودون قیسا سوره ده یانیب کول اولدو. بیلآی دده نین جیسمی کوللره قاریشدی. بو سیرادا دوغودان باتییا دوغرو کولک اسمه یه باشلادی. کوللری آلیب ساووردو. لیملیده یوک داشییان یاغیزلارین اوزَرینه گیزملی توزلار تؤکولوردو. بو گونه قدر گؤرمه دیکلری بیر شئیلر لیملی نین اوستونده دولاشیردی.   

***

  بیلآی آلپَرَنین اؤلوموندن سونرا آرتیق گنج آلپَرَنلرین چَرَنبیل داغیندا قالمالاری نین بیر آنلامی قالمامیشدی. اونلار گئری دؤنمه لی ایدیلر. گئری دؤنمک اوچون گلمیشدیلر. بوردا اولقونلاشیب، یئتیشیب گئری دؤنه رک، قورتولوش ساواشینا گیرمک اوچون بو داغا گلمیشدیلر. بیلآی دده یاغیزلارین اسکی آنیلارینی، بویوزلار طرفیندن اونوتدورولماقدا اولان اؤزگون اسکی آنیلارینی و دَیَرلرینی اونلارا اؤیرتمیشدی. اونلار بیرر آلپَرَن اولموشدولار. گنج آلپَرَنلر. بو داغدا اونلار نفسلرینی، بدن ایستکلرینی نئجه سینیرلاماغی، ان زور قوشوللاردا دؤزوم اولاناقلارینی اؤزومسه میشدیلر. دوستلوق، وفا، سئوگی، اولکو، یاغیزجیلیق، کیملیک قاوراملاری چوخ درین و آیرینتیلی بیچیمده اونلارا آنلادیلمیشدی. درین معنوی دَیَرلرله بیر یئرده تیکانلاردان قیلیج دوزلتمه صنعتینی ده اؤیرنمیشدیلر. ساواشلاری نین تک آماجی ائشیتلیک و دوستلوق اولاجاقدی. قیلیجلاری دوغرولوق یولوندا قینلاریندان چیخاجاقدی. ایچلری سئوگی، بیلگی و اینانج دولو آلپَرَنلر گئری دؤنمک ایسته ییردیلر. بئش ایل بویونجا یاشادیقلاری چَرَنبیل داغی اونلار اوچون ایکینجی یورد اولموشدو سانکی. بو داغدا اونلار دیره نیشین سیرلرینی و یؤنته ملرینی اؤیرنمیشدیلر. بو داغدا اونلار سئوگی نین، جؤمردلیگین، وارلیغین سیرلرینه ارمیشدیلر. سرت قایالارین آراسیندا برکیمیشدی اینانجلاری و گؤوده لری. چَرَنبیل داغیندان آیریلمانین کدرینی ایچلرینده داشیییردیلار. آنجاق کئچیجی کدرلره گؤره باشلادیقلاری یولچولوقدان و دیره نیش ساواشیندان واز کئچه مزدیلر. اونلار چَرَنبیل داغیندان آیریلمالیدیلار. گنج آلپَرَنلر سسسیزجه، چئوره نی سوزوردولر. کدرلی باخیشلاری ایله چئوره نی سئیر ائدیردیلر. اسکی گونلر، اولقونلاشدیقلاری گونلرین آنیلاری گلیب کئچیردی گؤزلری نین اؤنوندن. سئویملی داغین زیروه سیندن آیریلماق زامانی گلمیشدی. قیلیجلارینی قولتوقلاری نین آلتینا تاخان اؤزآی چوخ کدرلی سس تونو ایله «آرخاداشلار، گئتمه لیییک» دئدی.  

  
ساوونآل: گئتمه دن اؤنجه بیر دوستلوق و آرخاداشلیق آندی ایچمه لیییک.   

  
گووَنآل: منجه ده. ایچیمیزده دالغالانان دوستلوق و گووه نین سؤزلو تانیمی اولمالی. 

  
سئویلآی: چوخ حاقلیسینیز. بؤیوک بیر ساواشا گیرمه دن اؤنجه بیر-بیریمیزه اولان گووه نین سؤزلو آنلاتیمی اولمالی. چونکو بونلار شانلی یاغیز تاریخی نین قورتولوش ایلکه لری اولاجاقدیر.   

  
دالغین و سسسیزجه گؤرونن اولگن بیر قایانین آلتینا یورویوب بیر سؤیود یارپاغی گتیردی. یارپاغین اوستونده قوم ذره لری ایله کیچیک بیر هؤروت114 یازیلمیشدی. «بیر دفعه  آتاملا قونوشورکن، اونون دانیشیقلاریندان آلینتیلار آلیب بو یارپاغین اوزَرینه یازمیشدیم. آلپَرَنلرین آرخاداشلیق آندیدیر» دئدی و اکله دی: ایچیمیزده تک خانیم سئویلآیدیر. ایسترسینیز سئویلآی بو کیچیک هؤروتو اوخوسون بیر یئرده تکرارلایالیم.  

  
گنج یاغیزلار قبول ائتدیلر. اولگن سؤیود یارپاغی اوزَرینده یازیلمیش هؤروتو سئویلآیا وئردی. سئویلآی بیر کره هؤروتو باشدان سونا قدر اوخودو. ایندی سئویلآیین یوکسک سسله سؤیله یه جگینی گنج آلپَرَنلر تکرارلامالییدیلار. سئویلآی هؤروتو اوخومادان اؤنجه ساوونآل «آرخاداشلار، منیم بیر اؤنه ریم وار» سؤیله دی.   

  گووَنآل: بویور سؤیله، ساوونآل.  

  ساوونآل: قیلیجلاریمیزی چیخارالیم. بیلآی دده نی یاخدیغیمیز قایانین اوستونده قیلیجلاریمیزین اوجلارینی بیرلشدیریب آند ایچه لیم.  

  
اؤزای: چوخ دوغرو اؤنه ریدیر. اؤیله ائده لیم.  

  
اولگن: اوَت، اؤیله ائده لیم.   

  
آلپَرَن یاغیزلار بیلآی دده نین یاخیلدیغی قایانین اوستونه چیخدیلار. قیلیجلارینی چیخاریب اوجونو قایانین اوستونده بیر نؤقطه یه دایادیلار. بئش قیلیجین اوجلاری قایانین اوستونده بیر نؤقطه ده بورون-بورونا گلیب بیر-بیرینه توخونموشدو. بئش قیلیج. بئش پارلاق قیلیج. ساغ الی ایله قیلیجینی آرخاداشلاری نین قیلیجی ایله بیر نؤقطه یه دایامیش اولان سئویلآی سول الی ایله سؤیود یارپاغینی توتموشدو. آلپَرَنلرین آندینی اوخوماغا باشلادی. سئویلآی سؤز-سؤز یوکسک سسله اوخویور و دؤرد گنج آلپَرَن اونون سؤیله دیکلرینی یوکسک سسله تکرار ائدیردیلر:  

  «بیز گنج آلپَرَنلر  

  قیلیجیمیزا،   

  اؤزگورلوگوموزه   

  اینانجیمیزا  

  شرفیمیزه  

  آلپَرَنلیگیمیزه  

  آند ایچیریک:  

  یاغیزلارین   

  قورتولوش ساواشیندان   

  واز کئچمه یه جه ییک.  

  قیلیجیمیز،  

  حاقسیز قان تؤکمه یه جک.  

  قیلیجیمیز،  

  دوغرولوق یولوندا ساواشاجاق.»  

  آلپَرَنلرین آندایچمه هایقیریشلاری چَرَنبیل داغیندا یانقی* بولوب گئری دؤنوردو. ماوی گؤیون درینلیگینده قاناد چالمادان سوزن قارتال، یاغیزلارین آندایچمه هایقیریشلارینی ائشیدیب بیر آز دوروخساییب اونلارا باخدی. چئوره ده اوچان بؤجکلر یاغیزلارین بو داورانیشینا شاشیرمیشدیلار. آرتیق گئری دؤنمه زامانی گلمیشدی. گئری دؤنمک چتین دئییلدی، قولای ایدی. یوللاری ازبر بیلیردیلر. یاغیز آلپَرَنلر قیلیجلارینی قینلارینا قویوب لیملییه دوغرو یولا دوشدولر.  

  ***  

  یازین اورتا آیی نین اورتا گونو ایدی. گون اورتا چاغی یاغیزلار بویوزلارین گؤزَتیمی آلتیندا تاخیل داشیییردیلار. لیملیده پیچیلتیلار آغیزدان آغیرا دولاشیردی. سؤیود یارپاقلاری نین اوستونده یازیلمیش قیسا سؤزلر اورتالیقدا آچیقجا گؤرونمکده ایدی. یاواشچا اسن کولکلر یارپاقلاری لیملیده اورا-بورا آپاریردی. سؤیود یارپاقلاری نین اوستونه یازیلمیشدی: «یاغیزلار، آلپَرَنلر گئری دؤنموشلر.»، «یاشاسین یاغیزلارین قورتولوش ساواشی.»، «یاغیزلار، آلپَرَنلرین قورتولوش ساواشینا قاتیلین!»، «یاغیز آلپَرَنلر ائشیتلیک یولوندا ساواشیرلار.»، «بویوزلارین باسقیسینا سون!»، «یاغیز قورتولوش حرکتی سیزی باریشچیل باشقالدیرییا چاغیریر.»، «اؤزگورلوک ساواشچیلارینا قاتیلین!»، «یاغیزلار اؤز یازقیلارینی اؤزلری بللی ائتمه لیدیر.»، «یاغیزچیلیق یاغیزلاری یوکسلتمکدیر.»  

  یاغیزلار بیر-بیرلرینه باخیب بو آلپَرَنلرین کیملر اولدوقلارینی باخیشلاری ایله سورماقدایدیلار. بویوزلارین اوست دوزئیی یئتکیلیلری تلم-تله سیک توپلانتی کئچیرمیشدیلر. آلپَرَنلرین لیملیده گیزلینجه یاشاییب یاغیزلارلا ایلیشکییه گیردیکلرینی ساپتامیشدیلار. اونلارین بولونماسی و اونلارلا ایلیشکییه گیرن یاغیزلارین توتوقلانماسی قرارلاشدیریلمیشدی. آنجاق بویوزلارین «یاغیزلاری گؤزَتیم قورولو» آلپَرَنلرین گیزلندیکلری یئری تاپا بیلمیردیلر. گون کئچدیکچه ده آلپَرَنلرین گؤندرگه لری115 آرتاراق داوام ائتمکده ایدی. سون اولاراق هفته باشیندا آلپَرَنلر هفته نین دوزگونو116 و تکگونلرینده گون اورتا چاغی لیملی نین اورتاسینداکی سوقویوسونون چئوره سینده باریشچیل بؤیوک گؤستری دوزنله یه جکلرینی یایمیشدیلار. بوتون یاغیزلار بو گؤسترییه چاغریلمیشدی. یاغیزلاردا بؤیوک قورخو وار ایدی. بویوزلار قیلیجانین117 قیلجیقلاریندان دوزلدیلمیش سونگولرله دوناتیلمیشدیلار. یاغیزلار بویوزلارین بو قورخونج سیلاحیندان چکینیردیلر. آنجاق بویوزلارین باسقیسیندان بئزمیش اولان یاغیزلار دا آز دئییلدی. اونلار بو گؤسترییه گئتمه یه قرار وئرمیشدیلر. دوزگونو ایدی. تاخیل داشییان بیر سورو یاغیز گون اورتا چاغینی بکله مکده ایدیلر. گونش لیملی نین گونئیی نین تام اورتاسیندا ایدی. بو سیرادا بیر یاغیز قیزین سسی یوکسلدی: «یاشاسین یاغیزلارین اؤزگورلوک ساواشی!» بو سسی دینله ین یاغیزلارین روحوندا بیر تیترتمه باشلادی سانکی. سئویلآی ایدی. سئویلآی قویونون چئوره سینده بیر داشین اوستونه چیخمیش بیر نئچه یاغیزا یوکسک سسله سؤیله و118 سؤیله ییردی. بو سسی دویان یاغیزلار سئل کیمی قویویا دوغرو آخیندیلار. سیلاحلارلا دوناتیلمیش بویوزلار چالیشسالار دا، یاغیز آخینی نین اؤنونو کسه بیلمه دیلر. مینلرجه یاغیز قیسا بیر زاماندا قویونون چئوره سینده توپلاشدی. دورومو بو بیچیمده گؤرن سئویلآی روحلانمیشدی. یاغیزلار چیگینلریندن داشیدیقلاری تاخیل یوکونو بوراخیب سئویلآیین اؤزگورلوکچو هایقیرتیسینا دوغرو یوروموشدولر. یورغون یاغیزلار، ایچلریندن بیری اولان بو قیزین نه لر سؤیله یه جگینی بیلمک ایسته ییردیلر. ایشچی یاغیزلاری گؤرن سئویلآی داها دا اؤزگووَنله دانیشماغا باشلامیشدی. اونلاری بویوزلارین کؤله لیگیندن قورتارما دویغوسو ایچینده اؤیله سینه دالغالانیردی کی، بو ایشچی یاغیزلارین هر تک-تکینی نه قدر سئودیگینی او آن آنلاییردی. بو سئوگی آلوولو سؤیله و بیچیمینده ایچیندن دیشارییا فیشقیریردی. سئویلآیین چئوره سینده باشقا دؤرد سیلاحلی آلپَرَن گؤرونوردو. سئویلآی اونا زیللنمیش یاغیزلارین، ایشچی یاغیزلارین یازیقجا باخیشلارینی گؤروردو. قورتولوش ایسته ین باخیشلار. باخیشلار سانکی سسسیزجه «دانیش آلپَرَن قیز، دانیش! دانیش گؤرک نه سؤیله یه جکسن،؟ سؤیله نه زامان بو اسارتدن قورتولاجاغیق؟» دئیه هایقیریردی. بویوز اؤزل ساواشچیلاری بؤیوک توپلانتینی قوشاتمیشدیلار. گؤستری نین نئجه ایره لیله یه جگینی گؤزله ییردیلر.   

  سئویلآی ایچینده کی دویغو سئلینی بیر تور اؤنله ییب قونوشماغا باشلادی:
 یاغیزلار، هر شئیدن اؤنجه آلپَرَنلیک تؤره سی نین اؤلمه دیگینی، یاغیز آلپَرَنلیک تؤره سی نین یاشادیغینی سیزلره دویورمالییام. آلپَرَنلر یاغیز قورتولوش ساواشینا باشلامیشلار. بیزیم ساواشیمیز یاغیزلاری بویوزلارین کؤله لیگیندن قورتارماق اوچوندور. یاغیزلارین دورمادان بویوزلارا تاخیل داشیماسینا سون وئریلمه لیدیر. یاغیز دیلی، یاغیز کیملیگی اوزَرینه اویقولانان119 هر تورلو باسقی قالدیریلمالیدیر. بیزیم ساواشیمیز بویوز کیملیگینه قارشی دئییل. کؤله لیک دوشونجه سینه، کؤله لیک دوزه نینه قارشیدیر. بویوزلارین اویقولادیقلاری بو یؤنته م یاغیزلارا داها چوخ ضرر وئرسه ده، بویوزلاری دا گئت-گئده سایرولاشدیرماقدادیر. سایرو بویوزلار اؤزلرینی اوستون سوی اولاراق گؤرمکده، بیزی آشاغیلاماقدادیرلار. یاغیز آلپَرَنلر بو دوروما سون وئرمک اوچون بؤیوک فداکارلیقلا ساواشا باشلامیشلار. یاغیز تاریخینده یئنی بیر دؤنم باشلامیشدیر. بؤیوک بیر دئوریم گئرچکلشه جکدیر. بوتون قاریشقالارا ائشیتلیک یولوندا ساواشاجاغیق. یاغیزلار و بویوزلار دوست قاریشقالار اولاراق بیر یئرده، بیر اؤلکه ده یاشایا بیلرلر. بونون اوچون بویوزلارین گؤزَتیمینده اولان یؤنه تیم دئوریلمه لیدیر. ائشیت بیچیمده گوج پایلاشیلمالیدیر. بؤیله اولمازسا، بویوزلار بونو قبول ائتمزلرسه، دورومون گرگینلشمه سیندن بویوزلار سوروملو اولاجاق.    

  سئویلآی بیر نفسه سؤیله وینی سؤیله دی. سئویلآین اودلو-آلوولو سؤیله وی یاغیزلاری هیجانلاندیرمیشدی. یاغیز کوتله سی نین روحوندا اؤزگورلوک قیغیلجیملاری باش قالدیریردی.  سئویلآی هایقیراراق «یا... غیز... لا... را اؤز...گور... لوک» سؤیله دی. بوتون یاغیز کوتله سی بیر یئرده «یا... غیز... لا... را اؤز...گور... لوک» دئیه سئویلآیین سؤیله دیگینی تکرارلادیلار. لیملیدن یوکسلن «یاغیزلارا اؤزگورلوک» شوعاری ایده لی اؤلکه سینده ده ائشیدیلیردی. چئوره داغلاردان یانقی بولوب اوزایلارین درینلیگینه یوکسه لیردی یاغیزلارین اؤزگورلوک هایقیرتیلاری. دوروم داها دا جیغیریندان چیخماسین دئیه، بویوز سیلاحلیلارینا گؤسترینی داغیتما بویوروغو وئریلدی. بویوز عسگرلر سالدیرییا کئچدیلر. قارشیلارینا چیخان یاغیزلاری قیلیجا قیلجیغی نین سونگوسو ایله ووروردولار. قالابالیق بیر-بیرینه گیرمه یه باشلادی. آلپَرَنلر اونلارین باریشچیل گؤستریلری نین بو بیچیم داغیدیلاجاغینی دوشونمه میشدیلر. یوزلرجه یاغیز قانینا بولاشدی. قویونون چئوره سینده یاغیزلارین قانیندان کیچیک بیر آرخ اولوشوب آخماغا باشلادی. آلپَرَنلر سئویلآیی آلیب اورتادان چیخماق ایسته ییردیلر. آیاقلاری یاغیز قانینا باتیردی. ایلک کز اولاراق یاغیزلارین اؤزگورلوک یولوندا بؤیله سینه قانلاری آخیب سئل اولماقدا ایدی. بو زامان سئویلآیین گؤزلری خاموتا ساتاشدی. بیر آز کناردا خاموت آلپَرَنلری گؤستریب «آلپَرَنلر اونلاردی، یاخالایین اونلاری» دئیه امر وئریردی. خاموت گئری دؤندوکدن سونرا بویوز یؤنه تیمینده اوست دوزئیه یوکسه لیبمیش دئمک. بو گونکو یاغیزلارا سالدیری نین کوموتانلیغی خاموتون الینده ایدی. آلپَرَنلر بیر-بیرینه باخدیلار. هئچ بیر شئی سؤیله مه دیلر. اورتادان چیخمالی ایدیلر. قاچا-قاچ باشلامیشدی. قالابالغین ایچینده بیر قادین یاغیز «اولگن!» دئیه باغیریردی. آنجاق اولگن بو سسی ائشیتمیردی. قادین اولگنه دوغرو قاچیردی. قادین، اولگنین و دیگر آلپَرَنلرین تام قارشیسینا چیخماقدا ایکن، ایکی بویوز عسگر ایکی طرفدن قادینین قابیرغاسینا سونگولرینی سوخدولار. قادین یوکسک سسله «اولگنیییم!» دئیه باغیردیغیندا اولگن دؤنوب باخدی. آناسی ایدی. «آناااا!» دئیه آناسینا دوغرو یورودو. بو زامان بویوز عسگرلر اولگنه سالدیردیلار. اولگن قولتوغونون آلتیندان قیلیجلارینی چیخاریب ساواشا باشلادی. اؤنونه گلن بویوزلارین سونگولرینی ووروب اللریندن سالیردی. آلپَرَنلیک ساواشی نین ایلک قورالی قاریشقا اؤلدورمه مک، قاریشقالاری سیلاحسیزلاندیرماق ایدی. اولگن یوزلرجه بویوزون سیلاحینی ووروب سالدی. ساواشا-ساواشا آناسینا دوغرو ایره لیله ییردی. آناسی یارالانمیش، یئرده اوزانمیشدی. اوغلونون ساواشینی یارالی-یارالی سئیر ائدیردی. اؤز-اؤزونه «آلپَرَن اوغلوم، تام آتان کیمی اولموشسان، آتان کیمی ساواشیرسان» دئیه پیچیلدادی. بویوزلار اولگنی قوشاتمیشدیلار. خاموت «اولگنی و آرخاداشلارینی یاخلایین!» دئیه باغیریردی. اولگن گئرییه دؤنوب باخدی. آرخاداشلاری ساواشا-ساواشا اونا دوغرو گلیردیلر. اولگنی و یارالانمیش آناسینی قوشاتمادان* چیخاریب بایقوشیوواسینا ائنمک ایسته ییردیلر. آنجاق بویوز عسگرلرین سایی گئتدیکچه آرتیردی. بویوزلار خاموتون بویوروغو اوزَرینه قوشاتما دایره سینی گئت-گئده دارالدیردیلار. آلپَرَنلر بویوزلارین سیلاحلارینی ووروب سالماقلا قوشاتمانی دله بیلمه یه جکلرینی گؤردولر. بئش یاغیز بیر-بیرینه چاتمیشدی. قوشاتمادان چیخا بیلمه یه جکلرینی باخیشلاری ایله بیر-بیرینه آنلاتدیلار. بو زامان بئشی ده بیر یئرده قورخونج سسله باغیردیلار. بیر آن بویوزلار قورخولاریندان یئرلرینده دوروخوب قالدیلار. بو، اونلارین باریش اوچون دئییل، اؤلدورمک اوچون ساواشمالاری نین رمزی ایدی. یاغیزلارین ساوونولماسی اوچون اؤلدورمک. قوشاتمادان چیخماق اوچون اؤلدورمک. گووَنآل ایلک باشلادی. ایکی قیلیجی ایله بویوزلارا سالدیردی. آرخاسینجا ساوونآل و اؤزآی. اولگن بویوزلاری کسه-کسه آناسینا دوغرو ایره لیله ییردی. سئویلآی دا اولگنین یاردیمینا قوشدو. آنجاق بویوزلارین آخینی سئویلآیین ساواش یؤنونو دَییشدیردی. بویوزلار آلپَرَنلری بیر-بیریندن اوزاقلاشدیریب، تکله مک ایسته ییردیلر. اولگن آناسینا چاتمیشدی. آناسینی چیینینه آلیب بویوز بیرلیکلرینی یارا-یارا بایقوشیوواسینا دوغرو حرکت ائتدی. اؤزآی، ساوونآل و گووَنآل دا قوشاتمانی یارمیشدیلار. آنجاق سئویلآیدان خبر یوخ ایدی. یوزلرجه بویوز عسگرین قافاسی گئتمیشدی. بایقوشیوواسیندا دؤرد آلپَرَن بولوشدو. بیر-بیرلرینه باخیب و باخیشلاری ایله «سئویلآی هاردا؟» دئیه سوردولار. سئویلآی یوخ ایدی. گئری دؤنمه لری ده مومکون دئییلدی. سئویلآیی قاپدیرمیشدیلار. اولگنین آناسی نین یارالاریندان قان سورَکلی دورمادان آخیردی. اولگنین یاردیمینا گلیب آناسی نین یاراسینی ساریماق ایسته دیلر. یارایا باخدیقلاریندا گؤردولر کی، ایش-ایشدن کئچمیش. ایکی طرفیندن قابیرغالارینی سونگولر سرتجه دلمیشدی. اولگنین آناسی نین اؤلومونو اؤنله یه بیلمه یه جکدیلر. آنا اوغلونون بوینونا ساریلدی. «اولگنیم، گئری دؤندون دئمک. گئری دؤنه جگینی بیلیردیم اولگنیم. آتان نییه دؤنمه دی اوغلوم؟» دئدی. اولگن آناسی نین سولماقدا اولان اوزونه باخیردی. بیر نئچه کره «آنا، آنا جان» سؤیله دی. آتاسی ایله باغلی هئچ بیر شئی سؤیله مه دی. آناسی دؤرد آلپَرَنه اوزونو توتوب «آلپَرَنلریم، آنالارینیزین سودو حالالینیز اولسون، سویونوزو کؤله لیکدن قورتا...» دئمک ایسته دی. آنجاق بیتیره بیلمه دی. اؤلموشدو. اللری اولگنین بوینونا برک-برک ساریلاراق اؤلموشدو. اولگن آتاسی نین اؤلومونده اولدوغوندان دا داها سرتجه هؤنکورتو ایله آغلادی. آلپَرَنلر سایقی ایله اولگنین قوجاغیندا اؤلموش اولان آنانین روحو قارشیندا دورموشدولار. بیر آز سسسیزلیکدن سونرا گووَنآل «اؤزگورلوگوموز اوچون بؤیوک بدل اؤده ییریک. بو اؤلوملر بیزی ییلدیرمامالیدیر» دئدی.  

  ساوونآل: آنانی یاخیب آماجیمیزا یؤنه لمه لیییک. بو یولدا بیز اؤزوموز ده فدا اولا بیله ریک. اولگن، سنی آنلاییریق، آنجاق باشقا چؤزگه میز یوخدور. اؤزونه گل!  

  اؤزآی: اوَت دوستلاریم، چوخ حاقلیسینیز. بو گون، یالنیزجا اولگنین آناسی دئییل، یوزلرجه آنالاریمیز، آتالاریمیز، باجی و قارداشلاریمیز اؤلدورولدو. اونلارین هامیسی بیزیم اوچون دَیَرلی یاغیزلار. هامیسی بیزیم اؤز سویوموز.   

  اولگن اؤزونه گلمیشدی. آناسی قوجاغیندا سسسیزجه یاتمیشدی. اوزونو دوستلارینا توتوب «حاقلیسینیز آلپَرَن دوستلاریم. اونلارین هامیسی بیزیم سویوموز. هامیسی یاغیز. یاردیم ائدین آنامی یاخالیم» سؤیله دی.    

  یاغیزلار آنانی اولگنین قوجاغیندان آلماق ایسته دیلر. آنجاق باشارمادیلار. آنا اؤلرکن اوغلونون بوینونا برک-برک ساریلمیشدی. بیر-بیرینه ساریلیب دویونلنمیش اللرینی آلپَرَنلر اولگنین بوینوندان قوپارا بیلمیردیلر. سونوندا زورلا آنانین اللرینی اولگنین بوینوندان آرالاییب قوپاردیلار. اولگن بوینونو چکیب چیخاردیقدان سونرا اؤلموش آنانین اللری یئنه ده بوشلوقدا بیر-بیرینه دویونلندی. آلپَرَنلر آنانین جنازه سینی آلیب بالاخانباجاسینا دوغرو بیر داشین اوستونه چیخیب بورادا جسدی یاخدیلار.  

***

  ایلک عملییاتلاری باشاریسیز اولموشدو. بیر سورو یاغیز قتل ائدیلمیش، اولگنین آناسی اؤلدورولموش، سئویلآی اسیر دوشموشدو. آلپَرَنلر چوخ گرگین ایدیلر. بکله دیکلری قدر یاغیزلار اونلارا قاتیلمامیشدی. اورتاق گؤروشلری بو ایدی کی، یاغیزلار سویسوزلاشدیریلمیشلار. یاغیزلارین اویانیشی اوچون باشقا یؤنته م سئچمه لری گره کیردی. اولگن آغیر دالغینلیغینی قیریب «آرخاداشلار، بو یؤنته مله بیر ایش گؤره بیلمه یه جه ییک. فرقلی یؤنته م گلیشدیرمه لیییک» دئیه سؤزه باشلادی.  

  ساوونآل: اوَت، بؤیله یؤنته مله باشارامایاجاغیمیز بللی. یاغیزلار چوخ یابانجیلاشمیش، بویوزلاشمیشلار. من میلیونلارین بو گؤسترییه قاتیلاجاغینی بکله ییردیم.   

  گووَنآل: سوروملولوغوموز  داها دا آرتاجاقدیر. یاغیزلارین اؤلومونه ندن اولاجاق یؤنته ملردن واز کئچمه لیییک. چوخ آجی و آغیر تجروبه اولدو.  

  اؤزآی: اولموشلارا اوزولمه نین بیر آنلامی یوخ. بو تجروبه نی یاشاماسایدیق، ایندیکی بیلگیلریمیز ده اولمایاجاقدی. آیریجا، بو تؤکولن قانلار یاغیزلارین اویانیشیندا ائتکیسیز  اولمایاجاق، کسینلیکله ائتکیلی اولاجاق. بیزیم گله جکده کی ایشلریمیزده بو تؤکولن قانلار یاغیز اویانیشینا تکان وئره جکدیر. یئتر کی، بیز قورتولوشا اولان اینانجیمیزی ایتیرمه یک.   

  اولگن: منیم بیر دوشونجه م وار. آرتیق بو یؤنته می بیر یانا بوراخمالیییق. لیملی نین دؤرد یانیندا اوسلر120 قورمالیییق. یاغیزلارین بو اوسلره قاچمالارینی یایمالیییق. اوزون سوره ایچینده اولوشان بیر ایشدیر. آیدینلاما دئوری و دئوریمی باشلاتمازساق، یاغیزلارین بو دوزئیی121 ایله هئچ بیر ایش ائده بیلمه ریک. ایذن وئرسه نیز دوشونجه می داها دا آیرینتیلی بیچیمده آنلاتماق ایستردیم.  

  اوچ آلپَرَن یاغیز بیر یئرده: بویور اولگن، آنلات، دینله ییریک.  

  اولگنین سس تونو دَییشمیش داها کسکین و ایستنجلی بیچیمده سؤیله وینه داوام ائتدی: آرخاداشلاریم، منیم اؤزَت اولاراق سؤیله دیگیم بودور. اؤزآی لیملی نین گونئیینده گوده دره ده* کی  اوسسون سوروملوسو اولمالیدیر. گووَنآل لیملی نین باتیسیندا قاراوولدا** بیر اوس قورمالیدیر. ساوونآل لیملی نین دوغوسوندا گئنباجادا اؤز اوسسونو قورمالیدیر. من ده لیملی نین قوزئیینده ایشیقچیخمازدا اوسسومو قوراجاغام. لیملیده بو اوسلرین قورولدوغو خبرلرینی یایمالیییق. یاغیزلارین بو اوسلره وارمالارینی ایسته مه لیییک. بو اوسلرده یاغیزلارین آیدینلانماسی اوچون گرکن هر شئیی ائتمه لیییک. یاغیز بیلینجینه گیرمیش بویوزچولوغو اورتادان قالدیرمازساق، قورتولوشوموز مومکون اولمایاجاق. بویوزلار اسارت دویغولارینی یاغیزلارین روحونا سوخموشلار. ایلک آددیملاردان باشلاماق زورونداییق. یاغیز دیلینه اؤنَم وئریب دیلیمیزین گؤزللیگینی، درینلیگینی آچیقلامالیییق. یاغیز دیلینده، اؤزللیکله یئنی یئتمه و گنج یاغیزلاری ائییتمه لیییک. یاغیزلارین چوخو اؤز دیللرینی اونوتموشلار. سوسدورولموش یاغیز روحونو، یالنیز بو بیچیم اویادا بیله ریک. آیدینلانما ائوره سی آیرینتیلاری ایله باشلاماسا، بویوزلاشما داوام ائده جک و بیز تاریخدن سیلینه جه ییک. یاغیزجایا اؤنَم وئرمه لیییک آرخاداشلار.   

  اولگن بو دفعه کی دانیشیغیندا داها قطعییتلی دانیشیردی. بو یولدا اولگنین هم آتاسی، هم ده آناسی اؤزلرینی فدا ائتمیش، سئودیگی سئویلآی دا توتوقلانمیشدی. بوتون بو آغریلار، سانکی اولگنین ایراده سینه، قطعییتینه دؤنوشموشدو. بویوزلارین اسارتینده سئویلآیین باشینا نه بلالار گتیریلدیگینی بیلمیردیلر. اولگنین سؤیله دیکلری ایله باشقا آلپَرَنلر راضیلاشدیلار. بو آرادا اؤزآی «سئویلآیی نئجه قورتاراجاغیق؟» دئیه سوردو.   

  ساوونآل: دوغرو، اونون قورتولوشو اوچون بیر ایشلر ائتمه لیییک.  

  گووَنآل: صیرف سئویلآیین قورتولوشو اوچون بیر سون عملییات گئرچکلشدیره لیم. داها سونرا اولگنین سؤیله دیگی کیمی لیملی نین دؤرد یانیندا اوسلریمیزی قورالیم.   

  اولگن: سئویلآیین هاردا ساخلاندیغینی بیلمیریک. ساییمیز چوخ آزدیر. یانلیش داورانیشلاریمیزلا اؤزوموزو اؤلومه وئرسک، یاغیزلار قورتولمایاجاق. بو اوزدن ده سئویلآیین قورتولوشونو یاغیزلارین تام اولاراق قورتولدوغو گونه ساخلایالیم. منیم دوشونجه م بو بیچیم. سیزلر نه دوشونورسونوز آرخاداشلاریم؟  

  آلپَرَنلر بیر-بیری نین اوزونه باخیب سوسدورلار، بیر شئی سؤیله مه دیلر. اولگن، آرخادشلاری نین سوسقونلوغونو اونونلا آنلاشدیقلاری آنلامیندا گؤروب داوام ائتدی: منیم اؤنه ریلریمله راضیسینیزسا، همن ایشه باشلامالییق. لیملیده بو خبری یایمالی و هر کس قوراجاغی اؤز اوسسونه دوغرو یولا دوشمه لی، اوردا بیزه سیغینان یاغیزلاری ائییتیب اؤرگوتلندیرمه لیییک.   

  یاغیزلار بو اورتاق قراری ایچدَنلیکله* قبول ائتدیلر. یاغیز دیلی نین قورتولوشونو یاغیزلارین تک قورتولوش یولو کیمی گؤروردولر. بو اوزدن ده اؤزلرینی بیر ساواشچیدان داها چوخ بیر اؤیرتمن گؤرمه یه باشلامیشدیلار. یاغیزلارا بیر-بیر ده اولسا، اؤز دیللرینی سئودیرمک گره کیر دوشونجه سینده ایدیلر. بو دوشونجه ایله آیریلیب داشین آلتیندا یوخویا دالدیلار. اولگنین یوخوسو گلمیردی. سول الی ایله ساغ قولتوغونون آلتینا توخوندو. سئویلآیین قیلیج یاراسی نین ایزینی حیسس ائتدی. دریندن کؤکس اؤتوروب گؤزلرینی گؤیلرده سایریشان سونسوز اولدوزلارا تیکدی.  

***

 لیملیده یاغیزلار آراسیندا خبرلر دولاشیردی کی، آلپَرَنلر لیملی نین چئوره سینده آیدینلانما اوسلری قورموشلار. گوده دره ده، قاراوولدا، ایشیقچیخمازدا و گئنباجادا آیدینلانما اوسلری نین قورولدوغو دیلدن دیله دولاشیردی. یاغیزلارین ایچینده گیزلین چاخناشما وار ایدی. بویوزلار دا بو خبری دویموش، یاغیزلارین لیملی نین دیشینا چیخمالارینا سرت اؤنله ملر آلمیشدیلار. بویوزلارین باشچیسی باشآلان حاققیندا قورخونج خبرلر دولاشیردی. باشآلانین چیلدیردیغی و یاغیزلارا نیفرتی اوزوندن یاغیز اتی یئمه یه باشلادیغی خبرلری دولاشیردی. آرا-سیرا یاغیزلارین بیردن یوخا چیخمالاری بو خبری دوغرولار یؤنده ایدی. یاغیزلار ایکی قورخو آراسیندا بورخولوب قالمیشدیلار. بیر یاندان باشآلان یاغیز اتی یئمه یه باشلامیشدی، باشقا طرفدن لیملی نین دیشینا چیخاجاق اولانلاری قورخودوردولار.   

***

  
سئویلآی اسیر یاخالاندیقدان سونرا یئرین آلتیندا قورخونج بیر زیندانا آپاریلدی. ال-قولونو باغلایب زیندانا آتدیلار. بویوزلارین باشچیسی باشآلان «یاغیزلاری گؤزَتیم قورومونون باشقانی»  آساری خاموتلا بیر یئرده یانینا چاغیردی. باشآلان قورخونج گؤرونومو ایله غضبلی بیچیمده اونلارا دیقتله باخدی. اطرافیندا اتلرینی یئدیگی یاغیزلارین سوموکلری گؤرونوردو. سوموکلرین تمیزلنمه سینی باشآلان اؤزو ایسته میردی. چئوره سینده اؤلدورولموش، اتی یئییلمیش یاغیزلارین سوموکلرینی گؤرمکدن خوشلانیردی. باشآلان اؤنجه، اؤزللیکله خاموتا دیقتله باخدی. خاموت دوردوغو یئرده قورخوسوندان تیر-تیر تیتره ییردی. داها سونرا سانکی کؤهنه لمیش پاسلی قاپی نین سسی کیمی باشآلانین سسی سسسیزلیگی پوزدو. «آسار و خاموت! ان قیسا زاماندا آلپَرَنلرین یاخالانماسینی و اونلاری حوضوروما گتیرمه نیزی ایسته ییرم. سن خاموت! سن اونلارلا بیر سوره یولداشلیق ائتمیشسن. کیملیکلرینی، آماجلارینی داها یاخشی بیلمه لیسن. اونلاری یاخالاماق سنین اوچون چتین اولمامالیدیر. بیرینی یاخالامیشیسنیز. اونو اؤلدورمه یین! اوندان آرخاداشلاری نین نه ائده جکلری حاقدا بیلگی آلین! آنلادینیزمی؟» دئدی. بو زامان باشآلانین یانینا بؤیوک بیر عقرب گلدی. باشآلان قورخونج سسله «من آلپَرَنلرله نه ائده جگیمی یاخشی بیلیرم» دئییب یوکسک سسله گولدو. عقربدن یانیندا اوتورماسینی ریجا ائده رک  آسار و خاموتا «گئده بیلرسینیز. گئدین و منه خوش خبرلر گتیرین!» دئدی. آسار و خاموت تیترک آیاقلاری ایله آرخایا چکیلیب اوزاقلاشدیلار. یولدا آسار «خاموت، سئویلآیین ایشی ایله سن اوغراش. اؤنجه یومشاق داوران. دانیشمازسا، اؤلمه یه جک قدر ایشکنجه ائده بیلرسن. آیریجا، اونا یاغیزلار اوچون بللی اؤزگورلوکلرین وئریله جگیندن ده سؤز ائت! اونوتما کی، یئنیلسک، ایلک اؤنجه سنی اؤز سویونا ایهانتیندن دولایی آساجاقلار» دئدی. دؤنه جکده آیریلماق اوزره ایکن، خاموت «من اونا نه ائده جگیمی بیلیرم سایین آسار، سیز آرخایین اولون!» دئدی.   

  خاموت بیرباشا سئویلآیین توتوقلو بولوندوغو زیندانا گئتدی. سئویلآیین ال-قولو هؤرومچک تورلاری ایله باغلانمیشدی. گیره جکده الینده سونگو ایکی گؤزَتچی وار ایدی. خاموتو گؤرر-گؤرمز باشلارینی اَییب سایقی دوروشوندا بولوندولار. خاموت ایچه ری گیردی. سئویلآیین اوزونه دیقتله باخدی. سئویلآیین اوزونده هئچ بیر یئنیلگه ایزلری گؤرونموردو. سانکی اللری- قوللاری باغلی اولان او دئییلدی. اوزونده یئنیلگه یئرینه تام ساواش و اوغور بلیرتیلری سئزیلمکده ایدی. بو، خاموتو چوخ راحاتسیز ائتدی. خاموت داها دا ایره لی گئدیب سئویلآیلا اوز-اوزه دوردو. سئویلآیین گؤزلرینده پارلایان دؤزوم و یئنیلمزلیک خاموتو راحاتسیز ائدیردی. نئجه باشلایاجاغینی، نه دئیه جگینی بیلمیردی. اؤزونو توپارلاییب «باخ سئویلآی، بیلیرسن کی، من ده بیر یاغیزام. یاغیزلارین داها آرتیق ضرر گؤرمه سینی ایسته میرم. بیر آز اؤنجه بویوزلارین باشچیسی باشآلانلا گؤروشدوم. باشآلان یاغیزلارا ائدیلن باسقیلارین اورتادان قالخماسیندا یاردیمچی اولاجاغینی سؤیله دی. سیز قورخونج ایشله مشغولسونوز. سیزین بو ایشینیزله بوتون یاغیزلار تاریخدن سیلینه بیلر. من دوشونورم کی، سن فرقلی بیر یول سئچیب یاغیزلارا یاردیمچی اولا بیلرسن. چونکو توتدوغونوز یول یاغیزلارا بویوزلاردان داها چوخ ضرر وئریر. سندن ایسته ییم بودور کی، اولگنین، اؤزآیین، گووَنآلین و ساوونآلین هدفلری، نه ائتمک ایسته دیکلری و هاردا بارینا بیله جکلری حاقدا منه بیلگی وئره سن. سن بو ایشینله بوتون یاغیزلارا خیدمت ائتمیش اولارسان» دئدی.  

  سئویلآی خاموتو دینله دی. قونوشماق ایسترکن، اوزونده کی ظفر ایشارتیلاری داها دا پارلار اولوردو. باشینی قالدیریب گؤزلرینی خاموتون گؤزلرینه زیلله ییب «باخ خاموت، سن منیم دئدیکلریمی آنلایا بیلمزسن. آنلایا بیله جک ایچ ائوریم ائوره لرینی کئچیرمه میشسن چونکو. سن بیزیمله یولا دوشدون، آنجاق یوللارین چتینلیگی قارشیسیندا گئری دؤنوب داها آسان، داها راحات بیر یاشام بیچیمی سئچدین. هم ده اؤز سویونا ایهانت ائده رک. سن فیکرن و روحن یئنیلمیش بیر یاغیزسان. سنه سؤیله یه جکلریم بودور: سئوگه ان بؤیوک دئوریمدیر. دئوریملرین ان بؤیویو سئوگیدیر. آلپَرَنلرین روحوندا بو دئوریم گئرچکلشمیشدیر. اونلاری یئنه مزسینیز. بیزلر یئنیلمز اولموشوق. ایچیمیزده کی سئوگی دئوریمی اَییلمه میزه، یئنیلمه میزه انگل اولور. سن ایسه، ساواشمادان یئنیلمیش بیریسن. بیر آلپَرَنین سنینله امکداشلیق ائده جگینی دوشونورسنسه، یانلیماقداسان. بو، منیم سنه سؤیله یه جه ییم سون سؤزومدور. بوندان سونرا آلپَرَنلیگین دؤزوم قورالی نین «قونوشماما اوروجو»نو اؤز اوزَریمده اویقولایاجاغام. بیر تک سؤز بیله، مندن آلامازسینیز» سؤیله دی. داها سونرا سوسدو. خاموت نه دئدیسه، سئویلآیدان یانیت گلمه دی. گؤزَتچیلری چاغیریب سئویلآیا ایشکنجه ائتمه لرینه امر ائتدی. سئویلآیدان بیر تورلو سس چیخمادی. سونوندا خاموت سئویلآیین آیاقلارینا قاپانیب یالوارماغا باشلادی: «سئویلآی، یالواریرام قونوش. آرخاداشلارین حاققیندا بیلگی وئر. من یاغیز دئییلممی؟ قونوشمازسان منی اؤلدوره جک باشآلان، قونوش، یالواریرام قونوش!» دئدی. سئویلآیدان سس چیخمادی.  

***

  اؤزآی لیملی نین گونئیینده گوده دره ده چؤمبه لیب لیملییه طرف باخیردی. گوده دره نی لیملیدن آییران قوربانتپه سی آدیندا بیر تپه وار ایدی. قوربانتپه سیندن لیملی نین هر طرفی آچیقجا گؤرونوردو. گوده دره یه گئده جک اولان یاغیزلار بوردان کئچیب گئتمه لی ایدیلر. اؤزآی گوده دره یه واردیقدان سونرا دئنه تیملرده* بولونموشدو. گوده دره ده ساواش ائییتیم یئرلری آچاجاق، گوده دره نین آرخاسیندا سولوباجادا آلپَرَنلیک ائییتیم قوروملاری قوراجاقدی. سولوباجادا ایکی اؤنَملی اؤزللیک وار ایدی. سولوباجانین اورتاسیندا شوشتپه** آدیندا یوکسک بیر داغ وار ایدی. آلپَرَنلیک زیروه لی بیر داغدا داها یاخشی اؤیره نیلیردی. داغین اتگینده ایسه، بیر بولاق وار ایدی. بو بولاقدان دولایی دا بو بؤلگه نین آدی سولوباجا ایدی. اؤزآی بورادا یئنی یاغیز قوشاغینین122 ائییتیمی ایله اوغراشاجاقدی. اؤزآیین گؤزلرینه قوربانتپه سینده حرکت ائدن قارالتی ساتاشدی. دیقتله باخدی. بیر شئی سئزه بیلمه دی. یالنیزجا حرکت ائدن بیر شئیلر گؤروردو. حرکتده اولان قارالتی یاخینلاشدیقجا اؤزآیین اوزونه گولوجوکلر قونماغا باشلادی. یاغیز گنجلر ایدی. یاغیز گنجلر لیملیدن اوزاقلاشیب آلپَرَنلره وارماق ایسته میشدیلر. هر یاغیز قاچا بیله جگی یؤنو سئچمیشدی. یاغیزلارین گئنباجایا، ایشیقچیخمازا، قاراوولا، گوده دره یه قاچیشلاری باشلامیشدی. یاغیزلار قورخولارینی یئنیب گیزلینجه آلپَرَنلره وارماغی ایسته میش، قورتولوش یولونو سئچمیشدیلر.   

  اؤزآی گنج یاغیزلاری باغرینا باسیب اؤپوردو. «خوش گلدینیز!» دئییب سئوینجیندن نه ائده جگینی بیلمیردی. یاغیزلار لیملیده دورومون چوخ آغیر اولدوغونو دئییردیلر. آیریجا، یوزلرجه یاغیزین گئنباجایا، ایشیقچیخمازا و قاراوولا قاچدیقلارینی دا دئییردیلر. اله دوشن فورصتده یاغیزلار بو دؤرد بؤلگه دن بیرینه قاچیرلار دئیه هیجانلا دانیشیردیلار.   

  گونلر کئچدیکچه، آلپَرَنلره قاچیب سیغینان  یاغیزلارین سایی آرتیردی. بو دؤرد بؤلگه ده اون مینلرجه یاغیز ائییتیم گؤرمه یه باشلامیشدی. آلپَرَنلره سیغینان یاغیزلار روحی و بدن ائییتیملریندن کئچیردیلر. زامان کئچدیکچه، ساواشچی یاغیزلارین سایی آرتیردی. اؤزآی شوشتپه نین باشیندا آلپَرَنلیک درسلری کئچیردی. بونون یانیسیرا گوده دره ده دوزنلی بیر اوردو اولوشومونون ائییتیمی ایله ده اوغراشماقدا ایدی. یاغیزلارین سئویملی دوستو اولموشدو اؤزآی آلپَرَن. اونون فداکارلیغی، یاغیزلارا گؤزل بیر اؤرنک اولوشدورموشدو. اؤزآی یاغیزلارین سئویملیسی اولموشدو.   

  گئنباجادان بیر یول اوزانیردی ایشیقچیخمازا طرف. بو یولا بئل یولو دئییردیلر. بئل یولو قاراوولون اتکلرینده کی ائل یولو ایله بیرلشیردی. ائل یولو گوده دره یه قدر اوزانیب گئدیردی. آلپَرَنلر بو یوللارلا بیر-بیرینه گؤندرگه ده بولونوردولار. اؤزل چاپارلار123 سئچیلمیشدی. بونلارین گؤره وی دؤرد اوس آراسیندا خبر آپاریب گتیرمک ایدی. چاپارلارین وئردیگی بیلگیلره گؤره هر دؤرد بؤلگه ده دوروم سانیلدیغیندان داها یاخشی ایمیش و اون مینلرجه یاغیز ائییتیمه آلینمیشدیر. بو خبرلر آلپَرَنلری و یاغیزلاری سئویندیریر، اونلاردا روح یوکسکلیگی یارادیردی. بوتون اوسلرده یاغیز دیلینده اوخوللار آچیلمیش، اؤزللیکله یئنی یئتمه و گنج یاغیزلار بورادا یاغیزجانی دریندن اؤیره نیردیلر. یاغیزجانین اؤلمه یه جه یینه گوجلو بیر اینانج شکیللنمیشدی. بو اینانج اونلارین سون ساواشدا اوغور قازاناجاقلارینا دا یانسیییردی. یئنی بیر یاغیز کیملیگی اولوشوردو. اؤز دیلینده دوشونن، اؤز دیلینده یازان یاغیزلار. اؤز دیللرینی اؤیره نن یاغیزلاردا اؤزگووَن یارانیردی. اورتاق گؤروش بو ایدی کی، یاغیزلار اؤز دیللرینده یازیب-اوخومادیقلاری اوچون اسارته تسلیم اولورلار. یاغیز کیملیگی نین بیچیملنمه سینده یاغیز دیلی اورتا دیرَک رولونو اویناییردی. یاغیزلار یئنیدن دوغور، یئنیدن وار اولوردولار. وارلیغا باخیشلاری دَییشیردی. داها اؤنجه یاغیز دیلی اوغروندا ساواشاجاقلارینی هئچ عاغیللارینا گتیرمزدیلر. ایندی ایسه، اوسلرده ائییتیلن هر بیر یاغیز اوچون یاغیز دیلی یولوندا ساواشماق بیر شرف ساییلیردی. یاغیزجیلیقلا یاغیزجاجیلیق ائشانلاملی124 آنلاییشلار کیمی آلقیلانماقدا ایدی. بعضن اولگن، ساوونآل، گووَنآل و اؤزآی یاغیزلارین یاغیز دیلینده درین بیلگی ایچه ریکلی دارتیشمالارینی گؤردوکلرینده ایچلری اوموتلا دولوب-داشیردی.   

   بو شکیلده زامان ایره لیله ییردی. بیر گون چاپار یاغیزلار اولگندن اؤزل خبر گتیردیلر. اولگن اوسلرین بیری نین لیملییه دئنه مه سالدیری دوزنله مه سینی اؤنه رمیشدی. بویوزلارین نه کیمی حاضیرلیقلار ائتدیکلرینی بیلمک اوچون دئنه مه بیر سالدیری گرکدیگینی ساوونماقدا ایدی. آلپَرَنلر اولگنین بو اؤنه ریسینی قبول ائتدیلر. اؤزآی چاپارلارا سؤیله دی کی، بو سالدیرینی من دوزنله مک ایسته ییرم. باشقا آلپَرَنلر ده بو سالدیریا کؤنوللو اولدوقلارینی دویوردولار. آنجاق اؤزآیین ایسته یی اوزَرینه دئنه مه سالدیری نین یاپیلماسی اونا بوراخیلدی.  

***

  اؤزآی ائییتدیگی اوردوسونو بو ساواش اوچون حاضیر دوروما گتیردی. سولوباجادا اولان یاغیزلارین دا گوده دره یه گلمه سینی ایسته میشدی. تاخیل داشییان یاشلی یاغیزلار، یاغیزجا اؤیره نن یئنییئتمه گنجلر و باشقا گنجلر ده توپلانمیشدیلار. ساغلیغی یئرینده اولمایان یاغیزلار دا گوده دره ده کی توپلانتییا گلمیشدیلر. گوده دره ده کی یاغیزلار آراسیندا بؤیوک بیر جوشقو وار ایدی. یاغیزلار اؤز کیملیکلرینی آنلادیقجا یاشامین نه قدر گؤزل اولدوغونو دا آنلاییردیلار. اؤزگورلوگون نئجه بیر نعمت اولدوغونو حیسس ائدیردیلر. یئنی موتلو یاغیز حیاتی باشلامیشدی گوده دره ده. بو موتلولوق ایچلرینده دالغالاندیقجا لیملیده کی میلیونلارجا یاغیزی قورتاما گؤره ولرینی ده آنلامیش اولور، بؤیوک بیر قورتولوش ساواشینا قاتیلماغی شرف ساییردیلار. اؤزآی اون مینلرجه یاغیزین اؤنونه چیخیب اؤنجه اونلاری دیقتله ایزله دی. یاغیزلارین اوزونده دالغالانان سئوینج گؤرونتولری اؤزآیی ممنون ائدیردی. لیملیدن قاچارکن، آیاقلاری قیریلیب آخساق دوروما دوشموش یاغیزلارا اؤزل سایقی گؤستریلیردی. اؤزآیین اؤندرلیگینده سایقیلی یئنی یاغیز معنوییات اورتامی قورولموشدو. دایانیشما و یاردیملاشما اوچون هر تور فداکارلیغا حاضیر اولان یئنی یاغیز قوشاغی اورتایا چیخمیشدی. اسارت دویغولارینی وارلیقلاریندان، دونیاگؤروشلریندن سیلیب، سؤکوب آتمیش اؤزگور یاغیزلار. اونلار بو بؤیوک موتلولوغو اؤزآیین فداکارلیغینا بورجلویدولار. اؤزآی یاغیزلارین یولوندا بؤیوک فداکارلیقلار ائتمیش، بعضن اؤلومه قدر ایره لی گئتمیشدی. «آلپَرَنلیک موطلق فداکارلیق دویغولاری ایله یاشاماقدیر» دئییردی اؤزآی. بونو دا داورانیشلاری ایله سرگیله ییردی. اؤلوم قورخوسونو وارلیغیندان سیلیب آتمیش اولان اؤزآی بوتون یاغیزلارین اونون کیمی اولماسینی بکله میردی. بونون اوچون اؤزل ائییتیملر گره کیردی. ائتدیگی فداکارلیقلاری اونودوردو. بیر یاغیز اونون هانسیسا فداکارلیغی حاققیندا دانیشماق ایسترکن، «من آنیمسامیرام. بو، نه زامان اولموش؟» دئیه گوله-گوله سوروردو. «آلپَرَنلیک، دویغودا و دوشونجه ده فداکارجاسینا ایره لییه دوغرو یورومکدیر» دئییردی. اؤزآی یاغیزلار اوچون اؤزگور یاغیز اؤرنه یی ایدی. اؤزآیین ایگیدلیگی، دوروستلوگو و فداکارلیغی گوده دره ده توپلانان یاغیزلاردا قورتولوش اومیدینی گوجلندیریردی. اؤزآی بو قورخونج ساواشا گیرمه دن اؤنجه گوده دره ده توپلانان یاغیزلارا بیر سؤیله و سؤیله مک ایسته ییردی. یاغیزلار اؤزآیی دینله مک اوچون توپلانمیشدیلار. اؤزآی بیر داشین اوستونه چیخیب سؤیله وینه بؤیله باشلادی: 
یاغیزلار، بیز اوزون زاماندیر گوده دره ده یاغیز کیملیگینی، یاغیز دیلینی و تاریخینی اؤیرنمکده ییک. اؤیرندیگیمیز بیلگیلر بیزی قورتولوش ساواشینا گیرمه یه سؤوق ائتمکده دیر. بوتون اؤیرندیکلریمیز بویوزلار طرفیندن اونوتدورولموش گئرچک کیملیگیمیزدیر. بیز یاغیز سویوندانیق. آرتیق گوده دره ده اؤز تاریخی آنیلارینی آنیمسایان اون مینلرجه یاغیز یئتیشمیشدیر. بو اؤیره نمه سورَجی دورمادان داوام ائده جکدیر. بونا بنزر یاغیز کیملیگی نین یوکسه لیشی گئنباجادا، ایشیقچیخمازدا و قاراوولدا دا داوام ائتمکده دیر. بوتون یاغیزلار بیر گون لیملییه دؤنه رک، اورادا ایندیلیک اسارتده بولونان میلیونلارجا سویداشیمیزلا بیر یئرده اؤز یوردوموزدا یاشایاجاغیق. سئوگیلی یاغیز آرخاداشلاریم، اؤزگورلوک، یالنیزجا بیر تک یاغیز اولاراق قورتولماق دئییلدیر. باشقالاری اوچون یاشایا بیلمه صنعتینی ده گوده دره ده بولوندوغوموز سوره ایچینده اؤیره ندیک. بو گون لیملیده بویوزلارین سلطنتینی دئویرمک اوچون بؤیوک بیر ساواشا گیره جه ییک. یوردداشلاریمیزین قورتولوشو اوچون ساواشاجاغیق. بو ساواشا قاتیلماق ایسته ین وارمی؟  

  گوده دره نی اون مینلرجه یاغیزین «وااررر» فریادی دولدوردو. بیر اورتا یاشلی آخساق یاغیز اؤزآیین یانینا داشین اوستونه دیرماشدی. بو یاغیز لیملیدن قاچارکن، بویوزلار آیاغینی ووروب قیرمیشدیلار. آیاغی نین بیری یوخ ایدی. اؤزآی اونا یاردیم ائتدی. آخساق یاغیز بیر الی ایله اؤزآیا سؤیکه نیب «یاغیز دوستلاریم، ان بؤیوک آرزوم بو قوتسال ساواشا قاتیلماق اولموشدور.» سؤیله دی و سونرا دا اوزونو اؤزآیا توتوب «اؤزآی آلپَرَن، منه ده بو ساواشا قاتیلمام اوچون ایذن وئرین!» دئدی. آخساق یاغیزین بو قیسا سؤزلری یاغیزلاری دویغولاندیریب گؤزلرینی یاشارتدی. اؤزآی دا برک دویغولانمیشدی. اوزونو آخساق یاغیزا توتوب «ساواشماق، یالنیزجا قیلیجلا ساواشماق دئییلدیر. سنین روحونداکی بؤیوک قورتولوش دویغولاری بیزیم گله جگه اولان اینانجیمیزین قایناغیدیر. گوده دره یه گلدیگین مودتده یاغیز کیملیگی حاققیندا ان گئنیش بیلگی بیریکدیرنلردن بیری ده سنسن. بیلگیلرینی سورَکلی لیملیدن گوده دره یه آخیشان یاغیزلارلا پایلاشیب اونلاری ائییتمن ان بؤیوک ساواشدیر. بیزیم ساواشیمیز دوشونجه ده و دویغولاردادیر هم ده. سنین تاریخی گؤره وین بو ساواشا قاتیلماقدان داها دا یوکسکدیر» دئدی.   

  داها سونرا دا آخساق یاغیزین داشین اوستوندن ائنمه سینه یاردیمچی اولدو. آخساق یاغیزین بو داورانیشی یاغیزلاردا ساواش جوشقوسو یاراتمیشدی. ساواشچی گنجلردن بیر اوردو دوزنلندی. ساواشا قاتیلاجاق اولانلارین دیشیندا بوتون یاغیزلار اؤز گؤره ولری نین باشینا دؤندولر. اؤزآیین باشچیلیغی ایله یاغیز اوردوسو گوده دره دن لیملییه دوغرو حرکته کئچدی. بویوزلار قوربانتپه سینده اللرینده سونگولری ایله دورموشدولار. یاغیزلارین لیملییه دوغرو حرکتینی آرخایا خبر وئردیلر. بویوزلار دا ساواشا حاضیر دوروما گلدیلر. یاغیزلار «یاغیزلارا اؤزگورلوک» دئییب سالدیردیلار. قیزغین ساواش باشلادی. یاغیزلار لیملی نین اورتاسینا دوغرو ایره لیله ییردیلر. اؤزآی داها اؤنده بویوزلارین صفینی یاریب ایره لیله ییردی. بو زامان بویوزلار گئرییه چکیلیب قاچماغا باشلادیلار. اؤزآی شاشیریب قالدی. ندن ساواشمادان قاچدیقلارینی آنلایا بیلمه دی. آنجاق سالدیریسیندان دا واز کئچمه دی. لیملییه دوغرو آرخاسینداکی یاغیز اوردوسویلا ایره لیله ییردی. قوربانتپه سیندن لیملییه آشدیقدان سونرا بویوزلارین ندن قاچدیقلاری بللی اولدو. اؤنجه قورخونج سسلر دویولماغا باشلادی. داها سونرا تورپاغین آلتیندا بیر شئیلر ترپندی. بیردن مینلرجه عقرب تورپاغین و داشین آلتیندان چیخیب یاغیزلارا سالدیردیلار. باشآلانین یانیندا عقربلرین باشچیلاری نین دولاشما سببی ایندی بللی اولوردو. بویوزلار عقربلرله آنلاشمیش اونلاری یاغیزلارا قارشی ساواشا چکمیشدیلر. عقربلر قویروقلاری ایله یاغیزلاری ازیب یوخ ائدیر، اؤنلرینه گله نی یئییردیلر. اؤزآی تله یه دوشدوکلرینی آنلامیشدی. آنجاق گئرییه دؤنوش یوللاری دا عقربلر طرفیندن قاپانمیشدی. تک یول وار ایدی: ساواشماق. ایکی قیلیجی ایله ساواشان آلپَرَن اؤزآی عقربلرله ساواشا-ساواشا لیملی نین اورتاسینا، باشآلانین بولوندوغو یووایا دوغرو ایره لیله ییردی. گئرییه دؤنمک مومکون دئییلسه، باشآلانین یوواسینا گیریب اونو اؤلدورمکدن باشقا چاره قالمامیشدی. اؤزآی ساواشا-ساواشا بؤیله دوشونوردو. یاغیز اوردوسو زامان کئچدیکچه، عقربلر طرفیندن یئییلیب یوخ ائدیلیردی. آنجاق یاغیزلار دا یوزلرجه عقربی اؤلدوروب یارالایاراق لیملی نین اورتاسینا دوغرو ایره لیلمه لرینه داوام ائدیردیلر. یاغیز اوردوسو بوتونویله محو ائدیلمیشدی. اؤزآی تک قالسا دا، ساواشینا داوام ائدیردی. اؤنونه قورخونج بؤیوک بیر عقرب چیخدی. عقرب قویروغونو قالدیریب اؤزآیا وورماق ایسترکن اؤزآیین قیلیجلاری عقربین قارنینی سؤکوب داغیتدی. عقرب قورخونج سس چیخاراق یئره سریلدی. اؤزآی ایره لیله ییشینه داوام ائدیردی. بو زامان قارشیدا بیر آز کناردا خاموتو گؤردو. خاموت «اؤزآیی دیری ایسته ییرم، اونو دیری یاخالایین. هؤرومچکلر گلسین!» دئدی. یوزلرجه هؤرومچک بیر آندا اؤزآیین چئوره سینی آلدیلار. هؤرومچکلر سورعتله اؤزآیین چئوره سینده تور هؤرمه یه باشلادیلار. گئت-گئده هؤرومچک تورلاری اؤزآیا یاخینلاشیردی. آماج اؤزآیین قوللارینی ساراراق اسیر یاخالاماق ایدی. عقربلر ده کنارا چکیلمیش هؤرومچکلرین تور هؤرمه سینی سئیر ائدیردیلر. اؤزآی تام اولاراق قوشاتیلمیشدی. آرتیق قیلیجی ایله بو قدر تورو قیریب ساواشینا داوام ائده بیلمزدی. بو آن لیملی نین دوغوسوندا چوخ اوزاقلاردا باشی سئیرک دومانلا ساریلمیش چَرَنبیل داغینا گؤزلری ساتاشدی. اؤزآی، یالنیز قالمیشدی. آنجاق اوزونده کی اوموت شاشیرتیجی ایدی. عقربلر، بویوزلار بیر یئرده اؤزآیین قوللاری نین نئجه ساریلاجاغینا باخیردیلار. اؤزآی، هؤرومچک تورلاری نین داها دا یاخینلاشدیغینی گؤروردو. بیر آز داها بو تورلار یاخینلاشاجاق اولسایدی، قیلیجینی قوللانا بیلمه یه جکدی. ایکی قیلیجی اللرینده ایدی. قیلیجیندان عقرب قانی دامیردی. چئوره سینی اؤنجه دیقتله سئیر ائتدی. داها سونرا گؤزلرینی چَرَنبیل داغینا تیکیب «اؤز...گور..لووووک» دئیه باغیردی. اؤزآی آلپرنین بو هایقیرتیسیندان هؤرومچکلر ده دیکسینیب گئری چکیلدی. عقربلر، بویوزلار و هؤرومچکلر شاشیریب قالمیشدیلار. اؤزآی آلپَرَن قیلیجلارینی بوتون گوجو ایله اؤز قارنینا سوخموشدو. اؤلمک اوزره ایدی. هؤرومچکلر ده کنارا چکیلمیشدیلر. خاموت قوشاراق اؤزآیین یانینا گلدی. اؤزآیین قیلیجلاری اؤز قارنینا سوخماسی خاموتون بوتون خیاللارینی برباد ائتمیشدی. خاموت اؤزآیی دیری یاخالاییب باشآلاندان موژده آلاجاغینی دوشونوردو. اؤزآی سون نفسلرینی چکیردی. خاموت اؤزآیین باشی نین اوستونده دورموشدو. اؤزآیین گؤزلری سونسوز ماوی گؤیلره زیللنمیشدی. «آلپَرَنلر تسلیم اولمازلار!» دئییب گؤزلرینی قاپادی.   

***

  اؤزآیین اؤلومو آلپَرَنلری چوخ اوزموشدو. ان وفالی یولداشلاریندان بیرینی ایتیرمه لری نین آجیلارینی یاشاییردیلار. گئنباجادا ساوونآل، ایشیقچیخمازدا اولگن، قاراوولدا گووَنآل چوخ اوزوگون دورومدایدیلار. آلپَرَنلره سیغینمیش یاغیزلار اؤزآی حاققیندا داها چوخ بیلگیلنمک ایسته ییردیلر. آلپَرَنلر ده چتین گونلری نین یولداشی اولموش اؤزآیی یاغیزلارا آنلادیردیلار. آلپَرَنلرین اورتاق قرارلاری اوزَرینه گوده دره ده یئرلشن بوتون یاغیزلار قاراوولا داشیندیلار. گووَنآل آخساق و یارالی یاغیزلارین قاراوولا داشینماسی اوچون گرَکن قولایلیقلاری ساغلادی. اؤزآیلا بیر یئرده مینلرجه یاغیز فدا اولموشدو. آلپَرَنلر اؤزگورلوگون آسانجا الده ائدیلمه یه جگینی یاغیزلارا دانیشیردیلار. آنجاق بوتون بو چتینلیکلر بیزی اؤزگورلوک ساواشیمیزدان واز کئچیره بیلمز دوشونجه سینی ده وورقولاییردیلار. اولایلارین دیرمانیشی و یاغیزلارین لیملیدن آلپَرَنلره سیغینماق اوچون دسته-دسته قاچمالاری بویوزلاری داها دا گوجلو اؤنلملر آلماغا زورلاییردی. لیملیده اولاغانوستو گؤزَتیم125 دورومو برقرار اولموشدو. اؤزآیین تسلیم اولماییب «اؤزگولوک!» باغیراراق اینتیحار ائتمه سی لیملیده کی یاغیزلارین دویغولارینی دریندن ائتکیله میش، بؤیوک اویانیشا سبب اولموشدو. آلپَرَنلرین هر تورلو گؤندرگه لرینی یاغیزلار بیر-بیرلرینه گیزلینجه چاتدیریردیلار. یاغیزلارین اویانیشی اؤزآیین اؤلوموندن سونرا فداکارلیق دوزئیینه یوکسلمیشدی. لیملیده بویوزلارین حرکتلرینه دیقت ائدن یاغیزلار بویوزلاشمیش یاغیزلارین دا داورانیشلارینی گؤزدن قاچیرمیردیلار. بیر نئچه یاغیز بیر گون یاغیلین باشآلانین یانیندان گیزلینجه چیخدیغینی گؤرموشدولر. یاغیل بیر نئچه بویوزلا بیرلیکده سون واختلار یاغیز حاقلاریندان گیزلین-گیزلین دانیشماغا باشلامیشدی. داها سونرا یاغیلین بیر نئچه آرخاداشی ایله بیر یئرده لیملینی ترک ائدیب گووَنآلا قاتیلدیغی خبری یاییلدی. یاغیزلیق بیلینجینه وارمیش یاغیزلار یاغیلین بو داورانیشیندان چوخ اندیشه لی ایدیلر. یاغیلین گووَنآلا ضرر وئره جگیندن قورخوردولار.   

  آلپَرَنلیک قوراللارینا گؤره اونلارا سیغینان بوتون یاغیزلارا سایقی ایله داورانیلمالی ایدی. گووَنآل بیر زامانلار اونلارلا یولون یاریسینا قدر یول یولداشی اولموش، داها سونرا یولون چتینلیکلریندن دولایی خاموتلا بیرلیکده گئری دؤنموش اولان یاغیلی قبول ائتدی. اسکی گونلر حاققیندا اصلا بیر سؤز دیله گتیرمه دی.   

  بو آرادا آلپَرَنلر لیملی ایله قاراوول آراسیندا یئرلشن چوخوردان یئرالتی لیملییه دوغرو تونئل قازماغی دوشونموشدولر. بو تونئلی لیملیده عقربلرین و هؤرومچکلرین توپلو یاشادیقلاری یئره قدر داوام ائتمه لی ایدی. گووَنآلین باتیدان، ساوونآلین دوغودان سالدیراجاغی گون عقربلرله هؤرومچکلرین باریناقلاری یئرین آلتیندان اوچورولاجاقدی. اون مینلرجه یاغیز چوخوردان لیملییه طرف اوزانان تونئلدن دیشارییا تورپاق داشیییردیلار.   

***

  
ساوونآل گئنباجادا یاغیز کیملیگی نین یوکسه لیشی قونوسوندا اوخوللار دوزنله میشدی. گئجه سینی گوندوزونه قاتیب یاغیز دیلی، یاغیز کیملیگی حاققیندا یاغیزلاری بیلگیلندیریردی. بیر یاندان یاغیزلارین دوشونجه لری، دویغولاری ائییتیلیر، بیر یاندان دا ساواش فنلری اؤیره دیلیردی. گئنباجادا گنج یاغیزلارین آلپَرَنلشمه لری یولوندا ساوونآل بوتون یارادیجی گوجونو سفربر ائتمیشدی. گئنباجادا قایناشان یاغیزلاردا یئنی بیر جوشقو اولوشموشدو. سانکی دونیایا یئنیدن گلمیشلرجه سینه، موتلو ایدیلر. یئنی بیلگیلر اونلارا یئنی کیملیک قازاندیریردی. ساوونآلین دوروستلوگو، هر بیر یاغیزا سانکی اؤزبه اؤز قارداشی کیمی داورانماسی یئنی کیملیکلری ایله شرفله نن یاغیزلار اوچون یاخشی اؤرنک اولوشدورماقدا ایدی. اون مینلرجه یاغیز یئنی کیملیک قازانیمی یولوندا چابالاماقدا، ساوونآلی دینله مکده ایدیلر. بیر کره سینده ساوونآل «یاغیزلار، اصلینده قازاندیقلارینیز یئنی کیملیک دئییل، اونوتدورولموش کیملیگیمیزدیر. وار اولان کیملیگیمیزی بیلینجلی بیچیمده آلقیلاییشیمیز اونو بیزه یئنی گؤستریر. بیز اؤز وارلیغیمیزی آنلاماق و اؤزومسه مک سورَجینی یاشاماقداییق. یارادیلیش فیطرتی اساسیندا یاشاماق بیزه ایچگووَن وئرمکده دیر. بیز یاغیز اولاراق یارادیلمیشیق. یاغیزسیزلاشماق و بویوزلاشماق روحوموزا ترسدیر. بو اوزدن ده ایچگووَنیمیزی بیرئیسل و توپلومسال ساحه ده ایتیرمیشدیک. اؤز کؤکوموز و دَیَرلریمیز اوزَرینده یاشاماق ایچیمیزی گووَنله  و یاشاماق سئوگیسی ایله دولدورماقدادیر. بویوزلارین اسارتینده اولدوغوموز زامان حیات بیزیم اوچون بئزدیریجی ایدی. ایندی ایسه، یاشاماق ایسته ییریک. اؤزگورلوک یوخدورسا، یاشاییشین هئچ بیر آنلامی اولماز. بیز ایندی، یالنیز یاشاماق دئییل، هم ده ساواشماق ایسته ییریک. لیملیده اؤزگور یاشام نعمتیندن یوخسون بوراخیلان سویوموزو قورتارماق ایسته ییریک. بؤیله بیر قوتسال ساواش اوچون یاشاییشیمیزی دوزنله مزسک، بو کز ده اؤزوموز اؤزوموزو اسارته محکوم ائدریک. بیر تک یاغیز بیله، اسارتده قالمامالیدیر. بویوزلارین بو توتومونو و داورانیشلارینی تاریخه گؤممه لیییک. اونلار اؤزلرینی اوستون بیلیرلر. بیز ایسه، ائشیتلیک یولوندا ساواشیریق. چونکو سیزلره آنلاتمیش اولدوغوم تاریخیمیزده کی آلپَرَنلیک ایلکه لری بیزی ائشیتلییه چاغیرماقدادیر. بیز قازاناجاغیق، چونکو آرتیق آلپَرَنلیک دوشونجه سی یاغیزلار ایچینده بیر تؤره یه دؤنوشموش، مینلرجه یاغیز آلپَرَنلیگین نه اولدوغونو، آلپَرَنلرین نئجه داورانماسی گرکدیگینی بیلمکده دیر.» سؤیله دی.  

  قوشاباجا گئنباجانین آرخاسیندا یئرلشیردی. ساوونآل یانیندا بیر نئچه یاغیزلا بیرلیکده قوشاباجادا چوجوقلار و یئنی یئتمه گنجلر اوچون یاغیز دیلی اوخوللارینا باش چکیب ساواش فنلرینی اؤیرتدیگی گئنباجایا دوغرو دیرماشیردیلار. قوشاباجانی گئنباجادان آییران یوکسک بیر تپه ایدی. بو تپه دوغویا دوغرو اوزاندیقجا آلچالیب دره لره قوووشوردو. دره لرده سؤیودلودره سی آدلانان بیر دره وار ایدی. بو دره ده بیر چوخ سؤیود، قلمه و چینار آغاجلاری وار ایدی. آغاجلارین باشی یوکسلمیش، قوشاباجا ایله گئنباجانی آییران تپه نین باشیندان دا گؤرونوردو. ساوونآل چئوره سی ایله بیر یئرده تپه نین باشیندا ایدی. گئنباجایا ائنمک ایسترکن، لیملیدن یئنیجه گئنباجایا گلمیش بیر گنج یاغیز «ساوونآل، کیملیگیمیزین یوکسه لیشیندن سورَکلی دانیشیرسان، بو یوکسه لیش نئجه اولور؟» دئیه سوردو. یاغیزلار بو گنج یاغیزا دؤنوب باخدیلار. ماراقلی سورو سورموشدو یاغیزلارا گؤره. ساوونآلین جاوابی اونلار اوچون ده اؤنَملی ایدی. گئرچکدن نه ایمیش بو کیملیک یوکسه لیشی نین آنا ایلکه لری؟ ساوونآل اوتلارین آراسیندان تپه ده بیر داشین اوستونه چیخدی. یانینداکی یاغیزلاردا عئینی داشین اوستونه دیرماشدیلار. ساوونآل سؤیودلو دره سیندن باشلاری گؤرونن چینار آغاجلاری، قلمه و سؤیودلری گؤستردی. یایین یاواشچا اسن کولگی سؤیودلودره سینده کی آغاجلارین یاشیل باشلارینی دالغالاندیریردی. ساوونآل «او آغاجلاری گؤرورسونوزمو؟» دئیه سوردو.  

  سورو سوران گنج یاغیز: اوَت گؤروروک.  

  ساوونآل: او آغاجلار او قدر یوکسلمیشلر کی، باشلاری اوزاقلاردان دا گؤرونور. ان آشیری توفانلارین قارشیسیندا دا بئللری قیریلمادان دیره نرلر. ندن بیلیرسینیزمی؟  

  یاغیزلار بیر سسله: ندن؟  

  ساوونآل: چونکو اونلارین کؤکلری چوخ درینلیکده دیر. کؤکلری درینلیکده اولمایان بیر آغاج یوکسله بیلمز. یوکسلمک اوچون درینلشمک گره کیر. یوکسه لیش و درینلیک بیر-بیرینی تاماملایان اولقولاردی. یاغیزلارین کؤکلری وار. بو کؤکلرین درینلیگینه ائنمه دن یاغیز یوکسه لیشی مومکون اولا بیلمز. بویوزلار بیزی اؤز کؤکوموزدن اوزاقلاشدیریب بویوزلاشدیرماق ایسته میشلر. «اوت اؤز کؤکو اوستونده بیتر» دئمیشلر دده لریمیز. بیز بویوز کؤکو اوزَرینده یوکسله بیلمه ریک. بویوزلار او کؤک اوزَرینده یوکسله بیلر، بیز دئییل. بیزیم دیلیمیز و کیملیگیمیز بویوزلاردان فرقلیدیر. بیز یاغیز قاریشقالاریق، اونلار بویوز. تانری بیزی ایلک گوندن یاغیز، اونلاری دا بویوز یاراتمیش. بو فرقلیلیکلرده درین حیکمت وار. بو فرقلیلیکلر یوخ ائدیلمه مه لیدیر. بو فرقلیلیکلره احتییاج اولماسایدی، دوغا بیزلری یاغیز دئییل، بویوز یاراداردی. بو فرقلیلیکلری اورتادان قالدیرماق دوغانین یارادیجیلیق ایلکه لرینه آیقیریدیر. یاغیز موسیقیسی، یاغیز دیلی، یاغیز کئچمیشی چوخ سئویملیدیر بیزیم اوچون. بیزیم «یاغیز اویانیشی» اولاراق تانیملادیغیمیز دا بودور. بیزیم بویوزلارا قارشی دوشمنچیلیک دویغوموز یوخ. آلپَرَنلیک کولتورونده دوشمنلیک دویغوسو یوخدور. دوشمن اولدوغوموز بویوزلارین وارلیغی دئییل، اونلارین باشینداکی یاغیزلارا قارشی دوشونجه لریدیر. بو دوشونجه لریندن واز کئچسه لر، ساواشا دا احتییاج قالماز. آنجاق واز کئچمزلر. آلیشمیشلار بو دوشونجه یه. ترک ائده بیلمزلر. بو اوزدن بیز ده اؤز اؤزگورلوگوموز و کیملیگیمیز یولوندا ساواشیب اوغور قازانمالی و زورلا دا اولسا، اونلارین بو قورخونج یاغیز دوشمنلیکلرینی یئنمه لیییک. بؤیله ساواشلار دا قانسیز اولمور نه یازیق کی. آنجاق بویوزلار قورخاقدیرلار. آلپَرَنلیکده بیلدیگینیز کیمی، قورخاقلیق دویغوسو یوخدور. یاغیزلار دا قورخو دویغوسونو اؤز ایچلریندن سیلمیشلر. قورخاق اولماسایدی بویوزلار عقربلری و هؤرومچکلری اؤزآیلا ساواشماق اوچون یاردیما چاغیرمازدیلار. اؤزآی نه ائتدی؟ قورخمادی. سون نفسینه قدر ساواشدی و سونرا دا اؤز اینتیحاری ایله لیملیده کی یاغیزلاردا اؤزگورلوک دوشونجه سینی و دویغولارینی آلوولاندیردی. بودور آلپَرَنلیک. اؤزآیین ساواشی و اینتیحاری یاغیز آزادلیق حرکتینی گوجلندیردی. بونون آدی یوکسه لیشدیر. اؤزآی اؤز سویوموزون درینلیکلرینه ائنمیشدی. یاغیز کیملیگی نین درینلیکلری اساسیندا یوکسلمیشدی. بؤیله درینلیکلره ائنه رک، یوکسلمیش اولان آلپَرَنلر اسارتی هئچ بیر بیچیمده قبول ائتمزلر.   

  ساوونآل، اؤزآی حاققیندا دانیشارکن، اؤزللیکله هیجانلانیردی. گؤزلرینی گیزلین دویغوساللیق ساریردی. گؤزلریندن یاش آخماسا دا، گؤزلرینی دولدورموش گؤز یاشلاری گؤزلردن قاچمیردی. تپه دن گئنباجایا دوغرو ائنیردیلر. ساوونآلین یانینداکی یاغیزلار دویغولو بیلگیلرله دولوب داشمیشدیلار. گئنباجادا یاغیزلار ساواش فننی اؤیره نیردیلر. دسته-دسته ساواش تعلیمی کئچیریردیلر. ساوونآل چوغانین126 کؤلگه سینده بیر نئچه یاغیزین توپلاشیب دارتیشدیقلارینی گؤردو. چوغانا دوغرو ایره لیله دی. یاغیزلارین دارتیشمالارینا قاتیلماق ایسته ییردی. چوغانین دیبینده لیملیدن یئنی گلمیش بیر یاغیز گنج آتشین سؤزلر و شعرلر سؤیله ییردی. چئوره سینده کی  یاغیزلار دا دیقتله دینله ییردیلر. «لیملیده میلیونلارجا یاغیز بیزیم قورتولوش ساواشینا باشلامامیزی بکله ییر آرخاداشلار!» دئییردی. ساوونآل دا باشقا یاغیزلارلا بیر یئرده گنج یاغیزی دینله ییردی. گنج یاغیزا «سنین آدین ندیر؟» دئیه سوردو.   

  گنج یاغیز: منیم آدیم آرپایدیر، آرپای.   

  باشقا بیر یاغیز: قونوشمانا داوام ائت آرپای!  

  ایکینجی یاغیز: چوخ یاخشی دانیشیرسان.  

  اوچونجو یاغیز: یاغیز دیلینی بو قدر گؤزل نئجه اؤیرندین؟  

  آرپای: دوغاسیندا صنعت روحو داشییان یاغیزلار یاغیز دیلینی چوخ تئز اؤیرنه بیلرلر. یاغیز دیلی منیم عشقیمدیر، سئوگیمدیر. بویوزلارین آنبارینا آرپا داشیدیغیم زامانلار بیله، اوردان-بوردان یاغیز دیلینده شعرلر تاپیب ازبرله ییردیم. یاشلی یاغیزلارین بیلدیگی شعرلری، بایاتیلاری دینله ییب ازبرله ییردیم. سونوندا بویوزلارا آرپا داشیماقدان واز کئچیب قورتولوش ساواشینا قاتیلماغا قرار وئردیم. لیملیدن گئنباجایا قاچارکن، چوخ آجیلار چکدیم. چوخلاری دا دئییردی کی، گئتمه، یولدا سنی توتوب اؤلدوره جکلر.  

  دؤردونجو یاغیز: حاقلیسان لیملیدن قاچیش چوخ زورلانمیش. بویوزلار هر طرفی گؤزَتیم آلتینا آلمیشلار. قاچیشلاری اؤنله مک اوچون عقربلرله ده آنلاشمیشلار. لیملی نین چئوره سینده عقربلر ده دولاشماغا باشلامیش.   

  آرپای: اوَت، اؤیله دیر. چوخ چتیندیر. چوخلاری لیملیدن قاچارکن، یولدا اؤلدورولموش، عقربلره یئم اولموشلار. اونلاری بیز اونوتمایاجاغیق. من اؤز قاچیش ماجرامی گئنباجایا گلدیکدن سونرا بیر شعرله آچیقلادیم. ایذن وئرسه نیز بو شعریمی سیزه اوخوماق ایستردیم.  

  ساوونآل: اوخو، آرپای، اوخو گؤرک نئجه یازمیسان؟  

  آرپای:  

«بو یولون ان سونو چوخ قورخولودور «دور!» دئدیلر  

  گئتمه گیل، قلبینی عاغلینلا بولوشدور دئدیلر  

  کؤکسومو سارمیش اولان گیزلی دیلک چاغلاییشین   

  سؤندوروب، باشقا دیلکلرله دولوشدور دئدیلر  

  من قارانلیقلارا تسلیم اولامام بیلمیش اولون!  

  بو قارانلیق کی، قدیم بیر قورولوشدور دئدیلر  

  بو قارانلیقلارا قارشی چیخانین عاقیبتی  

  تپه دن دیرناغا دک تام سویولوشدور دئدیلر  

  یا، بو آزادلیغین عشقییله یانان کؤکسوم وار  

  او دا بیر دادلی خیال، اویدورولوشدور دئدیلر  

  چوخ اوزاقلار منه بیر چاغری یاپیرمیشجاسینا  

  آرپایین باغری بو چاغرییلا وورولموش دئدیلر.»

  آرپایین بو شعری یاغیزلاری جوشدورموشدو. آرپایی اوزونجا آلقیشلادیلار. آرپای شعرینی هم ده چوخ درین هیجانلا اوخویوردو. ساوونآل درین فیکره دالمیشدی. بو گنج یاغیزین شعری ساوونآلی چوخ ائتکیله میشدی. یاغیزلارین ایچیندن بیری «آرپای، لیملینی گئری آلدیغیمیزدا بو شعرلرینی اوردا بوتون یاغیزلارا اوخویارسان» دئدی.  

  آرپای: من ده او گونون اومیدی ایله یاشاییرام.  

  
ساوونآل: چوخ گؤزل شعر یازیر و گؤزل ده اوخویورسان. شعرین اوخونوشو چوخ اؤنَملیدیر. شعرین ایچ موسیقیسینی کشف ائدیب اونا گؤره اوخوماق اونون ائتکیسینی آرتیریر. شعرین ایچ موسیقیسی کشف ائدیلدیکدن سونرا یازماسی دا آسان اولور. اسکی یاغیز شعر اوزوتوندا بو ایچ موسیقینی کشف ائتمک چوخ اؤنَملی اولموش. شعر وارلیغی اؤزومسه مه نین ان گؤزل یؤنته میدیر. شعرده وارلیق گیزملی و بوتون گؤزللیگی ایله یووالانیر. وارلیغی ایچدن آنیمساما موسیقی و شعرله بیر یئرده داها دا دریندن مومکون اولور. چوخ ماراقلیدیر. گئرچکدن شعرین ایچ موسیقیسی قدر اؤنَملی بیر شئی یوخدور. موتلولوق ائتکنیدیر. شعرین ایچ موسیقیسی هم ده رقص ایجاد ائدر. رقص موتلولوغون دیشا ووروشو و پایلاشیلماسیدیر. شعر، موسیقی و رقص یاغیز تؤره سینده روحون آیدینلاتیجی ائتکنلریدیر. اوچو بیر یئرده بیر بوتون اولاراق. یاغیز رقصلری شعرین درینلیگیندن یوغرولان موسیقی نین داورانیشا یانسیماسیدیر. شعرین ایچ موسیقیسی نین کشفیدیر. شعرین ایچ موسیقیسی نین کشفی ایله یاغیز روحو گئنیشلر و آیدینلانما اورتامیندا وارلیق یاغیز روحونا دوغرو حرکت ائدر. منیم دیقتیمی بو قونو هر زامان چکمیشدیر. بؤیله روح حالینی ایچینده باریندیران یاغیز قورخماز اولار و اؤزگورلوک آماجیندان واز کئچمز. او، گئرچک بیر ساواشچیدیر. آلپَرَنلییه دوغرو اؤز ایچینده یولچولوغا باشلار. اؤزگورلوک یولوندا ساواشماق ایچ موتلولوغون اورونودور. شعر ده موتلو اولمانین، موتلو ائتمه نین بیر آراجیدیر. بیزیم قورتولوش ساواشیمیزدا شعرین اوزَرینه بؤیوک سوروملولوق دوشمکده دیر. یاغیز دیلینده، یالنیز یاغیز دیلینده شعرلر یاغیز اویانیشینی گئنیشله ده ر. یاغیز دیلی نین نه قدر سئویملی دیل اولدوغونو گؤسترر. بو دویغولار و دوشونجه لر یاغیز دیلینده سورَکلی اوره تیلمه لیدیر. روحوموزو آیدینلیغا قوووشدوران یاغیز دیلیدیر. دیلیمیز شعر دیلیدیر.   

  
ساوونآلین قونوشماسی آرپایی چوخ ائتکیله میشدی. آرپای بیر آز سوسدو. داها سونرا ساوونآلا «سؤیله دیکلرینیز منیم یارادیجیلیق گؤروشومو ائتکیله دی. سؤیله دیکلرینیز اوزَرینده دریندن دوشونمه م گره کیر» دئدی  

  
ساوونآل: سن یاخشی یازیرسان آرپای. یازمالارینا داوام ائت. قازاندیغین یارادیجلیق دئنه ییملری سنی یوکسلده جک. یاغیز دیلی نین سنین کیمی یارادیجی گنجلره چوخ احتییاجی وار. سیز بوردا دارتیشمانیزا و شعر اوخومانیزا داوام ائدین من باشقا اؤبَکلره ده باش چکمه لییم.  

  
ساوونآل چوغانین دیبینده دارتیشان یاغیزلاری ترک ائدیب باشقا ساواش مشق ائدن یاغیز دسته لرینه دوغرو یولا دوشدو. آرخادان آرپایین یوکسک سسله اوخودوغو بیر شعر ائشیدیلیردی:  

  

 «چوخ زامان باشقالارین یانسیداجاق آی اولدوم  

  

دنیز عشقییله جوشوب، دایم آخان چای اولدوم  

  

غئیره باغلانماغی ایدراک ائده رک، داندی کؤنول  

  

ان سونوندا دؤنه رک کندیمه آرپای اولدوم»    

***

  قاراوول و چئوره سینده یاغیزلارین سورَکلی آرتیشی گؤزه چارپماقدا ایدی. قاراوولون اتکلریندن لیملییه دوغرو یئرآلتی تونئلقازما ایشلری دورمادان داوام ائدیردی. بو اوزون تونئلین لیملییه، عقربلرین باریندیقلاری یئرین آلتینا آز قالا چاتدیغینی سؤیله مکده ایدیلر. تونئل عقربلرین باریندیغی یئرین آلتیندا گئنیشله یه جکدی. آماج، گئنیش سالدیری زامانی عقربلرین بولوندوقلاری مکانی چؤکرتمک و اونلارین تهلوکه سینی اورتادان قالدیرماق ایدی. تونئلقازما ایشی بوتون سورعتی ایله داوام ائدیردی. گووَنآلین بو اورتامدا یاغیزلارا سونسوز گووه نی دیقتلری چکمکده ایدی. گووَنآل، آیدینلانما و یاغیز کیملیگینی اونارما* یولونداکی چابالاری هئچ ده تونئلقازماقدان داها آشاغی بیر ایش اولاراق گؤرموردو. «بیز، تونئلی ده کیملیگیمیزین قورتولوشو یولوندا قازیریق. ساواشلاریمیز دا کیملیگیمیز اوچوندور. کیملیگیمیزی آیرینتیلاری ایله بیلمک بیزیم آیدینلانما یولونداکی آنا آماجیمیزدیر» دئییردی. کیمی کز گووَن قونوسوندا گووَنآلا سورولار سورولوردو.  «گووَنیلیر یاغیز قالمیشمی، یا دا گووَنیلیر یاغیز بولونورمو؟» کیمی سورولار یاغیزلارین قافاسیندا دولاشیردی. بو سورولارا گووَنآل بؤیوک بیر دؤزوم و تمکینله جاواب وئریردی: 

گووه نیلیر یاغیز آراماق بوشونا بیر چابادیر. گووَنیلیر یاغیز آراماق دئییل، گووَنیلیر یاغیز اولماق گره کیر. گووَن قونوسو هر بیر یاغیزین اؤز ایچیندن باشلامالی. اؤزونون گووَنیلیرلیک اولاناقلارینی اوزه چیخارمالیدیر. گووَن چوخ اؤنَملی و چوخ درین بیر آنلامدیر. گووَن ایتیریلدیگینده یاغیزلار آراسینداکی دایانیشما دایاناقلاری127 دا اورتادان قالخار. آلپَرَنلیک گئنلده128  گووَن اوزَرینده قورولموش اخلاق دوزه نیدیر. سیزلره آنلاتدیغیم یئددی آلپَرَنلیک ایلکه لری، یالنیز گووَن اورتامیندا یاشانتییا دؤنوشه بیلر.

  تونئلین قازیمی ایله ایلگیلی سورَکلی گووَنآلا بیلگی وئریلیردی. گووَنآل ایسه، بیلگیلری آلاراق یاغیز اویماقلاری ایچینده دولاشیب اونلارین سورولارینی یانیتلاییردی. بیر چوخ یاغیز اؤبَکلری قاراوولون یان-یؤره سینده قیلیج ائییتیمی آلیردیلار. باشقا اؤبکلر یاغیز دیلی نین یازی قوراللارینی اؤیره نیر، یاغیز کیملیگی و تاریخی حاقدا دارتیشیردیلار. بو زامان بیر کالدارین129 باشینا چیخمیش چؤگورونو باغرینا باسیب ماهنی سؤیله ین بیر اوزانین خوش سسی یاغیزلارین دیقتینی چکدی. یاغیز اوزان اؤیله سینه ایچدن اوخویوردو کی، گؤزل سس چئوره ده دَییشیک ایشلرله اوغراشانلاری اورایا دینله مه یه چاغیریردی. یاغیزلار سورو-سورو اوزانین اوخودوغو یئره طرف آخینیردیلار. اوتلارین آلتیندان کالدارین بولوندوغو یئره یاغیز آخینی باشلامیشدی. اوزان یاغیز کالدارین باشیندا دایانمیش چؤگورو باغریندا چالیب اوخویوردو. چوخ یوکسکلیکده دوردوغوندان بوتون یاغیزلار اونو راحاتجا گؤره بیلیردیلر. اوزان یاغیزین سئویملی سسی چئوره یه یاییلیردی: 
 
 بیر گون گله جگم الیمده گونش  

 
 قارانلیق روحلارا نور سپه جه یم  

  
سؤنموش فیکیرلرده یاخاجام آتش  

 
 قورتولوش شرقیسی سؤیله یه جه یم  

*

  
اؤزگورلوک شارابین دولدوروب جام-جام  

 
 یورغون کؤنوللره دئیه جه یم: ایچ!  

 
 اویان، دورغونلوغا وئر بیر سرانجام  

 
 یورو، یوردو سارمیش قارانلیقدان کئچ!  

*

 
 گئتمه، گل، یانیمدان اوزاقلاشما سن  

 
 اوزان اؤیودونو هوسله دینله!  

  
منیم وارلیغیمدا دانیشیر وطن  

  
سئوگیمله، سؤزومله و چؤگورومله  

*

  
زامان دورماز اولدو، یورویوب گئتدی  

 
فلکلر فیرلاندی، سئیر ائیله دی آی  

  
قارانلیق اوزوندن یوردو ترک ائتدی  

  
سانما، یورددان اوزاق موتلودور گونتای.  

  یاغیزلار اوزانین ماهنیلارینی ذؤوقله دینله ییردیلر. دینله ییجی یاغیزلارین ایچینی گیزملی سئوگی و سایقی دولدورموشدو. ماهنی یاغیزلارین روحلاری نین درینلیکلرینده گئنیش دونیا کشف ائدیردی سانکی. یاغیز ماهنیلاری، یاغیزلارین ماهنی سسی چوخ چکیجی و سئویملی گؤرونوردو. اوزون ایللر بویو یاساقلانمیش یاغیز سسی نین بو قدر سئویملی اولاجاقلارینی اؤنجه دن دوشونمه میشدیلر اورایا توپلانان یاغیزلار. یاغیزلارین ایچینده گووَن دویغوسونو اولوشدوروردو سئویملی یاغیز ماهنیلاری، یاغیز اوزان سسی. یاغیزلار اؤزلرینه دالغینجا ایچدن-ایچه بو ساواشا قاتیلمالاریندا نه قدر یاخشی ایش گؤردوکلرینی دوشونوردولر. اونلارین اوزونده کی اوموت و آچیقجا سئزیلن گووَن بونون گؤسترگه سی ایدی. بو آرادا یالنیز یاغیل بیر نئچه آرخاداشی ایله گرگین گؤرونوردورلر، موتلو گؤرونموردولر. گووَنآل دا یاغیز قالابالیغی ایله بیر یئرده اوزانی دینله ییردی. اوزانین ماهنیسی بیتمیشدی. آنجاق یاغیزلار داغیلماق ایسته میردیلر. یئنه ده ماهنی دینله مک ایسته یی کئچیردی ایچلریندن. گووَنآل کالدارین باشینا دیرماشدی. الینده چؤگور توتموش اوزان یاغیزی آلقیشلادی. چئوره یه باخدی. سایسیز یاغیز دسته لری چئوره نی دولدورموشدو. اوزلریندن ده سئوینج و موتلولوق یاغیردی یاغیزلارین. گووَنآل دا چوخ موتلو ایدی. بیر شئیلر دانیشماق ایسته ییردی گووَنآل. آنجاق او قدر دویغولانمیشدی کی، هاردان باشلایاجاغینی بیلمیردی. سونوندا گولومسه ییب و « یاغیز دوستلاریم، من ده او قدر موتلویام کی، نه سؤیله یه جه ییمی بیلمیرم. گؤرورسونوز نه گؤزل ماهنیلاریمیز وار. یاساق ائدیلمیش ماهنیلاریمیز. ساغ اولسون اوزان دوستوموز. بیزی یاغیز کیملیگی نین گؤزللیکلری ایله تانیش ائتدی. بو آن هر تک-تکیمیزین روحوموزدا آیدینلیق و سئوگی دالغالانماقدادیر. چونکو بو سس هم ایچیمیزدن گلیر، هم ده دیشیمیزدان. چوخ درینلیکلردن گلیر» دئدی.      

  آشاغیدا بیر قازآیاغینین130 اوستونده الینده قیلیجی اوتورموش گنج بیر یاغیز اوزونو گووَنآلا توتوب «بیر آز بو یاغیز ماهنی اوزوتو،131 یاغیز سس اوزوتو حاقدا بیلگی وئره بیلرسینیزمی» دئیه سوردو.  

  گووَنآل «سس صنعتینی اؤزومسمه نین ان دوغرو یولو داها چوخ دینله مکدیر منجه» سؤیله دی.  

  بیر باشقا یاغیز: سس اوزوتو ایله یاغیز تاریخی نین ایلیشکیلری قونوسوندا بیر شئیلر آنلادا بیلرسینیزمی؟  

  گووَنآل: یاغیز کیملیگی یاغیزلارین اوزون تاریخی سورَج ایچینده اولوشدوردوقلاری اولقولار بوتونودور. بو بوتونلوک ایچه ریسینده سس چوخ اؤنَملی بیر یئره صاحیبدیر. ماهنیلاریمیزدا یاغیز کیملیگی نین گیزلین قاتلاری ساخلیدیر. تاریخیمیزی اوزوت اؤلچولری ایله آنلامانین یوللاریندان بیری ده سسیمیزدیر. گؤزل سس. اولقولارین اوزوت اؤلچولری ایله گؤرولوب دویولماسی سسده داها اولاناقلیدیر. بو آچیدان بیر چوخ اونوتدورولموش یاغیز کیملیگی نین اؤنَملی سیرلری سسیمیزده قورونماقدادیر. آلپَرَنلیگین گیزملی تؤره لری ده سسیمیزده ساخلانماقدادیر، یاغیز بوغازیندا. یاغیز بوغازیندان چیخان گؤزل سسده. ماهنیلاریمیزدان درین ذؤوق آلیشیمیزین ندنی ده بو اولسا گرک. چونکو بو ذؤوق دولاییسییلا بیز گونوموزون داریسقاللیغیندان قورتولوب کئچمیشه اوزانیر و گله جگه بویلانا بیلیریک. ماهنی اوزوتوندا یاغیز روحو  و کیملیگی اؤزونو سئیره دالا بیلیر. وارلیغی سسله اؤزومسه مه اولاراق آلقیلایالیم بونو. ماهنیدا سسین اؤزونو آنلاملاشدیرما دئنه ییمی چوخ اسکیلره اوزانماقدادیر. سسین دویغو و دوشونجه ده اؤزلملی132 سئوینجلی ذؤوقه و آنلاییشا دؤنوشمه سی مین ایللره دایانماقدادیر. بیزیم سسه بو قدر ایچدن باغلی اولماغیمیزین دا ندنی بوردا ساخلی اولمالی. بیز سسه اَییلیملیییک. چونکو سسده اسکی نفسلرین یاشاملاریندان گیزملی آنلام و معنا قالیتیمی* ساخلانمیشدیر. بلکه ده سونسوز وارلیغین بیر یئرینده سس سونراسیزلیغا133 قدر بارینیب قالیر. سسی آهنگه، هؤروته، تصویره، دویغویا و دوشونجه یه دؤنوشدورمه چابالاری یاغیزلارین ان اسکی اویقار134 چابالاریندان بیری و ان اؤنَملیسیدیر. سس ده بو دؤنوشوم سورَجینده اؤز گلیشیم ائوره لرینی یاشامیشدیر. بیر چوخ دؤنملرده سسیمیز یابانجی اینانجلارین گؤزَتیمینده اولموشدور. بو گون یاغیز ماهنیلاری اؤزگورلوک ساواشیمیزین بایراقداریدیر. بویوزلارین گؤزَتیملرینه قارشین،135 سسیمیز سورَکلی قورتولوشو چاغریشدیرمیشدیر. 

  گووَنآلین بو قونوشماسی چوخ درین اولدوغو اوچون بیر چوخ یاغیز بیر شئیلر آنلایا بیلمه دی. آنلایا بیلمه سه لر ده گووَنآلین یاغیز کیملیگی و یاغیز ماهنیلاری ایله ایلگیلی اؤنَملی شئیلر سؤیله دیگینه اینانیردیلار.   

  گونش قاراوولون آرخاسیندا سوزولوب قیزیلی بولودلارین ایچینده اریمک اوزره ایدی. اوزانین سسیندن، گووَنآلین سؤزلریندن روحلاری دولموش اولان یاغیزلار یووالارینا چکیلیردیلر.   

***

  لیملیده یورد دیشینا قاچا بیلمه ین یاغیزلار دا بیر نئچه کره ساواش گیریشیمینده بولونموشدولار. بیر دسته یاغیز بیر گون باشآلانی اؤلدورمک ایسته میشدیلر. باشآلانین بولوندوغو یووایا سالدیری دوزنله دیلر. بیر نئچه یاغیز اؤلسه ده، باشآلانین یوواسینا گیرمه یی باشارمیشدیلار. بو سیرادا باشآلانی قاچیریب یووانی اوچوردولار. سالدیری دوزنله ین بوتون یاغیزلار تورپاغین آلتیندا قالیب اؤلدولر. بویوز اوست دوزئی یئتکیلیلری اؤزل قورونما اوسوللاری گلیشدیرمیشدیلر. اؤزللیکله ده باشآلانین گووَنلیگینی قوروماق اوچون اؤزل اؤنله ملر آلینمیشدی. باشآلانین بولوندوغو بوتون یووالاری اوچورولور دوروما گتیرمیشدیلر. یاغیزلارین یووایا سالدیردیغی دوروملاردا باشآلانی قاچیریب یووانی اوچورما یؤنته می گلیشدیرمیشدیلر. باشآلانین بولوندوغو یووالارا قارغیدان و قامیشدان دیرک تاخمیش، اوستونو تورپک،136 بییان137 و باشقا اوتلارلا اؤرتوب سونرا دا اینجه تورپاقلا یووانی باسدیرمیشدیلار. یووایا سالدیری زامانی بو دیرکلری سؤکوب یووانی چؤکردیردیلر. لیملیدن دیشارییا قاچا بیلمه ین یاغیزلارین سالدیریسی بیر کره بو بیچیم اؤنله نمیش، سالدیران یاغیزلار اؤلدورولموشدو. آنجاق گون کئچدیکجه بویوزلارین عقرب و هؤرومچکلرله بیرلشه رک یاغیزلارا قارشی توتوملاری دؤزولمز اولماقدا ایدی. بیر چوخ یاغیزین بو باسقیلار قارشیسیندا اینتیحار ائتدیگی خبری دولاشماقدا ایدی. اینتیحار خبرلری آلپَرَنلره چاتدیغیندا ساواش حاضیرلیقلارینی داها دا گوجلندیریردیلر. یاغیزلار آرتیق بویوزلار اوچون تاخیل داشیماق ایسته میردیلر. داشیدیقلاری تاخیلدان یارارلانما حاققینا صاحیب دئییلدیلر. لیملیده آجیندان اؤلن یاغیزلارین دا خبری دولاشماقدا ایدی. یاشلانمیش و هئچ بیر گووَنجه سی اولمایان یاغیزلار مسخره ائدیلیردیلر. بوتون بو بیلگیلر آلپَرَنلره اولاشماقدا ایدی. آلپَرَنلر بؤیوک دؤزومله قورتولوش ساواشینی دوشونوردولر. لیملی نین چئوره سی ساواشچی بویوزلارلا و قوروماجی عقرب و هؤرومچکلرله دوناتیلمیشدی. آلپَرَنلرین سالدیرما اولاسیلیغی بویوزلار طرفیندن دوشونولدوکچه، لیملینی قوروما اؤنله ملری ده اونا گؤره آرتماقدا ایدی.   

***

  
چوخوردان لیملییه دوغرو قازیلان تونئل بیتمیشدی. عقربلرین باریندیقلاری یئرلرین آلتی قازیلمیشدی. یاغیزلار عقربلرین باریندیقلاری یئری داها درین و گئنیش قازمیش، دیرکلر تاخمیشدیلار. تیکانلارا، داشلارا ایلیشمیش کئچیلرین قزیلینی، قویونلارین یونونو اَییریب اوزون ایپلییه دؤنوشدورموشدولر. ایپلیکلری عقربلرین بولوندوغو یئرین آلتیندا یئره ساپلادیقلاری دیرکلره باغلامیشدیلار. سالدیری گونون بللی زاماندا ایپلیگی چکیب عقربلرین باریناقلارینی باتیراجاقدیلار. تونئلده هر شئی حاضیردی. گووَنآل تونئل ایشی نین بیتیمینی اولگنه و ساوونآلا چاتدیردی. یایین سون آیی نین اورتا گونو لیملییه سالدیری دوزنله مه قونوسوندا آنلاشدیلار. ساوونآل دوغودان، گووَنآل باتیدان سالدیراجاقدی. سالدیریدان بیر سوره سونرا اولگنه خبر وئریله جک، او دا اؤز ساواشچی یاغیز اوردوسویلا سون ضربه نی وورماق اوچون سالدیریا کئچه جکدی. تونئلین آغزینداکی یاغیز بکچیلر ایپلیگی چکیب، عقربلرین باریناقلارینی چؤکرتدیکدن سونرا اولگنه قوشوب خبر وئره جکدیلر. بو خبردن سونرا اولگن سالدیرییا کئچه جکدی. آنلاشما بو شکیلده ایدی.  

  یایین سون آیی نین اورتا گونو ایدی. گونش دوغمادان اؤنجه ساوونآل و گووَنآل اوردو بیریملری ایله لیملی نین قووشاق سینیرلارینا چاتمیشدیلار. بویوزلار یاغیزلارین لیملییه دوغرو دیرماشدیقلارینی مرکزه خبر وئردیلر. تام بو آن قوربانتپه سینده و باشقا یئرلرده عقربلرین باریناقلاری باتیریلمالی ایدی. ساوونآل و گووَنآل تشویشله قوربانتپه سینه باخدیلار. هئچ بیر باتیریلما پارتلاماسی یوخ ایدی. عقربلر قوربانتپه سیندن دسته-دسته یاغیز اوردولارینا طرف آشا-آشا یورومه یه باشلامیشدیلار. اؤزللیکله گووَنآل قوربانتپه سی نین باتیریلماماسیندان دولایی چوخ اندیشه لی ایدی.   

  ساوونآلین و گووَنآلین قوربانتپه سی نین باتیریلماسینی بکله دیکلری آن تونئلده نه لر اولوردو؟ گووَنآل کیچیک بیر دسته نی بللی ائدیلمیش زاماندا دیرکلرین ایپلرینی چکیب قوربانتپه سینی باتیرماقلا گؤره ولندیرمیشدی. ایپلرین چکیلمه سینه دقیقه لر قالمیشدی. تام بو آن سیلاحلی بیر دسته سالدیرییا کئچیب اورادا بولونان بوتون یاغیزلاری قیلیجدان کئچیردیلر. آرتیق نه عقربلرین باریناقلاری باتیریلاجاقدی، نه ده اولگنه خبر چاتدیریلاجاقدی.   

  ساوونآل و گووَنآل اولومسوز گلیشمه لره قارشین، ایره لیله مکده ایدیلر. گووَنآل بیر اوغورسوزلوغون اولدوغونو کسینلشدیرمیشدی. آما نه اولدوغونو تخمین ائده بیلمیردی. یاغیزلار دورمادان لیملییه دوغرو ایره لیله ییردیلر. سونگولو بویوزلار گووَنآلین و ساوونآلین اوردولاری اؤنونده لیملییه بیتیشیک سینیرلاردا صف چکمیشدیرلر. بیر طرفده قورخو دویغوسونو ایچیندن سیلمیش یاغیزلار، قارشی طرفده ایچلری قورخو ایله دولو اولان بویوزلار. یاغیزلارین ایره لییه دوغرو قورخمادان یوروشو سورمکده ایدی. تام قارشی-قارشییا دورموشدولار. یاغیزلارین دوروشونداکی اؤزگووَن و قورخمازلیق بویوزلاری قورخوتماقدا ایدی. یاغیزلار اؤز قورتولوشلارینا اینانیر، بویوزلار اؤز اوستونلوکلرینه. ایکی فرقلی ایچه ریکلی اینانج. بیری اؤزگورلوک ساواشچیسی، باشقاسی اؤزگورلوکلری بوغان. یاغیزلارین اینانجی دوغورقان، بویوزلارین اینانجی دوراغان. یاغیزلارین اینانجی اؤزگورلوک، بویوزلارین اینانجی اسارت و اوستونلوک. یاغیز و بویوز قارشیدورماسی، ایکی اینانجین قارشیدورماسی ایدی. دوغرو ایله یالانین. اؤزگورلوکله اسارتین. ائشیتلیکله ظولمون.   

  ساوونآل دوغودان، گووَنآل باتیدان سالدیری بویوروغو وئردی. قوربانتپه سینی باتیرا بیلمه سه لر ده، آرتیق بو قدر حاضیرلیقدان سونرا گئری دؤنمه مکده قرارلییدیلار. بویوزلارا ایکی جبهه دن سالدیری باشلادی. یاغیز اوردولاری لیملی نین اورتاسینا دوغرو ایره لیله مکده ایدیلر. ساوونآل و گووَنآل آلپَرَنلیک اخلاقی دوغرولتوسوندا بویوز قاریشقالاری اؤلدورمور، یالنیز اونلارین سیلاحلارینی ووروب سالیب یارالاییردیلار. آنجاق یاغیز اوردوسو بویوزلاری اؤلدوروردولر. ایکی آلپَرَن اوردوسو دوغودان و باتیدان لیملی نین اورتاسینا دوغرو اوغورلا ایره لیله ییردیلر. بویوزلار یاغیزلارین بؤیله قورخوسوز ساواشلاری قارشیسیندا شاشیریب قالمیشدیلار. اوردولار ایچ-ایچه گیرمیش ساواش داوام ائدیردی. ساواش داوام ائتدیکچه، اؤلدورمه دویغوسو دا شیددتله نیردی. اؤلن یاغیزلارین و بویوزلارین فریادلاری چئوره نی سارمیشدی. لیملی نین اورتاسینا آز قالا چاتماق اوزره ایکن، بویوزلار کنارا چکیلدیلر. بویوزلارین آرخاسیندان قورخونج گؤرونوملری ایله عقربلر گؤروندولر. عقربلر گووَنآلین و ساوونآلین اوردولاری نین اؤنونه چیخدیلار. مینلرجه عقرب یاغیزلارا سالدیرماغا باشلادی. ساوونآلین هایقیرتیلری* ائشیدیلیردی. ساوونآل اؤیله یوکسکدن باغیریب دانیشیردی کی، سؤیله دیکلری گووَنآلین دا اوردوسوندا ائشیدیلیردی. ساوونآلین «یاغیزلار اؤزگورلوگوموز یولوندا قارشیمیزا چیخان بوتون انگللرله ساواشاجاغیق. ییلمادان ساواشاجاغیق. یاشاسین یاغیزلارین اؤزگورلوگو» هایقیرتیلاری یاغیزلارا جان وئردی. آنجاق ائشیت اولمایان گوجلر بیر-بیری ایله ساواشیردی. عقربلر یاغیزلاری پارام-پارچا ائدیر، ووروب اؤلدوروردولر. یارالانمیش یاغیزلاری بویوزلار اسیر اولاراق یاخالاییردی. گووَنآلین و ساوونآلین گؤزلری اؤنونده یاغیزلار دسته-دسته اؤلدورولوردولر. آنجاق هئچ بیر یاغیز تسلیم اولما داورانیشی گؤسترمیردی. ساواشاراق اؤلومو سئچمیشدیلر یاغیزلار. بیر نئچه عقربین قارنینی سؤکوب داغیتدیلار. عقربلرین باغیرتیلارینی ائشیدن آسار و باشآلان هؤرومچکلری دئوره یه سوخدولار. مینلرجه هؤرومچک یاغیزلارین چئوره سینی هؤروب اسیر اولاراق یاخالاییب بویوزلارا بوراخیردیلار. لیملی نین تام اورتاسیندا، سوقویوسونون یانیندا گووَنآلین آرخاسی بیر یاغیزا توخوندو. دؤنوب باخدیغیندا آرخاسیندا ساوونآلی گؤردو. آرخا-آرخایا ساواشیردیلار. ایکی آلپَرَن یاغیز. ایکی دوست. ایکی چتین گون یولداشی. هر ایکیسی ده آلپَرَنلره اؤزگو بیچیمده ایکی قیلیجلاری ایله ساواشیردیلار. سالدیری گوجلندیکچه، آلپَرَنلر آرتیق سیلاحسیزلاندیرمانین یئرینه اؤلدورمه یه کئچمیشدیلر. بویوزلاری و عقربلری قیلیجدان کئچیریردیلر. ساواشین قیشقیرتیلاری سورمکده ایدی. ساوونآل «گووَنآل، یاخشیسانمی؟» دئیه باغیردی. گووَنآل اونا سالدیران ایکی عقربین قارنینی سؤکوب باغراراق «یاخشییام ساوونآل. ساواشدیقجا یاغیز اؤزگورلوگونون یاخینلاشدیغینی دوشونورم»  دئدی.   

  ساوونآل: گووَنآل، قورتولوشوموز یاخینلاشیر.     

  گووَنآل: اوَت، اؤزگورلوگوموز، قورتولوشوموز یاخیندیر. بلکه یاریندان دا یاخین...   

  ساوونآل و گووَنآل بؤیله سینه بیر-بیری ایله دیالوق ائده رک ساواشیردیلار. یاغیز اوردولارینین دوزه نی داغیلمیشدی. بؤیوک بیر قیسمینی گئری پوسکورتموشدولر. بؤیوک بیر قیسمینی اؤلدوروب یارالامیشدیلار. عقربلر و بویوزلار ایکی آلپَرَنی قوشاتمیشدیلار. آلپَرَنلر بیر یئرده اونلارا قارشی سالدیریب اؤنلرینه چیخانلاری یوخ ائدیردیلر. یاندان آغزینی آچیب ساوونآلی گمیرمک ایسته ین بیر عقربین قارنینی گووَنآل سؤکدو. عقربین باغیرتیسی یوکسلدی، چابالاییب تورپاغا اوزاندی. آلپَرَنلر بیر-بیریندن آیریلمادان، بیر یئرده بیر-بیرلرینی قوللایاراق عقربلره قارشی ساواشیردیلار. یوزلرجه عقربی قانلارینا بولادیلار. بو زامان هؤرومچکلرین اونلارا قارشی هوجومو باشلادی. بیر نئچه هؤرومچک گووَنآلین اطرافینا تور هؤرودو. بو زامان ساوونآل بیر آتیلیشلا گووَنآلین یانینا دوشوب هؤرولموش تورلاری قیلیجلاری ایله قیردی. هؤرومچکلرین قارنینی سؤکدو. گووَنآل دا بو شکیلده بیر نئچه کره ساوونآلین چئوره سینه هؤرولموش تورلاری قیلیجلاری ایله کسه رک هؤرومچکلرین قارینلارینی دلیک-دئشیک ائتدی. گووَنآل «ساوونآل، باشآلانین یوواسینا سالدیرالیم. اونو یوواسیندا یاخالاییب اؤلدوره بیلسک، بو گون اوغور بیزیم اولاجاق» دئدی. ساوونآل هوجوما کئچن بیر هؤرومچگین باشینی بدنیندن آییراراق «حاقلیسان گووَنآل. باشآلانین یوواسینا سالدیرالیم» دئیه جاواب وئردی. آلپَرَنلر باشآلانین یوواسینا طرف سالدیرییا کئچدیلر. ساواشی سئیر ائدن باشآلان آلپَرَنلرین اونا دوغرو عقرب و هؤرومچک اوردولارینی یاراراق یورودوکلرینی گؤردویونده یوواسینا چکیلدی. آلپَرَنلر عقربلرین قارنینی سؤکه-سؤکه ایره لیله ییردیلر. باشآلانین یوواسی نین اؤنونه تام اولاراق چاتماق اوزره ایدیلر. بو زامان احتیاطدا اولان بویوز اوردولاری دا آسارین کوموتانلیغیندا آلپَرَنلرین اؤنونو کسدی. آلپَرَنلرین عقربلرله و بویوزلارلا ساواشلاری نین داها سرت ائوره سی باشلامیشدی. یووانین آغزیندا قانلی ساواش گئدیردی. آسارلا ساوونآل قارشی-قارشییا گلدی. آسار «تسلیم اولون، قوشاتیلمیشسینیز. قورتولوشونوز یوخدور» دئیه باغیردی. ایکی آلپَرَن بیر-بیرینه باخیب گولومسه دی. گووَنآل «آسار، سن آلپَرَنلیگین نه اولدوغونو آنلامازسان. آلپَرَنلر تسلیم اولمازلار»  دئدی. ساوونآل «آسار، آلپَرَنلیگی تاریخدن سیله بیلمه دینیز. آلپَرَنلیک آرتیق یاغیزلارین یاشام بیچیمینه دؤنوشموش، سلطنتینیز چؤکمک اوزره دیر.» سؤیله دی.  

  آسار امرینده اولان بویوزلارا «یاخالایین!» دئیه باغیردی. یووانین آغزینا یاخینلاشدیقجا ساواش بویوزلار و آلپَرَنلر آراسیندا گئدیردی یالنیز. ایری عقربلر کیچیک دار اورتاما سیغمیردیلار. بو اوزدن ده هؤرومچکلر و عقربلر آلپَرَنلرله بویوزلارین ساواشینا سئییرجی اولاراق کناردان باخیردیلار. آلپَرَنلر ایره لیله مکده ایدیلر. یووانین تام آغزیندا قانلی ساواش گئدیردی. یوزلرجه بویوزو آلپَرَنلر اؤلدوردو. آسار گووَنآللا قارشی-قارشییا گلدی. آسار سونگوسونو گووَنآلین قابیرغاسینا سوخماق ایسترکن، آرخادان بئلی نین اورتاسینا سانجیلان ساوونآلین قیلیجی ایله یئرینده دونوب قالاراق باغیرماغا باشلادی. آسار سونگوسونو بوراخیب تورپاغا دوشدو. آسار قانینا بلشمیش جان وئریردی. بئلی نین اورتاسیندان فیشقیران قان بیر نئچه بویوزون گؤزلرینه سیچرادی. آرتیق قارشیدا اؤنَملی انگل قالمامیشدی. ایکی آلپَرَن بویوزلارین باشچیسی باشآلانین یوواسینا تپیلدیلر. قارانلیق یووادا ایره لیله دیلر. کیمسه یوخ ایدی. داها دا ایره لیله دیلر. یووا بوم-بوش ایدی. ساوونآل «باشآلان بوردا دئییل» دئدی. گووَنآل «اَوت، حاقلیسان، قاچیرمیشلار. بو بیر توزاقدیر. سانیرام یووانی اوچوراجاقلار» دئدی. ایکی آلپَرَن اؤلومله قارشی-قارشییا اولدوقلارینی حیسس ائتدیلر. گووَنآل ساوونآلا باخدی. ایکیسی ده بیر-بیرینه باخیب نه قدر گوجلو اولدوقلارینی گؤردولر. اؤلوم قورخوسو صیفتلرینده گؤرونموردو. آنجاق یئنه ده قورتولماق و ساواشماق لازیم ایدی. گئری دؤنمک ایسته دیلر. یووانین آغزی قاپانمیشدی. دیشاریدا یاغیزلارین داغینیق ساواشلاری بؤیوک اینانج گوجو ایله داوام ائدیردی. یاغیزلار تسلیم اولمور، تسلیم زامانی اینتیحار ائدیردیلر. بو زامان سوقویوسونون یوخاریسیندا یئرلشن باشآلانین یوواسی چؤکمه یه باشلادی. یووا تام اولاراق یئرین دیبینه باتیب گئتدی. قورخونج توز چئوره نی بورودو. آلپَرَنلردن خبر چیخمادی. یووانین ساغ طرفینده بیر نئچه عقربین احاطه سینده دورموش باشآلانین قهقهه لری یوکسه لیردی. یاغیزلار عقربلر طرفیندن وحشیجه سالدیریا اوغراییب محو ائدیلدیلر.   

***

  
اولگن سالدیرییا کئچمک اوچون خبر بکلرکن، ساوونآللا گووَنآلین یئنیلگی خبرینی دویدو. هئچ بیر شئی سؤیله یه مه دن دونوخوب قالدی. ایشیقچیخمازدا یاغیزلار درین بیر کدره باتمیشدیلار. کیمسه باشقاسی ایله قونوشاجاق حالدا دئییلدی. آلپَرَنلرین اوردولارییلا بیر یئرده اؤلدورولمه لری هر یاغیزی درین اوزونتویه دالدیرمیشدی. یاشلی یاغیزلارین گؤزیاشی آخیردی. قادین یاغیزلار هؤنکورتو ایله آغلاییردیلار. اولگن ده گؤز یاشلارینی زورلا توتموشدو. ان گووَنیلیر دوستلارینی ایتیرمه نین آجیسی ایچینی یاندیریب-یاخماقدا ایدی. بو زامان بیر نئچه یاغیز اولگنه یاخینلاشیب «تونئلده بالتالاما اولایینی گئرچکلشدیرنلری یاخالامیشیق» دئدیلر. یاخالانلاری گتیردیلر. اؤنده یاغیل ایدی. اولگن یاغیلی گؤردویونده نه ائده جگینی اونوتدو سانکی. سؤیله مه یه سؤز تاپا بیلمیردی. اوزونتو ایچینده بوغولموش یاغیزلار «ساتقینلار، آلچاقلار» دئیه گؤز یاشلارینی سیله رک سؤزلر سؤیله ییردیلر. یاغیزلار اولگنه «بونلاری اؤلدوره لیممی؟» دئیه سوردولار. اولگن هئچ بیر شئی سؤیله مه دی. سوسقونجا دورموشدو. ایچینده کی اوزونتو بوتون ووجودونو و روحونو سارمیشدی. چَرَنبیل داغیندا گووَنآل و ساوونآللا قیلیج ائیتیمی گونلری گلیردی گؤزلری اؤنونه. چتین یوللارین یول یولداشلاری. بیر سوره سوسقونلوقدان سونرا یاغیلا «سنی اؤلدورمه یه جم، اؤلومه لاییق دئییلسن. آنجاق سنین لیملییه دؤنوشونه ده ایذن وئرمه یه جم» دئدی و الی ایله ایشیقچیخمازدان گؤرونن تومار اؤلکه سینی گؤستریب داوام ائتدی «توماردان او طرفه سوسوز چؤللوکدور. او بؤیوک اووالیغین سونوندا قوتورسویو آدیندا آجی سویو اولان بولاق وار. گئدیب او آجی سولو بولاغا چاتسان اوردا تکباشینا یاشارسان، چاتا بیلمه سن ده سوسوز چؤللوکده اؤلرسن» سؤیله دی.   

  یاغیل هئچ بیر شئی سؤیله مه دی. اولگنین بویوروغو اوزَرینه یاغیلی ایشیقچیخمازدان چوخ اوزاقلاردا گؤرونن قوتورسویونا طرف آپاردیلار. بیر نئچه یاغیز یاغیلی و اونونلا بیر یئرده یاخالانان یاغیزلاری سوسوز اووالیقدا بوراخیب گئری دؤندولر.   

  گون باتماق اوزره ایدی. گؤیون دیبلرینده اوزاق داغلارین آرخاسیندا سوزولوب یوخ اولان گونش ده، سانکی اوزونتولو گؤرونوردو. تاخیل داشییان ایشچی یاغیزلاردا یورغونلوقلا اوزونتو بیر-بیرینه قاریشمیشدی. یاغیزلار گون باتدیقدان سونرا یئرین آلتینا یووالارینا چکیلیردی. یاغیزلار یووالارینا چکیلدیکدن سونرا اولگن ایشیقچیخمازین یاستی تپه سینه دوغرو دیرماشماغا باشلادی. بوردا تام اولاراق یالنیز ایدی. آرتیق بوردا هؤنکورتو ایله آغلایا بیلردی. آلپَرَنلر یالنیزلیقدا آغلامالی ایدیلر. اولگن بیر اوه لیگین اوستونه چیخیب هؤنکور-هؤنکور آغلاماغا باشلادی. یانیندان کئچن بؤجکلر اولگنین آغلاماسینا شاشیریردیلار. گون تام اولاراق باتمیش، آی دوغموشدو. اولدوزلار دا گؤیلرده پاریلداشیردیلار. چئوره ده جیرجیرالار توپلو شکیلده ماهنی سؤیله مکده ایدیلر. اولگنین هؤنکورتو ایله آغلاماسی اونلارین بیر قیسمینی سوسدورموشدو. بیر بؤلومو ده سؤیله دیکلری ماهنیلارین سسیندن دولایی اولگنین آغلاماسینی دویمادیقلاریندان ماهنیلارینا داوام ائدیردیلر. اولگن آغلاییردی. داها سونرا بو آغلاما یاواش-یاواش یئرینی سؤزلره بوراخدی. اولگن گؤز یاشلاری ایچینده «بایاتی-تورک» موغامیندا بو غزلی اوخورودو:  

«حسرتیندن اورگیم، دورمادان آغلار بو گئجه  

  گؤزلریمدن سئل اولوب آخدی بولاقلار بو گئجه  

  یوخلوغون چوخ آغیر ایمیش، بونو من بیلمز ایدیم  

  سانکی یوکلنمه ده دی کؤکسومه داغلار بو گئجه  

  آغریلاردان اوره ییم درد ایچینده چیرپیناراق  

  بو آجی، عؤمرومو هر لحظه اوراقلار بو گئجه  

  من دئدیم بلکه یاخینلار منه دار گلمه ده دیر  

  یوخ، ایتیرمیش دَیَرین هم ده اوزاقلار بو گئجه  

  ایندی یاز فصلیدی، هر یئرده یاشیللیق گؤرونور  

  نه ائدیم، اسمه ده کؤکسومده سازاقلار بو گئجه  

  حصرتین منلیگیمی سارسیداراق الدن آلیب   

  قاپ-قارانلیق گؤرونور گونتایا آغلار بو گئجه»   

  
اولگنین زیل بایاتی-تورکده اوخودوغو بو غزلی بوتون وارلیق دینله ییردی. بیر سورو یاغیز یووالاریندان چیخمیش تپه نین اتگینده اولگنین بایاتی-تورکه یوکلنمیش آغریلارینی، آجیلارینی و ایچینی یاخان اوزونتوسونو دینله ییردی. چئوره ده کی بوتون جیرجیرالار سوسموش، اولگنی دینله ییردیلر. ایشیقچیخمازدان یایین سون آییندا اوزایلارا اولگنین اینیلتیلری یوکسه لیردی. تپه نین اتگینده یاغیزلار اولگنین یالنیزلیغینا انگل اولمامالاری اوچون اولگنی دینله ییب سسسیزجه ایچین-ایچین آغلاییردیلار. یاغیز کوتله سینده اوزونتو ایله اوموتسوزلوق بیر-بیرینه قاریشمیشدی. ایکی آلپَرَنین اؤلومو بیر چوخ یاغیزدا اوغور اومیدینی سؤندورموشدو. گؤیلرین سونسوزلوغوندان بیر نئچه اولدوز آرد-آردا سوزولوب یوخ اولوردولار. اولگنین اینیلتیلری داوام ائدیردی.   

***

  
یای بیتمیش، پاییز گیرمیشدی. قارشیدان گلن قیش اوچون یاغیزلار اؤزل حاضیرلیق گؤرور، ایشیقچیخمازدا دَییشیک یئرلرده یووا قورموشدولار. یازدا و یایدا داشیدیقلاری تاخیللاری یئرین آلتیندا دوزنلی آنبارلاما ایشی ایله اوغراشماقدا ایدیلار. قاراوولدا و گئنباجاداکی یاغیزلار دا ایشیقچیخمازا داشینمیشدیلار. گووَنآللا ساوونآلین اؤلوملری نین آجیلاری یاواش-یاواش اونودولور، یئرینی باشقا شئیلره بوراخیردی. آغریلاری، آجیلاری اونوتماق دا دوغانین بیر یاساسی. یوخسا اوزون سوره لی آغریلار یاشامی اؤز آخاریندان چیخارا بیلر. یاشام هر زامان اؤزونو اؤز ایچیندن یئنیلر، یئنی موتلولوقلار، سئوینجلر و کدرلر گتیرر. ایشیقچیخمازدا دا یاغیزلارین حیاتی بو بیچیم داوام ائتمکده ایدی. اولگن یاغیزلارین اؤنده گلن دئنه ییملیلری ایله ساواش قونوسونو اله آلمیش و سون قورتولوش ساواشینی یازین اورتا آییندا باشلاتماغی قرارلاشدیرمیشدیلار. بو اوزدن ده سککیز آی ایشیقچیخمازدا یاشامالی، اورانی کئچیجی اولاراق اؤزلرینه یورد ائتمه لییدیلر. ایشیقچیخمازداکی حاضیرلیقلار بونا گؤره ائدیلمکده ایدی.   

  
بیر گون اولگن ایشیقچیخمازین تپه لری نین بیریندن اوزَرینه بیر آرپا آلمیش یووایا داشیماقدا ایدی. یانیندا بیر نئچه یاغیز دا وار ایدی. اوچ بالاریسی اولگنین اؤنونده دوروب اونونلا قونوشماق ایسته دیلر. اولگن و یانینداکیلار چیگینلرینده کی یوکلرینی یئره بوراخیب بالآریلارینی دینله مه یه حاضیرلاندیلار. بالآریلاری نین صؤحبتی بیر آز ویزیلتیلی اولدوغو اوچون چتین آنلاشیلیردی. آنجاق یاواش-یاواش نه دئمک ایسته دیکلری آیدین اولوردو.  

  
بالآریلاری: اسنلیکلر یاغیز قاریشقالار!  

  
یاغیزلار: اسنلیکلر آریلار!  

  
بیرینجی بالآریسی: باغیشلایین، سیزی یولونوزدان قویوروق، آنجاق ایذن وئرسنیز سیزینله اؤنَملی بیر قونونو قونوشماق ایستردیک.  

  
اولگن: بویورون قونوشون، نه ایمیش بو اؤنَملی قونو؟  

  
ایکینجی بالآریسی: بیز بیلیریک کی، یاغیزلار بویوزلارلا ساواش دوروموندالار.  

  
اولگن: سانیرام یانلیش بیلمیشسینیزدیر. بیز بویوزلارلا ساواش دوروموندا دئییلیک. بویوزلار بیزیمله ساواش دوروموندالار.  

  اوچونجو بالآریسی: یعنی آرانیزدا آنلاشمازلیق وار و سیزین دَیَرلی دوستلارینیز بو یولدا جانلارینی فدا ائتمیشلر. یاغیزلارین اؤزگورلوک ساواشی وئردیکلری نین بیلینجینده ییک.   

  بیرینجی بالآریسی: اصلینده سیزین ساواشلارینیز بیزی ایلگیلندیرمز. بیزلر باشقا تور یاراتیغیق. آنجاق بیزیم دوشمنلریمیز عقربلردیر.  

  ایکینجی بالآریسی: اوَت، عقربلر بیزیم یاولاغیمیز*. گوللرین اوستونه قونوب دادلی-دادلی چیچکلرین شیره سینی امدیگیمیز یئرده آریلاری اوولاییرلار.   

  اوچونجو بالآریسی: بیلیریک کی، بویوزلار عقربلرله یاغیزلارا قارشی بیرلشمیشلر. هؤرومچکلرین ده بویوزلارلا بیرلشدیکلرینی بیلیریک. آنجاق بیزیم دوشمنیمیز عقربلردیر.   

  بیرینجی بالآریسی: سیزین بویوزلارا قارشی ساواشینیز داوام ائدرسه، بیز ده سیزینله بیرلشیب باشقا بیر جبهه دن عقربلره سالدیرا بیله ریک. سیزه گرکن بیلگیلری گتیره بیله ریک.  

  ایکینجی بالآریسی: بیز اوچا بیلدیگیمیزدن اونلارین بوتون حرکتلرینی گؤزه تیب سیزلره گرکن بیلگیلری گتیره بیله ریک.  

  اوچونجو بالآریسی: بیزیم نه دئمک ایسته دیگیمیزی آنلادیغینیزی سانیریق. گلین بیز ده اونلارین اوچلو بیرلشمه سینه قارشی ایکیلی بیرلیک جبهه سی قورالیم. یاغیز-آری جبهه سی. بوندان هم سیز یارارلی چیخارسینیز، هم ده بیز. بیز عقربلری یئنه ریک، سیز ده بویوز و هؤرومچکلری. هؤرومچکلر چوخ دا ساواشچی دئییللر. بویوزلارین روشوتلری قارشیسیندا اونلار یاغیزلارا قارشی ساواش آچمیشلار. آنجاق یاغیزلارین تک باشلارینا عقربلرله ساواشاجاقلارینا اینانماق زوردور. گلین بیرلشه لیم.   

  اولگن و یانینداکیلار بالآریلارینی دیقتله دینله دیلر. اولگنین یانینداکی یاغیزلارین اوزونه سئوینج قونموشدو. دوشونوردولر کی، بو فورصتی قاچیرماماق گره کیر. آریلار اوچا بیلدیکلریندن اونلارا هر تورلو خبرلر گتیره بیله جکلر. آریلار اونلارین اوغور قازانماسینی کسینلشدیره بیلرلر. بو دوشونجه لر اولگنین یانینداکی یاغیزلارین عاغلیندان کئچدیگی اوچون سئوینجلی گؤرونوردولر. آریلار یاغیزلاردان جاواب بکله ییردیلر. اولگن دوشونجه لی گؤرونوردو. چئوره سینده کی آرخاداشلاری نین اوزونه باخیب دوشونوردو. اوزونو جاواب بکله ین آریلارا قارشی توتوب «آری دوستلاریم، من سیزلرین دردینی یاخشی آنلاییرام. دردینیز بیزیمکینه بنزردیر. سیزین عقربلره قارشی دوروشونوزو دا آلقیشلاییریق. حاققینیز یولوندا ساواشمالیسینیز. آنجاق بیز یابانجی گوجلرین یاردیمی ایله اوغور قازانماق ایسته میریک. بو بیزیم باغیمسیزلیق و قورتولوش ساواشیمیزدیر. یا بو یولدا یاغیزلار اولاراق اؤله جه ییک، یا دا اؤزگورلوگوموزو اؤزوموز قازاناجاغیق. بیزیم اؤزگورلوک ساواشیمیز تاریخده قالیب-قالمایاجاغیمیز سورونودور. اؤز ایستنجیمیزله بو ساواشی قازانمازساق، یئنه ده بللی تاریخی دؤنمده اسیر اولا بیله ریک. بلکه بو دفعه  بویوز اسارتی اولماز، بیر باشقاسی اولا بیلر. یاغیزلار بوتون اؤزوئریلری ایله قورتولوش ساواشینا باشلامیشلار. سیزلرین یاردیمی بیزیم اؤزگورلوک قازانیمیمیزی قولایلاشدیرا بیلر. آنجاق بیز اؤزگورلویه اولاشمانین چتین یوللاریندان کئچمزسک، قازاندیغیمیز اؤزگورلوگون آرخاسیندا یاغیز بیرلیگی نین ایستنجی دورماز. بو ساواش هر بیر یاغیزی بیرئیلشدیرمکده، هم ده یاغیز آماجلاری ایله اؤزدئشلشدیرمکده دیر. ان دَیَرلی یاغیزلارین بو یولدا اؤلمه لرینه باخمایاراق، بو ساواش بیزیم اوچون، بیزیم تاریخیمیز و یاغیز کیملیگیمیز اوچون بیر فورصتدیر. بو ساواش سوره سینجه بیز یاغیزلاشاجاغیق. یاغیزلاشمادان اوغور قازانساق، قازانیلاجاق اولان اوغورون آنلامی و دَیَری اولماز» دئدی.   

  بیرینجی آری: سؤیله دیکلرینیز دوغرو، آنجاق هر بیر ساواشین بیر سونوجو اولمالیدیر. سونوجونو اؤنجه دن تخمین ائتمه دن بیر ساواشا گیرمک نه قدر دوغرو اولا بیلر؟ گئرچکدن ده سیز عقربلر اوزرینه اوغور قازاناجاغینیزیمی دوشونورسونوز؟  

  اولگن: بیز بو قونودا عاغلیمیزلا دئییل، قلبیمیزله دوشونوروک. بعضی قونولار وار کی، اورادا عاغیللا دئییل، اورکله دوشونمک لازیم. چونکو بیز اوغور قازاناجاغیمیزا اینانیریق. بیزیم اینانجیمیزا دؤنوشموش بو ساواشین سونوجو. اینانج بیلگیلری ده بئیین ایشی دئییل، اورک ایشیدیر. بو اوزدن ده سیزلر اوچون بیزیم عقربلری یئنه جگیمیز چتین، یا دا مومکونسوز گؤرونه بیلر. آنجاق بیز بونا تام اولاراق اینانماقداییق. بیزیم ساواشیمیزین بیر یؤنو بویوزلارین اسارتیندن قورتولماق، بیر باشقا یؤنو ده بو ساواش سوره سینجه ایچیمیزی سارمیش اولان اؤز آیمازلیقلاریمیزدان138 آرینماقدیر. زامان آخیشی بو سورونلاری یاغیزلار اوچون چؤزه جک. یاغیز قورتولوش حرکتی باشلادیغی گوندن دیلیمیز، کیملیگیمیز بیلینمه یه، گلیشمه یه باشلامیش. یاغیزلاردا یاغیز دیلینه و کیملیگینه ایچدن ساریلما ضرورتی اورتایا چیخمیش. بو ایستک بیزیم اوچون چوخ اؤنَملیدیر. بیز یاغیز کیملیگی و یاغیز ایستکلری یولوندا ساواشیریق. بونو باشقالاری نین یاردیمی ایله چؤزرسک، بو ضرورت یاغیزلاردا تاریخی بیلینج دورومونا گلمز. بیلینجله اؤزدئشلشمزسه، بو ساواشین هئچ بیر آنلامی اولماز. اؤزگورلوک بؤیوک بیر اؤزوئریلیکله بیر یئرده قازانیلمالیدیر. چوخ اوزگونوک، آنجاق سیزین بو خوش نیتینیزی قبول ائده بیلمه یه جه ییک. سیزه اؤز ساواشینیزدا اوغورلار دیله ییریک.  

  اولگنین بو سؤزلری یانینداکی یاغیزلاری شاشیرتمیشدی. آریلارین یاردیم و بیرلشمه ایستکلری نین گئری چئوریله جگینی کیمسه عاغلینا گتیرمیردی. آریلار بیر-بیرینه باخا قالمیشدیلار. نه دئیه جکلرینی دوشونوردولر سانکی. بیرینجی آری کؤکس اؤتوروب «سؤیله دیکلرینیز دوغرو اولا بیلر. اولا بیلسین بو دوغرولاری بیز آنلاماق اوچون داها دا گلیشمه میز لازیم اولاجاق. یعنی آریلارین بیلینجلنمه سی بو قونودا چوخ اؤنَملی» دئدی.  

  اولگن: منجه ده. سیز ایلک اؤنجه آریلاری بیلینجده و بیلگیده عقربلره قارشی ساواشا حاضیرلامالیسینیز. اؤزگورلوک سیزلرده بیلینج دوزئیینه داشینمازسا، قورتولوشونوز مومکون اولمایاجاق. بیز بوتون یاغیزلاری بیلینجلندیرمه چابالاری ایچینه گیردیک. چونکو اسارته سبب اولان، یالنیزجا بویوزلارین عیرقچیلیک دوشونجه لری دئییل، هم ده یاغیزلارین بیلینجسیزلیگی و اؤز کیملیکلرینی یادیرقامالاریدیر. بو سورونون ایکیسینی ده بیر یئرده چؤزمک گره کیر.  

  ایکینجی آری: اوَت، حاقلسینیز. بو یؤنده بیز هئچ دوشونمه دیک. دوشونمه دن اؤنجه ساواشماق اوچون یابانجی گوجلر آراماق فیکرینده اولدوق.   

  اوچونجو آری: سیزین سؤیله دیگینیز بو یؤنته م چوخ اؤنَملیدیر. دوشونجه لرینیز چوخ ائتکیله ییجیدیر. بو گؤروشمه میز چوخ یاخشی اولدو. بلکه سیزدن ساواش اوچون یاردیم آلا بیلمه دیک، آنجاق دوشونجه یاردیمی آلدیق. بو یاردیم هر تور یاردیملارین اؤته سینده. اوماریق کی، ساواشینیزدا اوغور قازانارسینیز.   

  اولگن: ساغ اولاسینیز. سیزه ده اوغورلار اولسون!  

  آریلار ساغ اوللاشیب اوچوب گئتدیلر. یاغیزلار یوکلرینی آلیب یووایا دوغرو ایره لیله مه یه باشلادیلار. یولدا اولگنین آرخاسینجا گلن گنج یاغیزلار اوزویوخوشو دیرماشا-دیرماشا دانیشیردیلار.   

  بیرینجی یاغیز: اولگنله آریلارین دانیشیغی منیم دوشونجه می آلت-اوست ائتدی. من، یالنیزجا بویوزلارلا ساواشدیغیمیزی سانیردیم. اؤزوموزده ده سورون وارمیش دئمک.    

  ایکینجی یاغیز: من ده اؤیله سانیردیم. دئمک کی، بیزیم بیر دوشمنیمیز ده اؤز ایچیمیزده ایمیش. اؤز آیمازلیغیمیز دا بیر باشقا دوشمنمیش و اونونلا دا بیلینجلنمه یولویلا ساواشمالییمیشیق.  

  اوچونجو یاغیز: آنجاق بو دوشونجه چوخ دوغرودور. یاغیزلارین آراسیندا دایانیشما اولمامیشدیر گئنلده. گونوموزده آرامیزدا دایانیشمانی ساغلایان ایکی ائتکن وار. بیری اؤز بیلینجلنمه میز، بیری ده بویوزلارلا ساواش نیتی. بونلار ایکیسی بیر یئرده بیزی آیدینلاتماقدادیر. یاغیزلار بیلینجلنمزسه، ساواش دا اولماز. اسکیدن اولدوغو کیمی، کؤله جه یاشامیمیز داوام ائدر و گئجه گوندوز بویوزلارا تاخیل داشییاریق.   

  اولگن آرخادا یاغیزلارین دارتیشمالارینی ائشیدیر و ایچینده سئوینج باش قالدیریردی. چونکو اولگن بیر دوشونجه، بیر آماج یولوندا ساواشماق اوچون یاغیزلاری حاضیرلاماغا چالیشیردی. آلپَرَنلیک یاغیزلارین ایچینده بؤیله جه دریندن-درینه کؤک سالماقدا ایدی.   

  اولگن آرخاسینداکی یاغیزلارلا بیر یئرده یووایا گیردیلر. هاوالار گئت-گئده سویوماقدا ایدی. قیش اوچون هر تور آیرینتیلی حاضیرلیق ایشلری گؤرولوردو. آنجاق بونلارین اؤته سینده اولگنین باشیندا ساواش تاساریملاری دا وار ایدی. اولگن بوتون پاییز و قیش سوره سینجه یئرین آلتیندا یازداکی ساواشا حاضیرلیق ایشلری نین گئتمه سینی ایسته ییردی. پاییز گونشی یووانین دلیکلریندن ایچه رینی آیدینلاتماقدا ایدی. یئرین آلتیندا میلیونلارجا یاغیز چالیشماقدایدیلار. هر یاغیز اؤز ایشی ایله اوغراشماقدایدی. یاغیزلار چالیشا-چالیشا قارشیدا ساواشا دا حاضیر اولمالاری گرکدیگی نین بیلینجینده ایدیلر. اولگن و یانینداکیلار یوکلرینی آنبارا بوراخیب یئرین آلتیندا یاغیزلارین توپلاشدیغی بؤیوک بیر مئیدانا گئتدیلر. بورادا سایسیز-حسابسیز یاغیز وار ایدی. اؤبک-اؤبک یاغیزلار دَییشیک قونورلا ایلگیلی دارتیشیردیلار. قالابالیق گنج یاغیز دسته سی نین آراسیندا قیزغین دارتیشما گئدیردی. گنج یاغیزلار یاغیز دیلی نین اؤزللیکلری حاققیندا دانیشیردیلار. بیر آز کناردا «دیل و کیملیک» قونسوندا دارتیشما گئدیردی. بیر باشقا بؤیوک دسته، یاغیز تاریخی حاققیندا دارتیشیردی. یاغیز توپلومو گوجلو بیچیمده بیلینجلنمه ائیله می ایچینه گیرمیشدی. اولگن ده بو دارتیشمالارا قاتیلماق ایسته دی. اولگنین گنج یاغیزلارا قاتیلدیغینی گؤرن باشقا یاغیزلار اورایا آخین ائتدیلر. اولگن بیر آلپَرَن ایدی. ان سون آلپَرَن اولاراق آتاسی بیلای بوگودن آلپَرَنلیک درسی آلمیشدی. اولگنین بولوندوغو یئره قوشدولار یاغیزلار. ارَنول* آدیندا ساواشچی گنج بیر یاغیز بو دارتیشمالاردا داها چوخ گؤزه چارپماقدا ایدی. ارنولون یاغیزلار آراسیندا بؤیوک حؤرمتی وار ایدی. آلپَرَنلیک ایلکه لرینه ان چوخ اویماغا چالیشیردی. اؤزللیکله اونون اوستاجا قیلیج قوللانماسی چوخ دیقت چکیجی ایدی. یاشلی یاغیزلار ارنولو اؤووردولر**. ارنول «اولگن، بیزیم ساواشیمیز  «دیل و کیملیک یولوندادیر» قونوسوندا دارتیشیردیق. بو حاقدا سیزین گؤروشلرینیز ندیر؟» دئیه سوردو.  

  اولگن: دارتیشمالارینیز چوخ اؤنَملی. بو دارتیشمالار بیزیم ساواشامیزین دوشونجه قاتمانینی اولوشدورماقدادیر. بونلار بؤیویَن یاغیز دوشونجه سی نین گؤسترگه سیدیر دوستلاریم. آنجاق سورونوزا گلینجه یاغیز دیلی حاققیندا یاغیزلار ایچینده بو قدر حسساسییتین اورتایا چیخماسی چوخ اؤنَملیدیر. بو بیلگیلر یولوندا ساواشیریق اصلینده. دیل وارلیغین گوزگوسودو. وارلیغین اؤزونو آنلاملاندیردیغی تک مکان دیلدیر. بوتون بو ساواشلار و فداکارلیقلار دیل یولوندادیر. وارلیقلا ایلیشکیلریمیز دیلله قورولور.  دیلین اؤته سینده کی آنلاملاری دا دیل یولویلا قاورایا بیلیریک. بو اوزدن ده یاغیز دیلی وارلیغی آنلامامیزین آنا آچاریدیر. بئیینیمیزده آیدینلانما قیغیلجیمی سؤزلرله ساغلانیر. آنجاق یاغیزجانین ایچی بوشالدیرمیشدیر. دیلیمیز دوشونجه دیلی اولماقدان یوخسون بوراخیلدیغیندان یاغیزجانین اؤنَمی آزالمیشدیر. یاغیز اویانیشی و ساواشی یاغیزجانین دیریلیشینه و یوکسه لیشینه اولاناق ساغلامیشدیر. یاغیزلار یاغیز دیلینه اؤنم وئریرلر. بو یولدا اؤلوم-دیریم ساواشینا قالخیرلار. چونکو دوغرویا اولاشمانین تک یولو دیلدیر. یاغیزلارین دوغروسو، یاغیزلارین حقیقتی نه یئرین آلتیندادیر، نه یئرین اوستونده دیر، نه ده گؤیده. بیزیم دوغرولاریمیز یاغیز دیلینده دیر. دوغرونو، یالنیز دیلده آراماق گره کیر. چونکو بئینیمیزی دئویندیرن سؤزلردیر. هر بیر یاغیزین باشقا یاغیزلا ایله تیشیمینی139 ساغلایان یاغیزجادیر. یاغیزجا ایله اسکی و گله جک زامان آنلاییشلاری بیرلشمیش اولور. آنیلاریمیز یاغیزجایا یوکلنه رک گله جگه داشینا بیلر. ایندیکی زاماندا یاغیزجا دولاییسییلا کئچمیشی آنلادیغیمیز کیمی، بو گون ده یاری نین کئچمیش زامانی اولاجاغیندان یارینکی قوشاقلار بیزی بو دیلله آنلایاجاقلار. دوندن گلیب بو گوندن کئچیب یارینا اوزاییشی ساغلایان ائتکن یاغیز دیلیدیر. بؤیله آنلاشیلیر کی، دیل بیزیم دئییل، بیز دیلینیک. بیزی بو شرفلی ساواشلارا یؤنلندیرن ده دیلدیر، آنا دیلیمیز. بویوزلارلا بیزیم کیملیک سینیریمیزی بللی ائدن ده یاغیز دیلیدیر. یاغیز دیلی یوخ اولدوقدان سونرا اورتادا بیر سینیر قالماز. بویوزلاشیب گئدریک. بوتون وارلیغیمیزلا یاغیز دیلی نین یاشاماسی اوچون چالیشاجاغیق، دوشونه جه ییک و ساواشاجاغیق. گؤز یاشلاریمیز بیله، یاغیز دیلینه خیدمت ائتمه لیدیر.   

  اولگنین بو جوشقولو و آنلاملی قونوشماسی یئرین آلتیندا مئیدانا توپلانمیش یاغیزلاری هیجانلاندیرمیشدی. گنج بیر یاغیز «اولگن، نه زامان ساواشاجاغیق؟» دئیه باغیردی. اولگن سانکی بو سورونو بکلرجه سینه، بوتون یاغیزلارا خیطابن بو قونودا بیر سؤیله و سؤیله مک ایسته دی. گنج یاغیزین سوردوغو سورو چوخ اؤنَملی ایدی. بوتون یاغیزلار اولگن آلپَرَنین بو سورویا وئره جگی جاوابی بکله ییردی. اولگن کؤکسونو اؤتوروب سؤزونه داوام ائتدی:  

  یاغیز دوستلاریم، بو، بیزیم سون ساواشیمیز اولاجاق. یا یئنیله جه ییک، یا دا شرفلی بیر اوغور قازاناجاغیق. آنجاق بو یولدا جانلارینی فدا ائتمیش یاغیز دوستلاریمیزین خاطیره لرینی اونوتمادان اونلارین نییتلری یولوندا ساواشاجاغیق. ساواشاجاغیمیز گون داها سونرا بللی اولاجاق. آنجاق بو گوندن باشلایاراق ساواشا حاضیر اولمالیییق.   

  یاشلی بیر یاغیز قالابالیغین ایچیندن باغیراراق «نئجه حاضیر اولمالیییق، حاضیرلیغین قوشوللارینی آچیقلارسینیزمی؟» دئدی.   

  اولگن: قارشیمیزدا یاخلاشیق سککیز آی زامان وار. بو سککیز آی ایچینده ایشیقچیخمازدان لیملییه دؤرد دَییشیک تونئل قازمالیییق. بیلیرم چوخ اوزون بیر مسافه دیر. آنجاق باشقا چؤزگه میز یوخدور دوستلاریم. لیملینی و لیملیده کی یاغیزلاری، یالنیز بو یوللا قورتارا بیله ریک. عقربلری و هؤرومچکلری یوخ ائتمه دن بویوزلارلا ساواشا بیلمه یه جه ییک. بو ائیله مه قاتیلماق ایسته ین وارمی؟  

  میلیونلارجا یاغیز بیر یئرده «واااارررر» دئیه باغیردی. یئرین آلتینداکی یاغیز هایقیرتیلاری یئرین اوستونده تورپاغی دئویندیردی. تورپاغین اوستونده سورونن قورتلار دپرم اولدوغونو دوشونوب هیجانلاندیلار. یاغیزلارین اورتاق ایستنجی سرگیله نیردی. ایشیقچیخمازدان لیملییه دوغرو دؤرد دَییشیک یئردن تونئل قازیلاجاغی قرارلاشدیریلدی. اورداجا ایش بؤلومو یاپیلدی. میلیونلارجا یاغیز دؤرد بؤیوک اؤبکلره آیریلیب دؤرد یؤندن لیملییه طرف تونئلقازما ایشینی تاسارلادیلار. اولگن اؤزو ده بللی ائدیلن بیر یؤندن لیملییه طرف قازیلاجاق تونئلده ایشه باشلادی. یاغیزلار بؤیوک هیجانلا تونئلقازما عملییاتینا گیریشیردیلر.   

  تونئلقازما عملییاتی باشلامیشدی. پاییزدا تونئل ایشی آسانجا ایره لیله ییردی. قیشدا داها چتین اولموشدو. هر طرفی قار بوروموشدو. یاغیزلار قاری دلیب آغیزلاریندا داشیدیقلاری تورپاغی دلیکدن چیخاریب یووانین کناریندا یئللره بوراخیب گئری دؤنوردولر. گئری دؤنرکن، قارشیدان آغزیندا تورپاق داشییان یاغیزا «دیشاری چوخ سویوقدور. دیقتلی اول کولک آپارماسین سنی» سؤیله ییب گولوشوردولر.   

  بؤیله جه سککیز آی یاغیزلار دورمادان ایشیقچیخمازدان لیملییه دوغرو تونئلقازما ایشلرینه داوام ائتدیلر. لیملی نین آلتیندا آرتیق گئت-گل ائدیردیلر. عقربلرین یاتاق یئرلری آلتیندا درین قویولار قازمیشدیلار.    

***

  پاییز و قیش گلیب کئچمیشدی. نووروز بایرامیندا یاغیزلار بوللوجا اَیله نیب، شرقی سؤیله یه حاضیرلانمیشدیلار. لیملیده نووروز بایرامی نین بویوزلار طرفیندن یاساقلانماسینا قارشین، ایشیقچیخمازدا ایلک دفعه اولاراق یاساقلانمیش بایراملارینی بو قدر موتلولوقلا یاشاماقدایدیلار. دره لرده نووروزگولونون قارشیسیندا ماهنی سؤیله ین ساریکؤینک قوشونو گؤرن اوزان بیر یاغیز قوپوزونو باغرینا باسمیش یاغیز توپلولوغونا گؤردوکلرینی بؤیله آنلادیردی:  

«نووروزگولو قاردان بوی آتیب گولدو بیزه  

  
یاز گلدی ده واردیق یئنه بیز کندیمیزه  

  
بیر گول یاناغیندان اؤپوجوک درمک اوچون  

  
گؤردوم ساریکؤینک اَییلیب چؤکدو دیزه»   

  
باشقا بیر اوزان یاغیز قوپوزو ایله رقص ائده رک، شؤلنه* رنگ قاتیردی. ایلک یاز گونشی دوغانی ایسیتدیکچه، یاغیزلار داها دا جوشوردو. اورتادا دولاشان ایکینجی اوزان یاغیز بیرینجی اوزان یاغیزا یاخینلاشیب اونون اوخودوغو کؤکده داوام ائتدی:  

   
«گؤردوم کی، اوزرلیک داشین آلتیندا دوروب  

  
یئملیک ساری گولدن باشینا خئیمه قوروب  

  
چیرتدیق دا یاماجدان باخار اولموش اوزاغا  

  
پیتراق** دولاشیب دیلقانادانلا*** اوتوروب.»   

  بیرینجی اوزان:  

«باخدیم شوورنلیکده پاریلدار شووَرن140  

  
 بیر یاندا دوروب نااز ائله ییر بویمادرَن141
  
چوخ شاشقین ایدیم چون، اوه لیکدن142 سوردوم:  

  
کیمدیر بو گؤزللیکلری یئرلرده سرن؟»   

  
ساواشچیلیغی ایله فرقله نن ارنول دا قیلیجی نین یئرینه قوپوز باسمیشدی کؤکسونه. ارنول یاغیز کیملیگینه و یاغیز دیلینه چوخ باغلی اولدوغوندان اونا «یاغیز ارنول» دئییردیلر. او دا بو آدا آلیشمیشدی. آنجاق ایلک گونلر اعتیراض ائدیردی. «بوتون یاغیز کیملیگینی من تکباشیما تمثیل ائده بیلمرم. بو لقب چوخ بؤیوک لقبدیر. اونا لاییق اولا بیلمزسم، یاغیزلیق ضرر گؤره بیلر» دئییردی. آنجاق کیمسه اونون بو اعتیراضینا آلدیریش ائتمه دی و او، «یاغیز ارنول» آدی ایله تانیندی. زامان کئچدیکجه اؤزو ده بونا آلیشدی. آرتیق اونا یاغیز ارنول دئییلیردی. یاغیز ارنول کؤکسونده بیر قوپوز یئنه ده عاغلینداکی دوشونجه لرینه اویغون بیر ماهنی سؤزلری ایله اوزانلارین سسینه سس وئردی:  

    
«باغلار بیزی وارلیقلارا، باغلار دیلیمیز   

  
مین تورلو بیلیک، دوشونجه ساغلار دیلیمیز   

  
وارلیق و اوزای* دیلده تانیملار اؤزونو   

  
ائورنله بوتونله شر ده چاغلار دیلیمیز.»   

  
یاغیزلار اوزانلاری آلقیشلاییردیلار. چئوره ده دولاشان بیر سورو بؤجکلر ده یاغیزلارین شؤلنینه باخیب گولوشوردولر.   

  
یاشلی و آخساق بیر یاغیز قالابالیغین ایچیندن شؤلن مئیدانینا گیریب گنج اوزانلارین قوپوز چالمالاریندان جوشموشدو. آیاغینی سورویه-سورویه ایچینده چاغلایان سئوینجی سؤزلره تؤکوردو:  

   
«بیر یاشلی یاغیز، کؤکله یه رک چالدی قوپوز  

  
کؤکلندی ده گؤیلرده مکان سالدی قوپوز  

  
بیز دینله یَر اولدوقدا اوچار اولدو کؤنول  

  
گیزلین سس اولوب کؤکسوموزه دولدو قوپوز.  

*

  
گل اول دا منیم روحوما بیر گوزگو قوپوز  

  
گل-گل بو ازیک کؤنلومه قیل چؤزگه قوپوز  

  
دوغماز، دوغاماز کؤکسومه سنسیز اولو عشق  

  
گل، قویما دولوشسون ایچیمه اؤزگه، قوپوز.»  

  
یاشلی آخساق یاغیزین جوشقوسو یاغیزلارین سئوینجینه سئوینج قاتدی. میلیونلارجا یاغیز یاشلی یاغیزی آلقیشلاییردی. یاشلی یاغیزین یئنیدن ماهنی سؤیله مه سی اوچون «بیر داها، بیر داها» دئیه یاغیزلار باغریشیردیلار. یاشلی یاغیز بو قدر آلقیشین قارشیسیندا اؤزونو داها دا موتلو حیسس ائدیردی. آلقیشلار داوام ائدیردی. قاش-گؤزو ایله گنج اوزان یاغیزلارین قوپوزلارینی چالمالارینا ایشاره ائدیب ماهنیسینی بو سؤزلرله اوزاتدی:  

   
«یووشان143 قوخوسوندان ایچه ریم دولموش ایدی.  

  
اوچماقدا144 کؤنول کندیسینی بولموش ایدی.  

  
وارلیقلا ووجودوم اویوم ایچینده ایکن،  

  
ساندیم کی، کؤنول تام آلپَرَن اولموش ایدی.»   

  
یاغیزلارین سئوینج فریادلاری ایشیقچیخمازدان گؤیلره یوکسه لیردی. یازین ایلک گونشی گؤیلرین سونسوزلوغوندا باتییا دوغرو سوزولوردو. یاغیزلار اوخویوب-اویناماقدان یورولموردولار. گئجه یارسینا قدر آیدینلیقدا دا موسیقیلی شؤلنلری داوام ائتدی.  

***

  
اولگن ساواش گونونون نه زامان اولاجاغینی کیمسه یه سؤیله میردی. آنجاق بوتون یاغیزلار ساواشین یاخینلاشدیغی نین بیلینجینده ایدیلر. لیملیده بویوزلار دا یاغیزلارین سالدیراجاقلاریندان اندیشه لی اولدوقلاریندان هر تورلو ساوونما حاضیرلیغی ائتمیشدیلر. اولگن، یاغیز ارنوللا بیر یئرده ساواشچی بیر نئچه یاغیزلا تونئللرین دورومونو و دوغرولتولارینی دیقتله یوخلادی. اولگن هر شئیین یئرینده اولدوغونو بیلمک ایسته ییردی. ساوونآللا گووَنآلین باشینا گلنلر تکرارلانماسین دئیه ان گووَنیلیر یاغیزلاردان تونئل قونوسوندا یاردیم آلیردی. یوخلاما بیتدیکدن سونرا اولگن تام بیر ایچگووَنله دریندن نفس آلیب و کیمسه دویمادان اؤز-اؤزونه «سئویلآی، سنی آزاد ائده جه ییم گون یاخینلاشیر» دئیه پیچیلدادی. اولگن تونئلی یوخلارکن، تونئللرین لیملی نین آلتیندا هارالارا قدر اوزاندیغینی دا گؤزدن کئچیردی. عقربلرین اساس یاتاغی اولان قوربانتپه سی نین آلتیندا درین قویولار قازیلمیشدی. بورادا عقربلرین ایشینی بیتیرمک گرکه جکدی. مینلرجه عقربی بو قویولاردا باسدیرماق تاسارلانمیشدی.   

  
اولگن یوخلامالاری بیتیریب گئری دؤندو. ایشیقچیخمازدا گئجه نین آیدیلینغیندا بوتون یاغیزلارین توپلانماسینی ایسته دی. یاغیزلار ساواش دورومونا کئچیب توپلاندیلار. اولگنین یانیندا یاغیز ارنول ساغ طرفده دورموشدو. الینده کی قیلیجی ایله میلیونلارجا یاغیزا ایشاره ائدیب سسسیز اولمالارینی ایسته دی و «اولگن دانیشماق ایسته ییر، دینله یین!» دئدی. ایشیچیخمازدا میلیونلارجا یاغیز سیرایلا دوزولموش صبیرسیزلیکله اولگنین نه سؤیله یه جگینی بکله ییردیلر. اولگن کیچیک بیر قایاجیغین اوستونه چیخدی. بوردان بوتون یاغیزلار گؤرونوردو. دیقتله یاغیزلارین دورومونو ایزله دی. سونرا دا «یاغیزلار، گؤرورم کی، اوزونوزده بؤیوک سئوینج دالغالانیر. بو، چوخ یاخشیدیر. اؤزگورلوک ساواشینا سئوینجله گئتمک لازیمدیر. چوخ دانیشماق ایسته میرم. بورادا بولوندوغوموز زامان ایچینده بیر-بیریمیزی یاخشی تانییا بیلدیک. آماجیمیزین نه اولدوغونو آنلادیق. لیملیده میلیونلارجا یاغیزین بیزه مؤحتاج اولدوغونو آنلادیق. یوردوموزو قورتامانین زامانی گلمیشدیر. یارین گون دوغار-دوغماز لیملییه سالدیراجاغیق. بو، بیزیم سون ساواشیمیز اولاجاق. تاریخیمیز اوچون، گله جگیمیز اوچون سون ساواش اولاجاق. بو ساواشلا دا بیز اؤزگورلوک ندیر سوروسونا قانیمیزلا و جانیمیزلا جاواب وئره جه ییک. بو یولدا جانلارینی وئرنلرین اونودولمادیقلارینی ایثبات ائده جه ییک. بو ساواشدا اوغور قازانمالیییق. چونکو اوغور بیزیم اولمازسا، تاریخدن سیلینه بیله ریک. یوردوموزون قورتولوشو اوچون سون ساواشا حاضیرمیسینیز؟» سؤیله دی.  

  
یاغیزلارین اؤزگورلوک دویغولاری نین جوشماسیندان گؤزلری یاشارمیشدی. میلیونلارجا یاغیز بیر سسله باغریشدیلار: اوَت، حاضیریق...  

  
اولگن: بوتون ساواش آلایلاری بللی ائدیلمیش یوللاری ایله لیملییه دوغرو حرکته باشلاسین. یارین گون دوغوشو زامانی سالدیری باشلایاجاقدیر.   

  
یاغیز ساواشچی آلایلاری لیملییه دوغرو حرکته باشلادی. لیملییه دؤرد یؤندن سالدیری دوزنله نه جکدی. ایشیقچیخمازدا ان گووه نیلیر یاغیزلار تونئلین آغزیندا بکله مکده ایدیلر. تونئل قونوسوندا یئنیدن ایهانت اولسایدی، یاغیزلارین یئنیلگه سی قاچینیلماز اولاجاقدی. بو یئنیلگه ایله ده یاغیزلار تاریخدن سیلینه بیلردیلر. بو ندنله ده اؤزللیکله داها یاشلی یاغیزلار تونئل سوروملولوغونا گتیریلمیشدی. ائولادلاری اوردولارین ایچینده لیملییه ساواشماغا گئدن یاشلی یاغیزلار.   

  
دان اولدوزو لیملی نین دوغوسوندا پارلاییردی. یاغیزلار لیملی نین چئوره سینی تامامن سارمیشدیلار. دان یئری آغارارکن، بیردن قوربانتپه سینده بؤیوک دپرم اولدو. قوربانتپه سی، سانکی بوتونویله یئرین آلتینا باتارجاسینا یئریندن اوینادی. توز-تورپاق هاوایا یوکسلدی. عقربلرین باغرتیلاری یوکسه لیردی. بیر نئچه عقربین «یاغیزلار بیزی محو ائتدی» سسلری ائشیدیلدی. بو دورومو گؤرن بویوزلار درحال ساواش دورومونا کئچدیلر. عقربلرین اساس باریناقلاری داغدیلیب یوخ ائدیلمیشدی. یالنیز بیر نئچه عقرب باشآلانین قوروماجیلاری کیمی قالیردی، بیر ده هؤرومچکلر. بونلارلا دا ساواشاجاقدیلار. اولگنین «سالدیرین!» هایقیرتیسی یوکسلدی. یاغیزلار دؤرد یاندان لیملییه سالدیردیلار. لیملی نین چئورسینده ساوونمادا بولونان بویوزلار یاغیزلارین اؤنونو کسدیلر. ساواش باشلامیشدی. یاغیزلار ساوونما جبهه سینی یاریب لیملی نین اورتاسینا دوغرو ایره لیله ییردیلر. بو زامان باشآلانین امری اوزَرینه هؤرومچکلر و بیر ده اونون قورویوجو عقربلری یاغیزلارا سالدیردیلار. هؤرومچکلر سورَکلی تور هؤروب یاغیزلارین ال-قوللارینی باغلاییردیلار. ال-قوللاری باغلانمیش یاغیزلاری بویوزلار سونگولری ایله دلیک-دئشیک ائدیردیلر. لیملیده یوک داشیماقدان بئزمیش اولان یاغیزلار دا اؤز سویداشلاری نین ساواشلارینا قاتیلدیلار. آنجاق اونلارین ساواش دئنه ییملری اولمادیغیندان تئز یئنیلیر، عقربلره یئم اولوردولار. قانلی ساواش داوام ائدیردی. گون اورتایا دوغرو مینلرجه یاغیز و بویوز اؤلموشدو. یوزلرجه هؤرومچک ده اؤلدورولدو. هؤرومچکلرین سایی آزالدیقجا اوموتسوزلاشیردیلار. اؤزللیکله یاغیزلارین بو ساواشدان گئری چکیلمه یه جکلرینی، اؤلوم-دیریم ساواشینا قاتیلدیقلارینی سئزدیکجه هؤرومچکلری قورخو بورویوردو. بیر نئچه هؤرومچک بیر دسته یاغیزی هؤرودوکلری تورلاری ایله اسیر یاخالامیشدی. یاغیز ارنول بو دسته یه یاخینلاشیب هؤرومچکلرین قارنینی سؤکوب داغیتدی. هؤرومچکلر یاغیز ارنولو اسیر یاخالاماغا چالیشیردیلار. آنجاق هؤردوکلری بوتون تورلاری ساواشچی یاغیز ارنول قیلیجی ایله سؤکوب داغیدیردی. اونلارجا هؤرومچه یی یاغیز ارنول اؤلدوروب ایره لیله ییردی. هؤرومچکلرین باشچیلاری نین فریادی ائشیدیلدی. «هؤرومچکلر، یاغیزلار ایمانا گلمیشلر. اونلار آرتیق یئنیلمزلر. بیز قاچالیم، یوخسا هامیمیزی اؤلدوره جکلر» دئییردی. هؤرومچکلر قاچماغا باشمیشدیلار. قاچان هؤرومچکلره کیمسه توخونموردو. چونکو آلپَرَنلیک یاساسینا گؤره قاچانی آرخادان وورماق یاساق ایدی. هؤرومچکلرین قاچدیقلارینی گؤرن اولگنین سسی یوکسلدی: یاغیزلار، دوشمن دوشونجه و دویغولاریندا یئنیلمیشدیر. اوغور قازانماق اوزره ییک. ساواشین!  

  
اولگنین سسی یاغیزلاری هیجانلاندیریب جانلیلیق گتیردی. یاغیزلارین ساواشی هؤرومچکلرین قاچماسی ایله قولایلاشمیشدی. اولگن بویوزلاری کسه-کسه باشآلانا طرف یاخینلاشیردی. ساواش لیملی نین تام اورتاسیندا داوام ائدیردی. یاغیز ارنول دا اولگنه قوووشموشدو. ایکی یاغیز ساواشچی بیر یئرده باشآلانین باریناغینا دوغرو ایره لیله ییردی. باشآلانین اؤزل ساوونوجولاری اولان عقربلر یاغیزلارا سالدیردی. یوزلرجه یاغیزی اؤلدوردولر. اولگن و یاغیز ارنول عقربلرله قارشی-قارشییا گلمیشدیلر. بیر عقرب اولگنین اوزَرینه آتیلماق ایسترکن، یاغیز ارنول قیلیجی ایله اونون قارنینی سؤکدو. ایکی ساواشچی باشآلانا طرف ایره لیله ییردی. چئوره ده ایسه، یاغیزلارلا بویوزلارین بیر-بیرینی اؤلدورمه سی داوام ائدیردی. اولگن و یاغیز ارنول داها آز قان تؤکولسون دئیه، باشآلانی یاخالاماق ایسته ییردیلر. چونکو باشآلان یاخالاندیقدان، یا دا اؤلدورولدوکدن سونرا بویوزلارین تسلیم اولماقدان باشقا چاره لری یوخ ایدی. بو اوزدن ده ایکی ساواشچی یاغیز باشآلانا طرف ایره لیله ییردیلر. بیر نئچه عقرب قالمیشدی. اونلاردا دا ساواش حالی قالمامیشدی. یاغیزلارین یئنیلمز سالدیریسینی گؤرن بیر نئچه عقرب باشآلانی بوراخیب قاچیب یئرین ده لیگینه گیردیلر. آرتیق اورتادا هئچ بیر یابانجی گوج قالمامیشدی. یاغیزلارلا بویوزلارین ساواشی باشلامیشدی. اولگن و یاغیز ارنول باشآلانی قوروماجی بویوزلارلا بیر یئرده قوشاتدیلار. باشآلان دا سونگوسونو چیخارمیش ساواشا حاضیر ایدی. اولگنین «باشآلان تسلیم اول!» سؤزونو باشآلان دینله مه دی. اولگن و یاغیز ارنول سالدیردیلار. باشآلانین بوتون قوروماجیلارینی قیلیجدان کئچیردیلر. اولگن، یاغیز ارنولا «سن کناردا دور، بونونلا باشباشا ساواشاجاغام» دئدی. اولگنین بوتون قیلیج سالدیریلارینی باشآلان اوزاقلاشدیردی. باشآلان بیر سالدیریسی ایله اولگنین آیاغینی یارالادی. آنجاق اولگن بو کیچیک یارایا آلدیریش ائتمه دی. ساعاتلارجا باشآلان و اولگن آراسیندا ساواش داوام ائتدی. بو زامان باشآلانین یاردیمینا قوشان بویوزلاری یاغیز ارنول قیلیجدان کئچیریردی. تام بو سیرادا قورخونج بیر سس یاغیزلاری و بویوزلاری یئرینده جه دوندوردو. بیر باغیرتی، قورخونج بیر باغیرتی. باشآلانین باغیرتیسی ایدی. اولگنین قیلیجی باشآلانین کؤکسونه ساپلانمیشدی. کؤکسونه قیلیج ساپلانمیش اولان باشآلان آرد-آردا بیر نئچه کره باغیردی. سونرا دا ایری گؤوده سی ایله یئره دوشدو.   

  بو دورومو گؤرن بوتون بویوزلار سیلاحلارینی بوراخیب تسلیم اولدولار. یاغیزلار اوغور قازاندیقلارینا اینانمیردیلار. یئنیک بویوزلار باشلارینی آشاغی سالمیشدیلار. لیملیدن دیشاری چیخا بیلمه ین، آلپَرَنلیک ایلکه لری نین نه اولدوغونو آنلامایان بیر سورو یاغیز، تسلیم اولموش بویوزلاری اؤلدوروب اینتیقام آلیردیلار. کؤله یاغیزلار آزاد اولدوقلارینا اینانا بیلمیردیلر. اولگن سوقویوسونا دوغرو ایره لیله ییب اورادا یاغیزلارا بیر سؤیله و سؤیله مک ایسته ییردی. داشین اوستونه چیخیب دانیشماق ایسترکن گؤزلری یاغیز ارنولا توخوندو. قیلیجیندان قان دامان یاغیز ارنول یارالی سئویلآیی چیینینه آلمیش اولگنین بولوندوغو یئره دوغرو گتیریردی. اولگن سئویلآیی گؤرجک گؤزلری سئوینجدن یاشلا دولدو. اونلارا طرف قوشدو. اولگن و یاغیز ارنول ایکی طرفدن سئویلآیین قولتوغونون آلتینا گیریب اونو ظفر مئیدانی نین اورتاسینا داشیدیلار. سئویلآی یارالی اولسا دا، اوزونده یئنیلمزلیک وار ایدی. آنجاق چوخ چتین دانیشیردی. اولگنین قولاغینا «اولگن، منی چوخ ایشکنجه ائتدیلر. آنجاق من دؤزدوم، تسلیم اولمادیم» دئدی. سئویلآیین بو پیچیلتیسینی یاغیز ارنول دا ائشیتدی. اولگنین گؤزلریندن یاش آخیردی. اوغور قازانمانین سئوینجی ایله سئویلآیی گؤرمه نین سئوینجی بیر-بیرینه قاریشمیشدی. اولگن و یاغیز ارنول سئویلآیی داشین اوستونه چیخاردیلار. سئویلآی یارالی بدنی ایله چئوره یه باخدی. بویوزلاردان خبر یوخ ایدی. یاغیزلارین اوزونده ظفر سئوینجی دالغالانیردی. اؤزونو توپارلاییب ازیک سسی ایله «یاغیزلار، اوغورونوز قوتلو اولسون!» دئدی. داها سونرا یاغیز ارنولا دایانیب دوردو. سئویلآیین بو قوتلاماسینا یاغیزلار «هوراا» ایله جاواب وئردیلر. سئویلآیین باشی یاغیز ارنولون گوجلو قوللارینا سؤیکنمیشدی. ساغ الینده قیلیجیندان قان دامیردی یاغیز ارنولون. سول الی ایله یارالی سئویلآیی توتموشدو. سئویلآی، یاغیز ارنولا یورغون گؤزلرینی تیکیب و اؤز-اؤزونه «یئنی آلپَرَن» دئیه پیچیلدادی. اولگن یاغیزلار اوچون قونوشماغا حاضیرلانیردی. بو زامان یاغیزلارین آراسیندان اؤرتوکلو بیری قوشقولو شکیلده اولگنه دوغرو ایره لیله ییردی. باشی نین اوستونده بیر بنؤوشه یارپاغی تانینماسینی اؤنله ییردی. اؤرتوکلو یاغیز قالابالیغین ایچیندن یاواش-یاواش اولگنه دوغرو ایره لیله ییردی. اولگنین تام آرخاسینا چاتمیشدی.     

  اولگن سؤیله وینه باشلادی:
 یاغیزلار بو شرفلی ساواشیمیزین سونوجو اولاراق اؤزگورلوگوموزو قازاندیق. بو قدر قان وئردیک. آرتیق بو قانلا قازاندیغیمیز اؤزگورلوگوموز هئچ بیر زامان تاریخیمیزی ترک ائتمه یه جک.، آنجاق...  

  سؤزو آغزیندا یاریمچیق قالدی. آرخادان بئلی نین اورتاسیندان گیرن سونگو اؤندن قارنینی دلیب چیخدی. اولگنین باغیرتیسی یوکسلدی. ساغ الینده کی قیلیجی ایله گئری دؤنوب آرخادان اونو وورانی وورماق ایسته دی. گؤزلری خاموتا ساتاشدی. خاموت سونگوسونو اولگنین بئلینه سوخموشدو. اولگن آغریلار ایچینده قیلیجینی خاموتون قارنینا سوخماق ایسترکن قیلیجی نین اوستونده ایلدیریم چاخدی. ایلدیریملارین آراسیندان بیلآی دده نین صورتی گؤروندو. بیلآی دده قیلیجین اوزَرینده کی ایلدیلریملارین ایچینده «یاغیز اؤلدورمه یه جکسن» دئییب یوخ اولدو. اولگنین قیلیجی الیندن دوشدو. خاموت قاچماق ایسترکن یاغیزلار طرفیندن یاخالاندی. «منی اؤلدورمه یین دئیه» یالواریردی خاموت. اولگنین آغریلار ایچینده قیوریلان سسی یوکسلدی: اؤلدورمه یین اونو، بوراخین گئتسین، او آرتیق بیر اؤلودور.  

  اولگنی دینله ین اولمادی. یاغیزلار خاموتو پارام-پارچا ائتدیلر. اولگن سئویلآیین یانینا اوزاندی. سونگونون سوخولدوغو یئردن قان فیشقیریردی. اولگن، یاغیز ارنولا «منی سئویلآیا یاخینلاشدیر!» سؤیله دی. یاغیز ارنول اولگنی سئویلآیا یاخینلاشدیردی. یارالی سئویلآی اولگنین باشینی قوجاغینا آلدی. اولگنین قانی آخدیقجا صیفتی نین رنگی دَییشیردی. سئویلآی گؤز یاشلارینی توتا بیلمیردی. اللرینی اولگنین بدنینده دولاشدیریرکن ساغ قولونون آلتینداکی یارا ایزینه توخوندو. سئویلآیین چَرَنبیل داغیندا یارالادیغی یئر ایدی. یارانین ایزی سیلینمه میشدی. حالی یئرینده اولمایان سئویلآی یارا ایزینی گؤردوکدن سونرا هؤنکورتولری نین قارشیسینی آلا بیلمه دی. بیر سورو خاطیره لر گؤزلری اؤنونده جانلانمیشدی. لیملی نین دوغوسوندا باشیندا بیر پارچا بولود اولان چَرَنبیل داغینا گؤزلری ساتاشدی. هؤنکورتولرینی دوردورا بیلمیردی. سونوندا هؤنکورتولری نین آراسیندان «سنی سئویرم اولگن» سؤیله یه بیلدی. سئویلآیین بو سؤزلری ایله اؤلمکده اولان اولگنین اوزونه آجی ایله قاریشیق بیر گولوجوک قوندو. اولگن «سئویلآی، یاغیزلار اؤزگور اولدو» دئدی و گؤزلرینی قاپادی. سئویلآیین هؤنکورتولرینه بوتون یاغیزلار قاتیلمیشدی. یاغیزلار آغلاشیردیلار. سئویلآیین اللری ایله اولگنین اللری بیر-بیرینه ساریلمیشدی. سئویلآیین هؤنکورتولری بیتمیشدی. سس چیخمیردی سئویلآیدان. یاغیز ارنول، سئویلآیی سسله دی. آنجاق جاواب وئرمه دی. اییلیب سئویلآیی قالدیرماق ایسترکن اونون دا اؤلدویونو گؤردو. سئویلآی اؤلموشدو. بیر الی اولگنین الینه ساریلی، باشقا الی چَرَنبیلده یارالادیغی یارانین اوستونده ایدی.   

  یاغیز ارنولون گؤز یاشلاری سئل اولوب آخماقدا ایدی. یاغیزلار یاس ایچینده ایدیلر. سئویلآیلا اولگنین اللرینی بیر-بیریندن آیرمادان یاغیز گلنگینه اویغون اولاراق یاخدیلار...  

  بو زامان آغلاما ایله قاریشیق بیر سسله یاغیز ارنولون هایقیریشی یوکسلدی: من، آلپَرَن یاغیز ارنول یاغیزلارین ابدی قورتولوشونو دویورورام. یاغیزلار قورتولموشدور...   

***

  داها سونرا نه لر اولدو؟   

  داها سونرا آلپَرَنلیک قوشاقدان قوشاغا داشیندی. اؤنجه سیز و سونراسیز145 زامان ایچینده اؤیکولره دؤنوشدو...  

  08.03.2011   

* Boyuz.


** Yağız- torpq rəngi, qara, buğdayı, əsmər.


“Nə türlük, nə yaslıq kişi qopdu gör


Yağız yer olarıq yedi, opdu yer” (Qutatqu bilik)


Nə türlü, nə çeşid insan dünyaya gəldi. Qara torpaq hamısını utdu.


1 Özgü- məxsus.


*** Ülgən.


2 kəz- dəfə.


* Qəcəl. 


* Çırtdıq- kötüyündən saqqız düzəldib çeynənirdi. Saqqızı ilə qadınlar qaşlarını da alardılar. Çırtdığın saqqızını sapa bələşdirib üzlərindəki tükləri təmizlərdilər.


** Qaravul.


* Yazıt- daş və bənzəri sərt maddələrin üzərinə yazılan əski yazılar.


** Uyqarlıq- mədəniyət.


3 Gəbə- hamilə.


*** Çərənbil.


4 ərdəm- fəzilət.


* Torun- nəvə.


** Bayquşyuvası.


5 Olğanüstü- fövqəladə.


6 Önləmək- əngəlləmək.


7 Us- ağıl.


* Çoğan- bitki adıdır. Əskilərdə kəndlərdə sabun olmazdı. Çoğanı suda qaynadıb qıcqırdardılar. Çoğanın qıcqırmış suyu ilə paltar yuyar, çimərdilər. 


** Günal.


*** Savunal, Sevilay, Güvənal, Özay, Xamut, Dural, Yağıl.


8 Yanıt- cavab.


9 Çözgə- çarə.


10 Əyilim- təmayül.


11 Özverili- fədakar.


12 Somut- konkret, müşəxxəs.


* Önəri- təklif.


13 Bügü – filosof, bilgə. (Kaçqarlı sözlüyü)


14 Eyləm- fəaliyət.


* Bəlirsizlik- qeyri müəyyənlik.


15 Türdeş- monoton, bir-birinə bənzər. یکنواخت


16 Evrə- mərhələ.


** Sürə-müddət.


17 İstənc- iradə.


* Kürşad- sərt yağış türü.


** Barınaq- پناهگاه


*** Bayqın- بی هوش


18 Dolunay- tam dairə ay, 14 gecəlik ay.


* Önləmək- qarşısını almaq, əngəlləmək. 


19 Kimi kəz- bəzən.


20 Gizəm-sirr, gizəmli-sirli.


21 Saytalman- möhtəşəm.


22 Birey- fərd.


23 Odaqlanmış- mərkəzləşmiş.


24 Tinsəl- ruhi.


25 Varsıl- zəngin.


26 Olanaq- imkan.


27 Ödlək- Hər şeydən qorxan, hürkək.  بزدل


28 Özdeş- eyni, bənzər. Özdeşləşdirmək- eyniləşdirmək. 


29 Tamur- Nəbz (Qutatqu Bilik sözcüyü).


30 Barça- bütün, tam (Altun yaruq sözcüyü).


31 Tanıq- şahid.


* Dünkü- dünənki.


32 Yıpar- xoş qoxu (Altun yaruq sözcüyü).


33 Doruq-zirvə.


34 Qolay-asan.


35 Tünək- zindan. (Kaşqarlı sözlüyü)


36 qaymaq- sürüşmək.


* Turşəng- turş dadı olan yeməli bitki.


** Yastı yarpaqlı bitki. Yaxşı dovğa düzəldərdilər əvəlikdən.


* Bayqın- بی هوش


37 Sayru- xəstə. Sayrulaşmaq-xəstələnmək (Füzuli qəzəlləri sözcüyü):


“Qəm yolunda mən qalıb getdiysə, məcnun yox əcəb


Sayruya düşvar imiş, yoldaşlıq etmək sağilə”


Günümüzdə gözün sayrumasında daha sıx qullanılır.


38 Ataç- doktor. Ataçlıq-doktorluq. (Qutatqu bilik  sözlüyü).


39 Çözgə- çarə.


40 düş- xəyal.


* Düşqırıqlığı- xəyal qırıqlığı, inkisari-xəyal.


41 Omuz- çiyin. Omuzlama-çiyinə almaq.


42 Ayqırı- tərs, zidd.


43 Tusu- şəfa (Kaşqarlı sözcüyü).


44 Çağlayan- şəlalə.


45 Yazqı- aqibət, taleh.


46 Olasılıq- ehtimal.


47 Quşqu- şübhə.


48 Öbək- dəstə.


49 Ərək- hədəf.


50 İstəncsiz- iradəsiz.


51 Yalqu- axmaq (Kaşqarlı sözlüyü).


52 Yavlaq- düşmən (Altun Yaruq sözlüyü).


53 Denənmiş- təcrübədən çıxmış.


* Kimi kəz- bəzən.


54 İçərmək- ehtiva etmək.


55 Qural- prinsip, qayda.


56 Işın- şüa´.


57 Yatsı- gün batışından iki saat sonra.


58 Çögür- saz, bağlama.


59 Usluca-ağıllıca.


60 İrfani- ünlü Azərbaycan saz havalarından biridir.


61 Qoşuq- şeir.


62 Yenilgə- məğlubiyət.


* Yanqı- əks səda.


63 Ortam- mühit.


54 Olumlu- müsbət, pozitiv.


65 Uç- üfüq.


66 Gərəkçə- səbəb.


67 Sunmaq- təqdim etmək.


68 Çözgə- çarə.


* duymalarınız- eşitdikləriniz, hiss etdikləriniz.


69 Alqı-idrak. Alqılayış- idrak etmə.


** dürtü- təhrik.


70 Edim- əməl.


71 Eşitlik- bərabərlik.


72 Dözgə- dözüm, səbr.


73 Etkinlik- əməl, fəaliyət.


74 Çəlişki- təzad.


75 Tinsəl- ruhi.


76 Ələşdirəl- tənqidi.


* Ülkü- ideal.


77 Tüzük- məramnamə, məramnamə.


78 Söyləv- nitq.


79 Devinmək- hərəkət etmək, devindirmək-hərəkətləndirmək.


80 Etkən-amil.


81 Yanıt- cavab.


82 Qavram- məfhum.


83 Gəzəgən- planet, səyyarə.


84 Evrim-təkamül, inkişaf.


* Ürün- məhsul.


85 Qatman- lay.


86 Ərginlik- kamillik.


87 Toplum- camiə, ictima. Tolumsal- sosial, ictimai.


88 Ussal- əqli.


* Alqılanım- idrak.


89 Uzut-sənət.  Uzutçuluq-sənətçilik.


90 Öndər- rəhbər.


91 Qonum- mövqe.


92 Qarmaşıq- mürəkkəb.


93 Soysal- irqi.


94 Evrənsəl- cahanşümul.


95 Tanım- tərif.


* Sevgə- eşq.


** Kimi kəz- bəzən.


96 Dürtü- təhrik.


97 İçgüdü- instinkt, qərizə.


98 Poruq- incə və təqribən 4-5 santım uzunluğunda bitkidir. Muğanda diş ağrısı üçün qullanılardı.


* Töz- cövhər. 


99 Olağanüstü- fövqəladə.


100 Uyqarlıq- mədəniyət.


101 Uzut- sənət.


102 Saptama- təsbit.


103 Giz- sirr.


104 Ötə- fövq.


* Eşanlamlı-mütəradif.


105 İçərmək- ehtiva etmək.


* Öncəsiz və sonrasız- əzəli və əbədi.


106 Özgün- orijinal.


107 Alqılaşım- qarşılıqlı idrak.


108 Əsin- ilham.


109 Ülkü- ideal.


110 Olqun- yetişmiş.


111 Ürün- məhsul.


112 Tutsuq- vəsiyət (Kaşqarlı sözlüyü).


113 Tutruq- əmanət (Kaşqarlı sözlüyü).


114 Hörüt- mətn.


* Yanqı- əks səda. Səsin dağdan qayıtması. 


115 Göndərgə – məsaj.


116 Muğanda duzgünü bazarertəsinə deyilir. Muğanda qızılbaşlar arasındakı həftə günlərinin adları: Duzgünü, təkgünü, çərşənbə, adınaaxşamı, adına, şənbə, sütgünü.


117 Qılıca- qara buğda sünbülünə bənzəyən vəhşi bitkidir.


118 Söyləv- nitq.


119 Uyqulanan- tətbiq edilən.


* Quşatma- mühasirə.


120 Üs- qərargah.


121 Düzey- səviyə.


* Güdədərə.


** Qaravul.


* İçdənlik- səmimiyət. 


* Denətim- kontrol.


** Şüştəpə


122 Quşaq- nəsl.


123 Çapar- qasid, postçu.


124 Eşanlamlı- sinonim, mütəradif.


125 Gözətim- nəzarət.


126 Çoğan- bitki adıdır. Əskilərdə kəndlərdə sabun olmazdı. Çoğanı suda qaynadıb qıcqırdardılar. Çoğanın qıcqırmış suyu ilə paltar yuyar, çimərdilər. 


* Onarma- təmir etmə.


127 Dayanaq- söykənəcək, əsas.


128 Genəldə- ümumiyətlə.


129 Kaldar- yüksəkliyi 1-2 metr arasında olan yastı geniş yarpaqlı bitkidir.


130 Qazayağı- bitki adıdır. Qazayağından yaxşı yeməklər də düzəlir. Qaynadıb kətə düzəldərdilər.


131 Uzut- sənət.


132 Özləm- kədər.


* Qalıtım- miras.


133 Sonrasızlıq-əbədiyət.


134 Uyqar- mədəni.


135 Qarşın, rəğmən, baxmayaraq.


136 Turpək- bitki adı.


137 Biyan- bitki adı.


* Hayqırtı- fəryad.


* Yavlaq- düşmən (Altun Yaruq sözlüyü).


138 Aymazlıq- cəhalət.


* Ərənol.


** Övmək- təşviq etmək, mədh etmək.


139 İlətişim- irtibat.


* Şölən-ziyafət.


** Pıtraq- yumuru tikanları paltara suvaşan bitki.


*** Dilnqanadan- 4-5 santım uzunluğunda olan bitki. Dilə yavaşça iki kərə sürtərkən dili qanadar.


140 Şüvərən- uzunluğu 40-50 santım olan sarı güllü bitki.


141 Boymadərən- uzunluğu 10-15 santım olan ağ güllü bitki.


142 Əvəlik- yastı yarpaqlı bitki. Yaxşı dovğa düzəldərdilər əvəlikdən.


* Uzay- fəza.


143 Yoşan- qışdada kötüyü ocaqlarda yandırılan çox gözəl qoxulu bitkidir.


144 Uçmaq- cənnət.


145 Öncəsiz və sonrasız- əzəli və əbədi.

